-----------------------------------------------------------------------
  8. การจัดการและการกำกับดูแลกิจการ

  -----------------------------------------------------------------------

ในการดำเนินธุรกิจของ ปตท. ตระหนักเสมอว่า ผู้ถือหุ้นทุกท่านเป็นเจ้าของ ปตท.
ดังนั้นสิ่งที่จะทำให้ผู้ถือหุ้นไว้วางใจ และมั่นใจในการลงทุนกับธุรกิจของ ปตท.
ก็คือการมีนโยบายหรือการดำเนินการที่รักษาสิทธิพื้นฐานที่ผู้ถือหุ้นพึงได้รับอย่างเป็นธรรมตามที่กฎหมายกำหนด
หรือมากกว่านั้น รวมถึงการจัดการที่เหมาะสม มีประสิทธิภาพ และเกิดประสิทธิผลที่ดีที่สุด
เป็นที่ยอมรับจากผู้ลงทุนและผู้เกี่ยวข้องทุกฝ่ายอยู่เสมอ

นับตั้งแต่แปลงสภาพเป็น บริษัท ปตท. จำกัด (มหาชน)
และกระจายหุ้นในตลาดหลักทรัพย์แห่งประเทศไทย ปลายปี 2544 ปตท.
ให้ความสำคัญในด้านการกำกับดูแลกิจการที่ดีมาโดยตลอด โดยกำหนดให้ ปตท.
“ต้องจัดทำนโยบายเกี่ยวกับจรรยาบรรณทางธุรกิจ
ตลอดจนจริยธรรมในการประกอบธุรกิจของคณะกรรมการ ผู้บริหารระดับสูง ฝ่ายจัดการ
และพนักงาน ตามระบบการกำกับดูแลกิจการที่ดี
เพื่อเป็นแนวทางปฏิบัติขององค์กรที่ได้มาตรฐานและเป็นแนวทางที่ถูกต้อง” ไว้ในข้อบังคับของบริษัท
ปตท. จำกัด (มหาชน) รวมทั้งได้กำหนดระเบียบบริษัทว่าด้วยการกำกับดูแลกิจการที่ดีในปี 2544
และจัดทำคู่มือหลักการกำกับดูแลกิจการที่ดีของ ปตท. ส่งมอบให้กรรมการ
ผู้บริหารและพนักงานทุกคน ลงนามรับทราบและถือปฏิบัติ เป็นครั้งแรกในปี 2546 และต่อมา
คณะกรรมการ ปตท. จัดให้มีการปรับปรุงอย่างต่อเนื่องอีกจำนวน 2 ฉบับ ในปี 2548 และ 2552
เพื่อให้มีความสอดคล้องตามหลักการกำกับดูแลกิจการที่ดีสำหรับบริษัทจดทะเบียน ปี 2549
ของตลาดหลักทรัพย์แห่งประเทศไทย และหลักการกำกับดูแลกิจการที่ดีสากลของ The
Organisation for Economic Co-Operation and Development (OECD Principles
of Corporate Governance) ในหลักการ 5 หมวด ได้แก่ สิทธิของผู้ถือหุ้น
การปฏิบัติต่อผู้ถือหุ้นอย่างเท่าเทียมกัน บทบาทของผู้มีส่วนได้ส่วนเสีย
การเปิดเผยข้อมูลและความโปร่งใส และความรับผิดชอบของคณะกรรมการ มาเป็นแนวทางหลัก
รวมทั้งเพิ่มเติมหัวข้อการเคารพสิทธิมนุษยชน การเคารพสิทธิในทรัพย์สินทางปัญญา
และการเคารพสิทธิของผู้บริโภค
เพื่อให้เหมาะสมกับสภาพแวดล้อมทางธุรกิจและกฎหมายที่เปลี่ยนแปลงไป ทั้งนี้
คู่มือดังกล่าวมีสถานะเป็นประมวลจริยธรรมตามรัฐธรรมนูญแห่งราชอาณาจักรไทย พ.ศ. 2550 และ
ปตท. ได้เผยแพร่คู่มือการกำกับดูแลกิจการที่ดีและจรรยาบรรณในการดำเนินธุรกิจของบริษัท ปตท.
จำกัด (มหาชน) ฉบับปรับปรุง ครั้งที่ 2 บนระบบเครือข่าย PTT Intranet และบน เว็บไซต์
ของ ปตท. โดยสรุปสาระสำคัญการดำเนินการด้านการกำกับดูแลกิจการเป็น ดังนี้

8.1 สิทธิของผู้ถือหุ้น

ในฐานะเจ้าของบริษัท ผู้ถือหุ้นย่อมมีสิทธิกำหนดทิศทางการดำเนินธุรกิจของบริษัท
หรือตัดสินใจในเรื่องที่มีผลกระทบอย่างมีนัยสำคัญต่อบริษัท
การประชุมผู้ถือหุ้นจึงเป็นเวทีสำคัญสำหรับผู้ถือหุ้นในการแสดงความคิดเห็น ติดต่อซักถาม
และพิจารณาลงคะแนนเสียงชี้ขาด
และคัดเลือกคณะกรรมการเพื่อทำหน้าที่กำกับดูแลบริษัทแทนผู้ถือหุ้นดังนั้นผู้ถือหุ้นจึงมีสิทธิโดยชอบที่จะเข้าร่วมประชุมผู้ถือหุ้น
มีเวลาเพียงพอสำหรับการพิจารณา และรับทราบผลการประชุม

 8.1.1 กำหนดการจัดประชุมผู้ถือหุ้น

ปตท. ได้กำหนดให้มีการประชุมสามัญผู้ถือหุ้นปีละครั้ง ภายในเวลาไม่เกิน 4
เดือนนับแต่วันสิ้นสุดรอบปีบัญชีของ ปตท.
และในกรณีที่มีความจำเป็นเร่งด่วนต้องเสนอวาระเป็นกรณีพิเศษซึ่งเป็นเรื่องที่กระทบหรือเกี่ยวข้องกับผลประโยชน์ของผู้ถือหุ้น
หรือเกี่ยวข้องกับเงื่อนไขหรือกฎเกณฑ์ กฎหมาย ที่ใช้บังคับที่ต้องได้รับการอนุมัติจากผู้ถือหุ้นแล้ว
บริษัทจะเรียกประชุมวิสามัญผู้ถือหุ้นเป็นกรณีไป

ทั้งนี้ในปี 2555 ปตท. ได้จัดการประชุมสามัญผู้ถือหุ้นในวันอังคารที่ 10 เมษายน 2555 ณ
ห้องเพลนารี 1-3 ศูนย์ประชุมแห่งชาติสิริกิติ์ เขตคลองเตย กรุงเทพฯ และในระหว่างปี
ไม่มีการเรียกประชุมวิสามัญผู้ถือหุ้น

 8.1.2 การแจ้งเชิญประชุมล่วงหน้า

ในปี 2555 คณะกรรมการ ปตท. ในการประชุม ครั้งที่ 2/2555 เมื่อวันที่ 17 กุมภาพันธ์ 2555
มีมติให้มีการจัดการประชุมสามัญประจำปีผู้ถือหุ้นในวันที่ 10 เมษายน 2555
โดยได้เปิดเผยมติการประชุม วันประชุม
และระเบียบวาระการประชุมและแจ้งข่าวประกาศในเว็บไซต์ของตลาดหลักทรัพย์แห่งประเทศไทยเพื่อให้ผู้ถือหุ้นทราบล่วงหน้าในวันที่คณะกรรมการมีมติก่อนการจัดส่งหนังสือเชิญประชุม
โดยบริษัท ศูนย์รับฝากหลักทรัพย์ (ประเทศไทย) จำกัด ซึ่งเป็นนายทะเบียนหลักทรัพย์ของ ปตท.
จะเป็นผู้ดำเนินการจัดส่งหนังสือเชิญประชุมที่มีรายละเอียดวาระการประชุม
ข้อมูลประกอบที่สำคัญและจำเป็นสำหรับการตัดสินใจ/ ความเห็นของคณะกรรมการ
รายงานการประชุมที่ผ่านมาซึ่งมีรายละเอียดครบถ้วน
รายงานประจำปีพร้อมทั้งเอกสารประกอบการประชุม เอกสารที่ต้องใช้ในการมอบฉันทะ
และระบุวิธีการใช้ไว้ชัดเจนตามที่ ปตท. กำหนด โดยจัดส่งให้ผู้ถือหุ้นล่วงหน้ามากกว่า 14
วันก่อนวันประชุมผู้ถือหุ้น หนังสือเชิญประชุมส่งออกวันที่ 19 - 20 มีนาคม 2555
และได้ทำการประกาศลงในหนังสือพิมพ์รายวันทั้งฉบับภาษาไทยและภาษาอังกฤษ อย่างละ 1 ฉบับ
ติดต่อกันต่อเนื่องฉบับละ 3 วัน ก่อนวันประชุม 3 วัน (วันที่ 4 - 6 เมษายน 2555)
เพื่อบอกกล่าวเรียกประชุมผู้ถือหุ้นเป็นการล่วงหน้าเพียงพอสำหรับการเตรียมตัวก่อนมาเข้าร่วมประชุม

ทั้งนี้ในการประชุมสามัญผู้ถือหุ้น
ปตท.ได้นำข้อมูลหนังสือเชิญประชุมผู้ถือหุ้นและเอกสารประกอบเปิดเผยใน เว็บไซต์ ของ ปตท.
ล่วงหน้าก่อนวันประชุม 30 วัน (เริ่มตั้งแต่วันที่ 9 มีนาคม 2555)

 8.1.3 การดำเนินการประชุมผู้ถือหุ้น

ก่อนเริ่มการประชุมผู้ถือหุ้นแต่ละครั้ง ประธานที่ประชุมจะแนะนำคณะกรรมการ คณะผู้บริหาร
ผู้สอบบัญชีของบริษัท และที่ปรึกษากฎหมายซึ่งทำหน้าที่เป็นคนกลางให้ที่ประชุมรับทราบ
แล้วจึงชี้แจงกติกาทั้งหมดรวมถึงวิธีนับคะแนนเสียงของผู้ถือหุ้นที่ต้องลงมติในแต่ละวาระตามข้อบังคับของ
ปตท. รวมถึงการใช้สิทธิออกเสียงลงคะแนนในแต่ละวาระอย่างชัดเจน
และเมื่อมีการให้ข้อมูลตามระเบียบวาระแล้ว ประธานฯ
จะเปิดโอกาสให้ผู้เข้าร่วมประชุมทุกรายแสดงความคิดเห็น ข้อเสนอแนะ ถามคำถามในแต่ละวาระ
และให้เวลาอภิปรายอย่างเหมาะสมเพียงพอ จากนั้นประธานฯ
และผู้บริหารจะตอบข้อซักถามอย่างชัดเจน ตรงประเด็น และให้ความสำคัญกับทุกคำถาม
แล้วจึงให้ที่ประชุมออกเสียงลงมติในวาระนั้นๆ สำหรับวาระการเลือกตั้งกรรมการ
ประธานฯจะดำเนินการให้ผู้ถือหุ้นลงมติเป็นรายบุคคล

ประธานฯ จะดำเนินการประชุมตามลำดับวาระการประชุม
และไม่เพิ่มวาระการประชุมโดยไม่แจ้งให้ผู้ถือหุ้นทราบล่วงหน้า
เว้นแต่ที่ประชุมจะมีมติให้เปลี่ยนลำดับระเบียบวาระด้วยคะแนนเสียงไม่น้อยกว่าสองในสามของจำนวนผู้ถือหุ้นซึ่งเข้าร่วมประชุม
หรือผู้ถือหุ้นซึ่งถือหุ้นรวมกันไม่น้อยกว่าหนึ่งในสามของจำนวนหุ้นที่จำหน่ายได้ทั้งหมดอาจขอให้ที่ประชุมพิจารณาเรื่องอื่นนอกจากที่กำหนดไว้ในหนังสือนัดประชุม
เมื่อที่ประชุมได้พิจารณาระเบียบวาระที่กำหนดไว้เป็นที่เรียบร้อยแล้วตามที่กำหนดไว้ในข้อบังคับของ
ปตท. ทั้งนี้ในการประชุมผู้ถือหุ้นสามัญประจำปี 2555 ไม่มีการเปลี่ยนลำดับระเบียบวาระ
และไม่มีการขอให้ที่ประชุมพิจารณาเรื่องอื่นที่ไม่ได้กำหนดไว้ในที่ประชุมอย่างใด

อนึ่ง ในการประชุมทุกครั้งจะมีการจดบันทึกรายงานการประชุมอย่างถูกต้องครบถ้วน
และสรุปด้วยการลงมติพร้อมกับนับคะแนนเสียง
ซึ่งรวมระยะเวลาที่ใช้ในการประชุมผู้ถือหุ้นแต่ละครั้งประมาณ 3 - 4 ชั่วโมง
ทั้งนี้ในการประชุมผู้ถือหุ้นสามัญประจำปี 2555 ได้กำหนดการประชุมเวลา 09.30 น.
โดยเริ่มรับลงทะเบียนเวลา 07.30 น. โดย ณ ตอนเปิดประชุม
มีผู้ถือหุ้นเข้าร่วมการประชุมรวมจำนวนทั้งสิ้น 4,357 ราย โดยมาประชุมด้วยตนเอง 1,747 ราย
และรับมอบฉันทะ 2,610 ราย รวมจำนวนหุ้นทั้งสิ้น 2,004,521,214 หุ้น หรือคิดเป็นร้อยละ
70.18 ซึ่งเกินกว่า 1 ใน 3 ของจำนวนหุ้นที่จำหน่ายได้ทั้งหมดของ ปตท. จำนวนทั้งสิ้น
2,856,299,625 หุ้น โดยมีผู้เข้าร่วมการประชุมและชี้แจงข้อมูล ประกอบด้วย

+------------------------+-------------------------------------------+---+
| กรรมการบริษัท            |                                           |   |
+------------------------+-------------------------------------------+---+
| 1.  นายณอคุณ สิทธิพงศ์     | ประธานกรรมการ ปตท.                        |   |
+------------------------+-------------------------------------------+---+
| 2.  นายจุลสิงห์ วสันตสิงห์   | กรรมการอิสระ / ประธานกรรมการตรวจสอบ        |   |
+------------------------+-------------------------------------------+---+
| 3.  นายสุรพล นิติไกรพจน์   | กรรมการอิสระ/ ประธานกรรมการกำกับดูแลกิจการที่ดี  |   |
|                        |                                           |   |
| 4.  นายไกรฤทธิ์ นิลคูหา    | กรรมการ / กรรมการกำหนดค่าตอบแทน /          |   |
|                        | กรรมการสรรหา                              |   |
| 5.  นายไกรฤทธิ์          |                                           |   |
|     อุชุกานนท์ชัย          | กรรมการอิสระ / กรรมการตรวจสอบ              |   |
+------------------------+-------------------------------------------+---+
| 6.  นางเบญจา หลุยเจริญ   | กรรมการ /กรรมการกำหนดค่าตอบแทน             |   |
+------------------------+-------------------------------------------+---+
| 7.  นายสีหศักดิ์ พวงเกตุแก้ว | กรรมการอิสระ                               |   |
|                        |                                           |   |
| 8.  พลเอก วรวัฒน์ อินทรทัต | กรรมการอิสระ                               |   |
|                        |                                           |   |
| 9.  พลเอก พฤณท์ สุวรรณทัต | กรรมการอิสระ                               |   |
|                        |                                           |   |
| 10. นายวรุณเทพ วัชราภรณ์  | กรรมการอิสระ                               |   |
+------------------------+-------------------------------------------+---+
| 11. นายจิตรพงษ์          | กรรมการ                                   |   |
|     กว้างสุขสถิตย์         |                                           |   |
+------------------------+-------------------------------------------+---+
| 12. นายไพรินทร์ ชูโชติถาวร | กรรมการและเลขานุการคณะกรรมการ /            |   |
|                        | กรรมการสรรหา /                            |   |
|                        | ประธานเจ้าหน้าที่บริหารและกรรมการผู้จัดการใหญ่     |   |
+------------------------+-------------------------------------------+---+
| กรรมการที่ติดภารก         |                                           |   |
| ิจในงานพระราชพิธีเก็บพระอัฐิ |                                           |   |
| และ                    |                                           |   |
| สรีรางคารสมเด็จพระเจ้าภคิณ |                                           |   |
| ีเธอเจ้าฟ้าเพชรรัตน์ราชสุดาฯ |                                           |   |
| (ซึ่งหมายกำหนดการฯ       |                                           |   |
| ได้รับแจ้งภายหลังจากที่ ปตท. |                                           |   |
| กำหนดวันประชุมสามัญฯ      |                                           |   |
| ดังกล่าว)                |                                           |   |
+------------------------+-------------------------------------------+---+
| 13. นายอาคม            | กรรมการอิสระ / ประธานกรรมการกำหนดค่าตอบแทน  |   |
|     เติมพิทยาไพสิฐ        | / กรรมการตรวจสอบ                          |   |
+------------------------+-------------------------------------------+---+
| 14. นายวัชรกิติ วัชโรทัย    | กรรมการอิสระ / ประธานกรรมการสรรหา /        |   |
|                        | กรรมการกำกับดูแลกิจการที่ดี                     |   |
+------------------------+-------------------------------------------+---+
| 15. นายมนตรี โสตางกูร    | กรรมการอิสระ                               |   |
+------------------------+-------------------------------------------+---+
| ผู้บริหาร                 |                                           |   |
+------------------------+-------------------------------------------+---+
| 1.  นายเทวินทร์ วงศ์วานิช  | ประธานเจ้าหน้าที่บริหารการเงิน                  |   |
+------------------------+-------------------------------------------+---+
| 2.  นายวิชัย พรกีรติวัฒน์    | ประธานเจ้าหน                               |   |
|                        | ้าที่ปฏิบัติการกลุ่มธุรกิจปิโตรเลียมขั้นต้นและก๊าซธรรมชาติ |   |
+------------------------+-------------------------------------------+---+
| 3.  นายณัฐชาติ จารุจินดา   | ประธานเจ้าหน้าที่ปฏิบัติการกลุ่มธุรกิจปิโตรเลียมขั้นปลาย |   |
+------------------------+-------------------------------------------+---+
| รวมทั้งยังมีผู้บริหารร        |                                           |   |
| ะดับรองกรรมการผู้จัดการใหญ่ |                                           |   |
| ผู้ช่วยกรรมการผู้จัด         |                                           |   |
| การใหญ่ของหน่วยธุรกิจเข้าร่ว |                                           |   |
| มประชุมและตอบข้อซักถามด้วย |                                           |   |
+------------------------+-------------------------------------------+---+
| ผู้สอบบัญชี                |                                           |   |
+------------------------+-------------------------------------------+---+
| 1.  นางเกล็ดนที สสิกาญจน์  | สำนักงานการตรวจเงินแผ่นดิน                    |   |
+------------------------+-------------------------------------------+---+
| 2.  นางมะยุรีย์ จันทะมาตย์  | สำนักงานการตรวจเงินแผ่นดิน                    |   |
+------------------------+-------------------------------------------+---+
| 3.  นางสาวเมธาวี สวยสม  | สำนักงานการตรวจเงินแผ่นดิน                    |   |
+------------------------+-------------------------------------------+---+
| ที่ปรึกษากฎหมาย           |                                           |   |
| (ทำหน้าที่ตรวจ            |                                           |   |
| สอบและการลงคะแนนเสียงกร |                                           |   |
| ณีมีข้อโต้แย้งตลอดการประชุม) |                                           |   |
+------------------------+-------------------------------------------+---+
| 1.  นางสาวเพียงพนอ      | บริษัท วีระวงค์ ชินวัฒน์ และเพียงพนอ จำกัด         |   |
|     บุญกล่ำ              |                                           |   |
|                        | บริษัท วีระวงค์ ชินวัฒน์ และเพียงพนอ จำกัด         |   |
| 2.  นางสาวสวิตา ปิตะวรรณ |                                           |   |
+------------------------+-------------------------------------------+---+
| 3.  นายอัครพล           | บริษัท อัลเลนแอนด์โอเวอรี่ (ไทยแลนด์) จำกัด       |   |
|     พิเชษฐวณิชย์โชค       |                                           |   |
+------------------------+-------------------------------------------+---+
| 4.  นางมนัญญา ธิตินันทวรรณ | บริษัท อัลเลนแอนด์โอเวอรี่ (ไทยแลนด์) จำกัด       |   |
+------------------------+-------------------------------------------+---+
| ผู้ถือหุ้น (ณ ตอนปิดประชุม    |                                           |   |
| เวลา 12.34 น.)         |                                           |   |
+------------------------+-------------------------------------------+---+
| มีผู้ถือหุ้นมาประชุมรวมทั้งสิ้น   |                                           |   |
| 8,301 ราย              |                                           |   |
| โดยมาประชุมด้วยตนเอง     |                                           |   |
| 3,649 ราย และรับมอบฉันทะ |                                           |   |
| 4,652 ราย              |                                           |   |
|                        |                                           |   |
| รวมเป็นจำนวนหุ้นทั้งสิ้น      |                                           |   |
| 2,469,376,937 หุ้น       |                                           |   |
| คิดเป็นร้อยละ 86.45       |                                           |   |
| ของจำ                  |                                           |   |
| นวนหุ้นที่จำหน่ายได้แล้วทั้งหมด |                                           |   |
+------------------------+-------------------------------------------+---+

 8.1.4 แนวปฏิบัติเกี่ยวกับความขัดแย้งของผลประโยชน์สำหรับการประชุม

คู่มือการกำกับดูแลกิจการที่ดีของ ปตท. กำหนดให้กรรมการ ผู้บริหาร
และพนักงานทุกคนจัดทำรายงานความขัดแย้งของผลประโยชน์ทั้งที่เป็นแบบรายงานประจำปี
และแบบรายงานใหม่ระหว่างปีกรณีมีการเปลี่ยนแปลง และในการประชุมใดๆ ผู้มีส่วนได้ส่วนเสีย
หรือมีผลประโยชน์ที่ขัดแย้งกับ ปตท.
จะต้องแจ้งให้ที่ประชุมทราบและไม่ร่วมพิจารณาหรืองดออกเสียงในเรื่องนั้นๆ

ในการประชุมผู้ถือหุ้น หากมีกรรมการท่านใดมีส่วนได้ส่วนเสีย หรือมีส่วนเกี่ยวข้องในวาระใด
กรรมการท่านนั้นจะแจ้งต่อที่ประชุมเพื่อขอไม่ร่วมประชุมและงดออกเสียงในวาระนั้นๆ

 8.1.5 การเปิดเผยผลการประชุมผู้ถือหุ้น

ในปี 2555 ปตท. จะจัดส่งรายงานสรุปผลการลงมติในที่ประชุมผู้ถือหุ้นให้ตลาดหลักทรัพย์ฯ
และคณะกรรมการตลาดหลักทรัพย์ภายในช่วงเย็นหลังจากเสร็จสิ้นการประชุม (วันที่ 10 เมษายน
2555) และจะจัดส่งรายงานการประชุมผู้ถือหุ้น
ซึ่งจดบันทึกรายงานการประชุมและบันทึกการออกเสียง
รวมทั้งข้อซักถามของผู้ถือหุ้นในแต่ละวาระอย่างละเอียดให้ตลาดหลักทรัพย์ฯ
และคณะกรรมการตลาดหลักทรัพย์ภายในกำหนด 14 วัน รวมถึงเผยแพร่รายงานการประชุม วีดีทัศน์
ภาพ และเสียงของการประชุมบนเว็บไซต์ของ ปตท.

การปฏิบัติต่อผู้ถือหุ้นอย่างเท่าเทียมกัน 

ปตท. ปฏิบัติต่อผู้ถือหุ้นแต่ละรายเท่าเทียมกัน
แม้ว่าจะถือหุ้นไม่เท่ากันและมีสิทธิออกเสียงไม่เท่ากันซึ่งเป็นไปตามจำนวนหุ้นที่ถือ
มีสิทธิพื้นฐานในฐานะผู้ถือหุ้นเท่าเทียมกัน โดยไม่คำนึงถึงเพศ อายุ เชื้อชาติ สัญชาติ ศาสนา
ความเชื่อ ฐานะทางสังคม ความพิการ หรือความคิดเห็นทางการเมือง ในการประชุมผู้ถือหุ้น ปตท.
จะจัดเตรียมที่นั่งสำหรับผู้พิการ ผู้สูงอายุ และหญิงมีครรภ์ไว้ในจุดที่สะดวกที่สุด
รวมทั้งจัดเจ้าหน้าที่ไว้คอยอำนวยความสะดวก รวมทั้งการจัดกิจกรรมสำหรับผู้ถือหุ้น ปตท.
ก็เปิดโอกาสให้โดยไม่มีข้อจำกัด

 8.2.1 การเสนอวาระการประชุมเพิ่มเติมและเสนอชื่อบุคคลเพื่อแต่งตั้งเป็นกรรมการ

ปตท. กำหนดหลักเกณฑ์
รวมทั้งกำหนดขั้นตอนแนวทางการพิจารณาการให้สิทธิผู้ถือหุ้นส่วนน้อยเสนอวาระการประชุมฯ
และ/หรือชื่อบุคคลเพื่อแต่งตั้งเป็นกรรมการล่วงหน้าให้คณะกรรมการ ปตท.
พิจารณากำหนดเป็นระเบียบวาระการประชุมสามัญผู้ถือหุ้น
เพื่อให้โอกาสผู้ถือหุ้นมีส่วนร่วมในการกำกับดูแลบริษัท
และการคัดสรรบุคคลที่มีคุณสมบัติเหมาะสมและปฏิบัติหน้าที่ได้อย่างมีประสิทธิภาพเพื่อประโยชน์สูงสุดของผู้ถือหุ้นและผู้มีส่วนได้ส่วนเสียทุกฝ่าย
โดยให้สิทธิผู้ถือหุ้นท่านเดียว หรือหลายท่านที่มีหุ้นรวมกันไม่น้อยกว่า 100,000
หุ้นเสนอวาระการประชุมหรือเสนอชื่อบุคคลที่มีความเหมาะสมเข้าดำรงตำแหน่งกรรมการ ปตท.
ก่อนการประชุมสามัญผู้ถือหุ้นประจำปีในช่วงไตรมาสสุดท้ายของปี

สำหรับการประชุมสามัญผู้ถือหุ้นประจำปี 2555 ปตท.
ได้นำหลักเกณฑ์ดังกล่าวเผยแพร่บนเว็บไซต์ของ ปตท.
และแจ้งข่าวประกาศในเว็บไซต์ของตลาดหลักทรัพย์แห่งประเทศไทยตั้งแต่วันที่ 1 ตุลาคม 2554
จนถึงวันที่ 30 ธันวาคม 2554 เพื่อให้ผู้ถือหุ้นเสนอวาระการประชุมฯ
และ/หรือชื่อบุคคลเพื่อแต่งตั้งเป็นกรรมการล่วงหน้า และสำหรับการประชุมสามัญผู้ถือหุ้น ปี 2556
ปตท. ได้นำหลักเกณฑ์ดังกล่าวเผยแพร่บนเว็บไซต์ของ ปตท.
และแจ้งข่าวประกาศในเว็บไซต์ของตลาดหลักทรัพย์แห่งประเทศไทย โดยมีระยะเวลาตั้งแต่วันที่ 1
ตุลาคม 2555 จนถึงวันที่ 31 ธันวาคม 2555 แล้ว อย่างไรก็ตาม
ไม่มีผู้ถือหุ้นเสนอวาระการประชุม
และไม่มีการเสนอชื่อบุคคลเสนอแต่งตั้งเป็นกรรมการในระยะเวลาดังกล่าว ซึ่ง
เลขานุการบริษัทได้รายงานต่อที่ประชุมคณะกรรมการ ปตท. รับทราบแล้ว

 8.2.2 การอำนวยความสะดวกแก่ผู้ถือหุ้นในการประชุมผู้ถือหุ้น

เช่นเดียวกับการดำเนินการที่ผ่านมา ในการจัดการประชุมผู้ถือหุ้น ประจำปี 2555 ปตท.
ได้อำนวยความสะดวกให้กับผู้ถือหุ้นทุกราย ด้วยการจัดให้มีเจ้าหน้าที่คอยดูแล ต้อนรับ
ให้ความสะดวกอย่างเพียงพอ
มีการคัดเลือกสถานที่ประชุมที่สามารถอำนวยความสะดวกให้กับผู้สูงอายุและผู้พิการที่ใช้รถเข็น
การจัดห้องประชุมสำรองและระบบการถ่ายทอดสัญญาณโต้ตอบระหว่างห้องประชุม
การเตรียมการรักษาความปลอดภัยและแผนรับมือกรณีเกิดเหตุฉุกเฉินให้กับผู้เข้าร่วมการประชุม
การเปิดบริการตรวจรับเอกสารลงทะเบียนล่วงหน้า 1 วัน
การจัดเจ้าหน้าที่ให้บริการถ่ายเอกสารและตรวจสอบความถูกต้องของเอกสาร
การเปิดรับลงทะเบียนก่อนเวลาประชุม 2 ชั่วโมง
การขยายระยะเวลารับลงทะเบียนจนถึงระยะเวลาก่อนการพิจารณาวาระการประชุมสุดท้าย
การใช้ระบบ Barcode ในการลงทะเบียนเพื่อความสะดวกรวดเร็ว
และการจัดให้มีการเลี้ยงรับรองสำหรับผู้ถือหุ้นที่มาร่วมประชุม

แม้ผู้ถือหุ้นส่วนใหญ่ที่มาเข้าร่วมการประชุมสามัญประจำปีของ ปตท. เป็นคนไทย
และดำเนินการประชุมผู้ถือหุ้นเป็นภาษาไทย แต่ ปตท. ได้จัดทำเอกสารประกอบการประชุมผู้ถือหุ้น
และเอกสารอื่นที่เกี่ยวข้องเป็น 2 ภาษา คือ ภาษาไทยและภาษาอังกฤษ
สำหรับผู้ถือหุ้นชาวไทยและชาวต่างชาติ และจัดทำเว็บไซต์ของ ปตท. เป็น 2 ภาษา
รวมทั้งจัดให้มีพนักงานที่มีความเชี่ยวชาญทางภาษาคอยให้ความสะดวกในการประชุมผู้ถือหุ้น
ทั้งนี้ในกรณีที่มีผู้ถือหุ้นที่ไม่สามารถสื่อสารเป็นภาษาไทยซักถามข้อสงสัยหรืออภิปรายในที่ประชุมผู้ถือหุ้น
ปตท. จะจัดให้มีการสื่อสารที่เหมาะสมและมีการแปลเป็นภาษาไทยทั้งคำถาม
และคำตอบสำหรับผู้เข้าร่วมประชุมท่านอื่นในที่ประชุมเพื่อรักษาประโยชน์
และอำนวยความสะดวกในการสื่อสารสำหรับผู้ถือหุ้นชาวต่างชาติ

 8.2.3 การมอบฉันทะ

เพื่อรักษาสิทธิให้ผู้ถือหุ้นที่ไม่สะดวกเข้าประชุม ประจำปี 2555 ด้วยตนเอง
ผู้ถือหุ้นสามารถมอบฉันทะให้ผู้อื่นหรือกรรมการอิสระของ ปตท.
ท่านใดท่านหนึ่งจากกรรมการอิสระที่เข้าร่วมประชุมทั้งหมด ซึ่ง ปตท.
จะระบุรายชื่อไว้ในหนังสือมอบฉันทะตามแบบที่กระทรวงพาณิชย์กำหนดเพื่อให้เป็นผู้เข้าประชุมและออกเสียงลงมติแทนผู้ถือหุ้นได้โดยไม่มีเงื่อนไข
ทั้งนี้ในกรณีที่ผู้ถือหุ้นมอบฉันทะให้กับผู้อื่น ปตท.
จะให้สิทธิและปฏิบัติต่อผู้รับมอบฉันทะเสมือนเป็นผู้ถือหุ้นท่านหนึ่ง นอกจากนี้ ปตท.
ได้เปิดเผยแบบหนังสือมอบฉันทะที่แนบ พร้อมทั้งรายละเอียด และขั้นตอนต่างๆ บน เว็บไซต์ของ
ปตท. ล่วงหน้าก่อนวันประชุม 30 วัน โดยผู้ถือหุ้นสามารถสอบถามข้อมูลเพิ่มเติมได้ทั้งทางโทรศัพท์
หรือช่องทางอื่นๆ เช่น Website, E-mail เป็นต้น

บทบาทต่อผู้มีส่วนได้ส่วนเสีย 

ปตท. ในฐานะบริษัทพลังงานแห่งชาติ
ได้ให้ความสำคัญในการดูแลและคำนึงถึงผู้มีส่วนได้ส่วนเสียทุกกลุ่ม ทั้งภายในและภายนอกบริษัท
รวมถึงความรับผิดชอบต่อสังคมและสิ่งแวดล้อม โดยแบ่งกลุ่มผู้มีส่วนได้ส่วนเสียของ ปตท. ออกเป็น
6 กลุ่ม
และกำหนดพันธกิจเป็นเป้าหมายในการตอบสนองความต้องการของผู้มีส่วนได้ส่วนเสียในแต่ละกลุ่มอย่างสมดุลดังต่อไปนี้

ต่อประเทศ สร้างความมั่นคงด้านพลังงานในระยะยาว โดยการจัดหาพลังงานในปริมาณที่เพียงพอ
มีคุณภาพ ได้มาตรฐาน และ ราคาที่เป็นธรรมเพื่อเสริมสร้างการเติบโตทางเศรษฐกิจ

ต่อสังคมชุมชน เป็นองค์กรที่ดีของสังคม
ดำเนินธุรกิจที่มีการบริหารจัดการผลกระทบต่อสิ่งแวดล้อมตามมาตรฐานสากล และ
มีส่วนร่วมในการพัฒนาคุณภาพชีวิตที่ดีแก่สังคมชุมชน

ต่อผู้ถือหุ้น ดำเนินธุรกิจเชิงพาณิชย์ สามารถสร้างผลตอบแทนที่ดี
และให้มีการขยายธุรกิจให้เติบโตต่อเนื่อง อย่างยั่งยืน

ต่อลูกค้า
สร้างความพึงพอใจและความผูกพันแก่ลูกค้าโดยผ่านการนำเสนอผลิตภัณฑ์และบริการที่มีคุณภาพในระดับมาตรฐานสากลด้วยราคาเป็นธรรม

ต่อคู่ค้า ดำเนินธุรกิจร่วมกันบนพื้นฐานของความเป็นธรรม มุ่งสร้างความไว้วางใจ
ความสัมพันธ์และความร่วมมือที่ดี
เพื่อพัฒนาศักยภาพและประสิทธิภาพในการดำเนินธุรกิจร่วมกันในระยะยาว

ต่อพนักงาน สนับสนุนการพัฒนาความสามารถการทำงานระดับมืออาชีพอย่างต่อเนื่อง
ให้ความมั่นใจในคุณภาพชีวิตการทำงานของพนักงานทัดเทียมบริษัทชั้นนำ
เพื่อสร้างความผูกพันต่อองค์กร

8.3.1 การปฏิบัติต่อผู้มีส่วนได้ส่วนเสียทั้ง 6 กลุ่ม

8.3.1.1 ประเทศ 

  ในฐานะรัฐวิสาหกิจที่ทำหน้าที่เป็นบริษัทพลังงานแห่งชาติ ปตท.
  เป็นผู้จัดหาทรัพยากรธรรมชาติรายใหญ่เพื่อตอบสนองความต้องการทางด้านพลังงานของประเทศอย่างเพียงพอ
  และตอบสนองนโยบายภาครัฐในการวิจัย พัฒนา ผลิต
  และจัดจำหน่ายพลังงานทางเลือกและพลังงานสะอาดเพื่อลดการพึ่งพาการนำเข้าทรัพยากรจากต่างประเทศ
  สร้างรายได้ให้ภาครัฐซึ่งเป็นผู้ถือหุ้นรายใหญ่เพื่อนำไปใช้ในการพัฒนาประเทศ
  และเป็นผู้นำในการพัฒนาพลังงานทดแทน

  ปตท. ดำเนินธุรกิจการจัดหา ขนส่ง จัดจำหน่าย โรงแยกก๊าซธรรมชาติ
  และลงทุนในสถานีบริการ NGV
  รวมทั้งธุรกิจที่ใช้ประโยชน์และสร้างมูลค่าเพิ่มให้กับก๊าซธรรมชาติผ่านบริษัทในกลุ่ม ปตท.
  โดยการจัดหาก๊าซธรรมชาติครอบคลุมการจัดหาจากแหล่งในประเทศ
  นำเข้าจากประเทศเพื่อนบ้าน และในรูปของก๊าซธรรมชาติเหลวหรือ Liquefied Natural
  Gas (LNG) เพื่อให้เพียงพอกับความต้องการใช้ที่เพิ่มขึ้นเพื่อรองรับความต้องการทั้งในภาคไฟฟ้า
  อุตสาหกรรม และขนส่ง
  มีการปรับปรุงประสิทธิภาพของโรงแยกก๊าซธรรมชาติเพื่อเพิ่มกำลังการแยกก๊าซธรรมชาติและการผลิตผลิตภัณฑ์จากโรงแยกก๊าซธรรมชาติเพื่อสร้างมูลค่าเพิ่มและเป็นวัตถุดิบในอุตสาหกรรมต่อเนื่อง

  ปตท. จัดจำหน่ายผลิตภัณฑ์ปิโตรเลียม ได้แก่ น้ำมันเชื้อเพลิง ก๊าซปิโตรเลียมเหลว
  ผลิตภัณฑ์น้ำมันหล่อลื่นและผลิตภัณฑ์อื่นๆ ผ่านช่องทางการจัดจำหน่าย 3 ช่องทางหลัก คือ 1)
  ตลาดค้าปลีก โดยจัดจำหน่ายผ่านสถานีบริการน้ำมัน ปตท.
  ซึ่งได้พัฒนาเป็นสถานีบริการที่ทันสมัยแบบครบวงจร 2) ตลาดพาณิชย์
  โดยจัดจำหน่ายผ่านกลุ่มลูกค้าราชการ รัฐวิสาหกิจ อุตสาหกรรม สายการบิน เรือขนส่ง
  เรือประมง โรงบรรจุก๊าซ ร้านค้าก๊าซ และจัดจำหน่ายผลิตภัณฑ์ไปยังตลาดต่างประเทศ 3)
  การจำหน่ายผลิตภัณฑ์ให้กับผู้ค้าน้ำมัน ตามพระราชบัญญัติการค้าน้ำมันเชื้อเพลิง
  รวมทั้งมีการส่งเสริมการใช้เชื้อเพลิงชีวภาพทั้งแก๊สโซฮอล์เพื่อทดแทนน้ำมันเบนซินและไบโอดีเซลเพื่อทดแทนน้ำมันดีเซลอย่างต่อเนื่อง

  นอกจากนี้ ปตท. ยังมีการลงทุนในธุรกิจสำรวจและผลิต ธุรกิจโรงกลั่นน้ำมัน
  และธุรกิจปิโตรเคมีผ่านบริษัทในเครือโดยมีวัตถุประสงค์ในการสร้างความมั่นคงทางด้านพลังงาน
  และเป็นการใช้ทรัพยากรธรรมชาติให้เกิดประโยชน์สูงสุดอันมีส่วนสำคัญในการพัฒนาเศรษฐกิจของประเทศ
  อนึ่ง รายละเอียดในเรื่องดังกล่าวปรากฏอยู่ในหัวข้อ
  “ลักษณะการประกอบธุรกิจและผลการดำเนินงาน”

  8.3.1.2 สังคม ชุมชน

ปตท. ให้ความสำคัญต่อการดูแลสังคม ชุมชน และสิ่งแวดล้อมในทุกพื้นที่ที่เข้าไปดําเนินธุรกิจ
รวมถึงการเข้าไปมีส่วนร่วมในการตอบสนองต่อปัญหาสังคมระดับภาพรวมทั้งในปัจจุบันและในอนาคต
ผ่านกระบวนการบริหารจัดการโครงการและกิจกรรมเพื่อสังคมที่สำคัญในรูปแบบต่างๆ
เพื่อสาธารณประโยชน์ ทั้งทางด้านการพัฒนาเศรษฐกิจชุมชน การพัฒนาสังคมและสิ่งแวดล้อม
โดยมีสายงานสื่อสารองค์กรและกิจการเพื่อสังคม เป็นหน่วยงานรับผิดชอบหลัก
ดูแลตั้งแต่การกำหนดนโยบาย วางแผนกลยุทธ์ประจำปี และดำเนินโครงการร่วมกับหน่วยธุรกิจต่างๆ
ตลอดจนมีหน้าที่ติดตามผลการดำเนินงาน
รายงานขึ้นตรงต่อประธานเจ้าหน้าที่บริหารและกรรมการผู้จัดการใหญ่
และคณะกรรมการกำกับดูแลกิจการที่ดี

  ในปี 2555 ปตท. สานต่อเจตนารมณ์ด้านการพัฒนาสังคม ชุมชน และสิ่งแวดล้อมอย่างต่อเนื่อง
  อนึ่ง รายละเอียดในเรื่องดังกล่าวปรากฏอยู่ในหัวข้อ “พลังที่ยั่งยืน เพื่อไทย”

8.3.1.3 ผู้ถือหุ้น

  กลยุทธ์การเจริญเติบโตอย่างยั่งยืน (Sustainable Growth Strategy)
  ถูกนำมาใช้ในการบริหารจัดการ ปตท. ให้เป็นองค์กรที่มีความเป็นเลิศในด้านการดำเนินงาน
  (High Performance Organization) โดยตั้งมั่นอยู่บนหลักการกำกับดูแลกิจการที่ดี
  (Corporate governance) ควบคู่ไปกับการดูแลสังคม ชุมชน และสิ่งแวดล้อม (Corporate
  Social Responsibility) เพื่อให้นักลงทุนมั่นใจว่า ปตท. จะเป็นบริษัทที่ให้ผลตอบแทนที่ดี
  มีความยั่งยืน เป็นองค์กรที่อยู่คู่สังคมไทยไปอีกนาน

 กิจกรรมสำหรับผู้ถือหุ้น

  ปตท. ได้จัดให้ผู้ถือหุ้นรายย่อยเข้าเยี่ยมชมกิจการ
  เพื่อเปิดโอกาสให้ผู้ถือหุ้นรายย่อยได้มีโอกาสเยี่ยมชมการดำเนินงาน รับทราบข้อมูล
  พบปะกับคณะผู้บริหาร ปตท. และมีส่วนร่วมในกิจกรรมเพื่อสังคม ชุมชน
  และสิ่งแวดล้อมในพื้นที่จังหวัดระยองของ ปตท. อย่างต่อเนื่องตั้งแต่ปี 2549 เป็นต้นมา
  สำหรับในปี 2555 ได้กำหนดจัดกิจกรรมในวันที่ 20-22 พฤศจิกายน 2555
  โดยจัดให้ผู้ถือหุ้นรายย่อยเข้าเยี่ยมชมกิจการ ณ โรงแยกก๊าซธรรมชาติระยอง บริษัทในกลุ่ม
  ปตท. ที่ตั้งอยู่ในนิคมอุตสาหกรรมมาบตาพุด (เป็นการนั่งรถเยี่ยมชมบริเวณโดยรอบ
  โดยมีเจ้าหน้าที่ของโรงแยกก๊าซธรรมชาติระยอง เป็นผู้แนะนำและตอบข้อซักถาม) และ
  ทัศนศึกษาการทำ CSR ของ ปตท. ณ สวนสมุนไพรสมเด็จพระเทพฯ จังหวัดระยอง จำนวน 480
  คน โดยแบ่งเป็น 3 รุ่นๆ ละ 160 คน โดยดำเนินการ ดังนี้

  - ปตท. ได้นำส่งหนังสือเชิญและเอกสารตอบรับไปยังผู้ถือหุ้นซึ่งปรากฏรายชื่อ ณ
  วันปิดสมุดทะเบียนเพื่อจ่ายเงินปันผลระหว่างกาล ประจำปี 2555 (วันที่ 10 กันยายน 2555)
  โดยทางไปรษณีย์ เพื่อให้ผู้ถือหุ้นแจ้งความประสงค์ในการเข้าเยี่ยมชมกิจการของ ปตท. อนึ่ง
  เนื่องจากมีผู้ให้ความสนใจและแจ้งความประสงค์ที่จะเข้าเยี่ยมชมกิจการของ ปตท.
  จำนวนมากกว่า 2,400 คน ซึ่งยังคงเป็นจำนวนสูงอยู่มาก ปตท.
  จึงต้องใช้วิธีการจับสลากในการคัดเลือกผู้มีสิทธิเข้าเยี่ยมชมกิจการเช่นเดียวกับที่ผ่านมา
  โดยมีผู้บริหาร และคณะทำงานการกำกับดูแลกิจการที่ดี เป็นสักขีพยาน เมื่อวันที่ 24 ตุลาคม
  2555 และประกาศรายชื่อผู้มีสิทธิเข้าเยี่ยมชมกิจการของ ปตท. บนเว็บไซต์ของ ปตท.
  เจ้าหน้าที่ของ ปตท. ได้ดำเนินการแจ้งผู้มีสิทธิเข้าเยี่ยมชมกิจการของ ปตท.
  ทางโทรศัพท์เพื่อยืนยันการตอบรับเข้าเยี่ยมชมกิจการของ ปตท. ทั้งนี้
  จากการประเมินผลผู้ถือหุ้นเยี่ยมชมกิจการ ประจำปี 2555
  สรุปได้ว่าผู้ถือหุ้นมีความพึงพอใจอยู่ในเกณฑ์พอใจ-พอใจมาก คิดเป็น ร้อยละ 94.31

  สำหรับผู้ถือหุ้นที่สนใจเข้าเยี่ยมชมกิจการ
  ในครั้งต่อไปสามารถติดตามความคืบหน้าและรายละเอียดโครงการได้บนเว็บไซต์ของ ปตท. โดย
  ปตท. ขอสงวนสิทธิสำหรับผู้ถือหุ้นที่ยังไม่เคยเข้าร่วมกิจกรรมเท่านั้น

  กิจกรรมสำหรับผู้ถือหุ้นกู้

  จากความสำเร็จและกระแสตอบรับในการจัดกิจกรรมคอนเสิร์ตสำหรับผู้ถือหุ้นกู้ “Infinite
  Miracle Concert” ปี 2553 และ “The Everlasting Concert” ปี 2554 บริษัท ปตท.
  จำกัด (มหาชน) จึงได้จัดกิจกรรม Variety Concert ครั้งที่ 3 ขึ้นอีกครั้งในปี 2555 ภายใต้
  ชื่อว่า “The Impression Concert”
  ซึ่งในครั้งนี้ได้นำศิลปินนักร้องที่เป็นที่ชื่นชอบตลอดกาลทั้งศิลปินเดียวและประเภทวงดนตรี อาทิ
  นันทิดา แก้วบัวสาย คริสตินา อากีล่า อ๊อด คีรีบูน วงนูโว ฯลฯ พร้อมด้วยดาราคู่ขวัญของไทย
  คือ ณเดชช์-ญาญ่า และศิลปินรับเชิญพิเศษ โก๊ะตี๋ มาร่วมสร้างความสุข ความประทับใจ
  และความทรงจำดีๆ ให้กับผู้ร่วมกิจกรรม ซึ่งประกอบไปด้วยผู้ถือหุ้นกู้และผู้ติดตาม (คณะผู้ถือหุ้นกู้)
  กว่า 25,000 คน พร้อมด้วยกิจกรรมเพื่อสังคม (CSR)
  และเกมบริเวณหน้างานนอกจากนี้ยังมีกิจกรรมอื่นๆ ที่ ปตท. จัดขึ้นเพื่อเป็นช่องทางรักษา
  และความสร้างสัมพันธ์อันดีระหว่าง ปตท.กับผู้ถือหุ้นกู้ของ ปตท.
  และเพื่อตอบแทนผู้ถือหุ้นกู้ทั่วประเทศที่ให้ความไว้วางใจในการลงทุนหุ้นกู้ ของ ปตท. อาทิ
  กิจกรรมเพื่อสุขภาพ กิจกรรมสานสัมพันธ์ครอบครัว และ กิจกรรมสัมมนาในหัวข้อ
  “ค้นหาความมั่งคั่ง ในสภาวะไม่มั่นคง และวิเคราะห์ดวงเมือง ในปี 2555”
  ให้กับผู้ถือหุ้นกู้ในกรุงเทพมหานครปริมณฑล และ ตามจังหวัดต่างๆ ในทุกภาคทั่วประเทศ เป็นต้น

  กิจกรรมสำหรับนักลงทุนสถาบัน

  ในปี 2555 นอกเหนือจากกิจกรมผู้บริหารพบนักลงทุน
  เพื่อชี้แจงข้อมูลผลประกอบการประจำไตรมาสแล้ว ปตท.
  ได้จัดให้นักลงทุนสถาบันและนักวิเคราะห์หลักทรัพย์เยี่ยมชมกิจการและพบผู้บริหารเพื่อแลกเปลี่ยนความคิดเห็นเป็นประจำปีในช่วงเดือนมกราคม
  และจัดให้มีการเยี่ยมชมการดำเนินงานของโรงแยกก๊าซฯหน่วยที่ 6
  ที่จังหวัดระยองโดยในการเยี่ยมชมดังกล่าว
  นักลงทุนและนักวิเคราะห์หลักทรัพย์ได้มีโอกาสทราบถึงทิศทางการดำเนินธุรกิจของ ปตท.
  จากผู้บริหารโดยตรง อีกทั้งยังได้มีส่วนร่วมในการทำกิจกรรมเพื่อสังคมกับ ปตท.

8.3.1.4 ลูกค้า

  ปตท. คำนึงถึงความพึงพอใจสูงสุดของลูกค้า ซึ่งเป็นผู้ที่ซื้อสินค้าและบริการจาก ปตท.
  ด้วยราคาที่เป็นธรรม มีคุณภาพ มุ่งมั่นพัฒนาสินค้า และให้บริการอย่างปลอดภัย ครบวงจร
  รวดเร็ว มีคุณภาพ เพื่อตอบสนองความต้องการของลูกค้า และผู้บริโภคอย่างต่อเนื่อง

  ปตท. นำระบบการบริหารงานด้านคุณภาพ ความมั่นคง ปลอดภัย อาชีวอนามัย
  และสิ่งแวดล้อมมาใช้ในการดำเนินงานเพื่อมุ่งเน้นการบริหารคุณภาพด้วยกระบวนการทำงานที่มีประสิทธิภาพเพื่อส่งมอบผลิตภัณฑ์และบริการที่สร้างความพึงพอใจให้แก่ลูกค้า
  และถือความปลอดภัยเป็นหัวใจในการปฏิบัติงาน โดยการนำมาตรฐานต่างๆ อาทิ ISO 9001 /
  มอก. 18001 / ISO 14001 มาปฏิบัติอย่างต่อเนื่อง

  ปตท. ดำเนินการบริหารจัดการลูกค้าและการตลาดที่มีบริบทสอดคล้องตามวิสัยทัศน์และพันธกิจของ
  ปตท. เพื่อตอบสนองความต้องการและความคาดหวังที่หลากหลายของลูกค้า ปตท.
  จึงแบ่งส่วนตลาดออกเป็น 3 กลุ่ม คือ 1) ตลาดก๊าซธรรมชาติ จำแนกกลุ่มลูกค้า 2 กลุ่ม คือ
  กลุ่มลูกค้าก๊าซธรรมชาติ และ กลุ่มลูกค้าผลิตภัณฑ์ 2) ตลาดน้ำมัน จำแนกกลุ่มลูกค้า 3กลุ่ม คือ
  กลุ่มลูกค้าขายปลีก กลุ่มลูกค้าพาณิชย์ และกลุ่มขาย Supply Sales 3)
  ตลาดการค้าระหว่างประเทศ จำแนกกลุ่มลูกค้า 3กลุ่ม คือ กลุ่มลูกค้าผลิตภัณฑ์
  กลุ่มลูกค้าการขนส่งผลิตภัณฑ์ และกลุ่มลูกค้าการบริหารความเสี่ยง
  โดยกำหนดวงจรชีวิตลูกค้าในแต่ละกลุ่มเป็น 4 กลุ่ม คือ ลูกค้าที่มีศักยภาพในอนาคต
  ลูกค้าที่ใช้ผลิตภัณฑ์ปัจจุบัน ลูกค้าที่กำลังขยายธุรกิจ และ ลูกค้าที่เลิกใช้ผลิตภัณฑ์แล้ว

  ปตท. มีกระบวนการในการรับฟังลูกค้า 3 รูปแบบ คือ 1) การติดต่อโดยตรง มีช่องทาง เช่น
  การเข้าพบ การประชุม การอบรม การสัมมนา เป็นต้น 2) การติดต่อผ่านสื่อสารสนเทศ
  มีช่องทาง เช่น โทรศัพท์ โทรสาร Website, Social Networkและ Call Center เป็นต้น
  3) การสำรวจความพึงพอใจโดย Third Party ครอบคลุมทุกกลุ่มลูกค้า
  และทุกวงจรชีวิตของลูกค้า โดยกำหนดความถี่ในการรับฟังลูกค้าที่แตกต่างกันในแต่ละช่องทาง
  ซึ่งจะนำข้อมูลที่ได้จากลูกค้ามาแปลงเป็นสารสนเทศที่ทำให้ ปตท.
  ทราบความต้องการของลูกค้าเพื่อนำมาออกแบบผลิตภัณฑ์หรือสร้างนวัตกรรมที่ตรงใจลูกค้า เช่น
  การคิดค้นผลิตภัณฑ์ PTT Blue Innovation , น้ำมันหล่อลื่น PTT Performa Synthetic ,
  PTT Life Station, Café Amazon และ Amazon Embrace นอกสถานีบริการ เป็นต้น
  นอกจากนี้ยังนำสารสนเทศที่ได้มาเป็นข้อมูลป้อนเข้าในการสร้างแผนสร้างความสัมพันธ์กับลูกค้า
  (CRM Plan) เช่น พัฒนาโปรแกรม Business Consultant
  กำหนดให้ผู้จัดการเขตการขายเป็นที่ปรึกษาทางธุรกิจให้แก่ผู้แทนจำหน่าย,
  กิจกรรมส่งเสริมการขายร่วมกับผลิตภัณฑ์/บริการอื่น, จัดกิจกรรม PTT Motor Sport
  จัดการแข่งขันรถยนต์/ รถจักรยานยนต์/ เจ็ทสกี โดยใช้ผลิตภัณฑ์หล่อลื่นของปตท. ถึง 24
  รายการ/ ปี เป็นต้น

  ปตท. ใช้ระบบ QSHE Management System ในการกำหนดมาตรฐานการปฏิบัติงาน
  จัดให้มีคู่มือขั้นตอนการดำเนินงาน คู่มือวิธีการปฏิบัติงาน และมาตรฐานการบริการ
  ในทุกกระบวนการที่สัมผัสกับลูกค้า
  เพื่อให้มั่นใจว่าบุคลากรทุกคนและทุกกระบวนการที่เกี่ยวข้องตลอดห่วงโซ่การตอบสนองลูกค้า
  ปฏิบัติตามความตองการของลูกค้าได้เป็นมาตรฐานเดียวกัน

  ปตท. มีกระบวนการจัดการข้อร้องเรียน
  ในกรณีที่ลูกค้าเกิดความไม่พึงพอใจเกี่ยวกับการให้บริการหรือผลิตภัณฑ์ของ ปตท.
  โดยมีช่องทางรับข้อร้องเรียน ข้อเสนอแนะจากลูกค้า ผู้บริโภคและประชาชนทั่วไป
  ตามช่องทางทั้ง 3 รูปแบบดังกล่าวข้างต้น
  ข้อร้องเรียนทั้งหมดของลูกค้าจะได้รับการตอบสนองเบื้องต้นภายใน 1 วัน
  และจะแจ้งกลับลูกค้าถึงแนวทางและระยะเวลาในการดำเนินการแก้ไขปัญหาให้แล้วเสร็จ
  พร้อมทั้งแจ้งความก้าวหน้าในการดำเนินการแก้ไขให้ทราบเป็นระยะ
  เมื่อแก้ไขแล้วเสร็จจะแจ้งปิดเรื่องให้ลูกค้าทราบทันที เพื่อรักษาความเชื่อมั่นที่ลูกค้ามีต่อ ปตท.

  นอกจากนี้ ปตท. ยังมีกระบวนการประเมินความพึงพอใจ ความไม่พึงพอใจ
  และความผูกพันของลูกค้า
  เพื่อให้ได้สารสนเทศป้อนเข้าในการดำเนินการปรับปรุงผลิตภัณฑ์/บริการ ระบบงาน
  การจัดทำแผนกลยุทธ์ แผนการตลาด และ CRM Plan เพื่อให้ ปตท.
  สามารถตอบสนองลูกค้าได้เกินกว่าที่ลูกค้าคาดหวังได้ทันต่อทิศทางธุรกิจ

8.3.1.5 คู่ค้า

  ปตท. ให้ความสำคัญกับคู่ค้า อันเป็นผู้มีส่วนได้ส่วนเสียสำคัญที่ช่วยเหลือ
  ในการดำเนินธุรกิจซึ่งกันและกัน โดย ปตท.
  จะปฏิบัติต่อคู่ค้าอย่างเสมอภาคบนพื้นฐานของการแข่งขันที่เป็นธรรม เคารพสิทธิซึ่งกันและกัน
  สร้างความสัมพันธ์และความร่วมมืออันดี ปฏิบัติตามสัญญาอย่างเคร่งครัด
  และให้ความสำคัญในกระบวนการจัดซื้อจัดหา ซึ่งเป็นกระบวนการสำคัญในการควบคุมค่าใช้จ่าย
  คุณภาพสินค้า และบริการที่ ปตท.จะนำมาใช้ดำเนินกิจการ
  มีการกำหนดขั้นตอนการจัดหาพัสดุเพื่อให้เกิดความโปร่งใส ตรวจสอบได้
  และก่อให้เกิดประโยชน์สูงสุด

  ปตท.
  กำหนดให้ผู้เสนอราคาจะต้องปฏิบัติตามกฎระเบียบด้านความปลอดภัยเกี่ยวกับการทำงานและการใช้เครื่องมือตลอดจนระเบียบข้อบังคับต่างๆ
  อย่างเคร่งครัด
  โดยเฉพาะในการทำงานที่มีผลกระทบต่อความปลอดภัยอาชีวอนามัยและสภาพแวดล้อม
  ให้ระมัดระวังในการทำงานเป็นพิเศษ และเข้าเยี่ยมชมกิจการของคู่ค้า
  เพื่อประเมินถึงศักยภาพในการดำเนินงาน โดยเฉพาะด้านความมั่นคง ปลอดภัย
  อาชีวอนามัยและสิ่งแวดล้อม
  นอกจากนี้พนักงานของบริษัทคู่ค้าต้องผ่านการเข้าอบรมการปฏิบัติตนและดำเนินการในพื้นที่การทำงานของ
  ปตท.
  และปฏิบัติงานตามข้อกำหนดในการเข้าทำงานในเขตปฏิบัติงานซึ่งมีรายละเอียดการปฏิบัติตนตามแต่ละลักษณะงานไว้

นอกจากนั้น ปตท. มีความมุ่งมั่นที่จะดำเนินธุรกิจให้เติบโตอย่างยั่งยืน ควบคู่ไปกับการกำกับ
ดูแลกิจการเพื่อชุมชน สังคม และสิ่งแวดล้อม
เพื่อให้ความตั้งใจดังกล่าวบรรลุตามปณิธานที่ตั้งไว้อย่างมีประสิทธิผล ปตท.
จึงให้ความสำคัญกับการบริหารจัดการห่วงโซ่อุปทาน และพัฒนาให้เกิดขึ้นอย่างเป็นรูปธรรม
ผ่านทางการกำกับดูแลผู้ค้าของ ปตท. โดยในปี 2555 “แนวทางการปฏิบัติอย่างยั่งยืนของผู้ค้าของ
ปตท.“ (PTT Suppliers Sustainable Code of Conduct) ได้ถูกกำหนดขึ้น
ซึ่งเนื้อหาและขอบเขตของแนวทางดังกล่าวนั้นอยู่ภายใต้ข้อกำหนด ข้อบังคับ
และกฎหมายทั้งหมดที่เกี่ยวข้อง โดยยึดหลักปฏิบัติ 4 ด้าน ดังนี้

1.  จริยธรรม (Business Ethic)

2.  การเคารพสิทธิมนุษยชน (Human Rights)

3.  การดูแลอาชีวอนามัย และความปลอดภัยของลูกจ้าง (Occupational Health and
    Safety)

4.  การบริหารจัดการสิ่งแวดล้อมต่างๆ ที่เกี่ยวข้อง (Environmental Management)

    ทั้งนี้แนวทางดังกล่าวมีผลบังคับใช้กับผู้ค้าที่มีการทำสัญญากับ ปตท. ในวงเงินมูลค่าตั้งแต่ 2
    ล้านบาท และ/หรืองานที่มีการปฏิบัติงานแล้วมีผลกระทบต่อความปลอดภัยและสิ่งแวดล้อม ปตท.
    ตั้งแต่วันที่ 1 เมษายน 2555

  ปตท. นำหลักการ Total Cost of Ownership (TCO)
  ซึ่งเป็นการพิจารณาต้นทุนในการจัดส่งพัสดุ
  ตลอดจนความสะดวกในการติดต่อสื่อสารมาเป็นเกณฑ์พิจารณาในการคัดเลือกคู่ค้า
  เพื่อให้โอกาสแก่คู่ค้าที่มีฐานการผลิตและสำนักงานในประเทศไทย
  อันเป็นการสนับสนุนการจัดหาพัสดุในท้องถิ่น (ภายในประเทศไทย)
  ส่งผลให้คู่ค้าภายในประเทศมีจำนวนมากขึ้นในพัสดุบางประเภทที่บริษัทคู่ค้าภายในประเทศไม่มีขีดจำกัดในการจัดหา

การกำกับดูแลให้ผู้ค้ามีการดำเนินงานที่ดี และมีศักยภาพควบคู่ไปกับการเติบโตของ ปตท.
ถือเป็นเป้าหมายที่ ปตท.ให้ความสำคัญเพื่อให้เกิดการเติบโตอย่างยั่งยืนไปพร้อมกับผู้ค้า
ปตท.จึงได้มีการวางแนวทางในการบริหารและพัฒนาผู้ค้าของ ปตท. ดังนี้

-   เพื่อให้เกิดการแลกเปลี่ยนข้อมูลและความรู้ระหว่าง ปตท. กับผู้ค้า
    และพัฒนาศักยภาพของผู้ค้าให้พร้อมสนับสนุนความสำเร็จของ ปตท.
    ทั้งในด้านผลการดำเนินการ ความต่อเนื่องในการทำธุรกิจ ตลอดจนความรับผิดชอบต่อสังคม
    ในปี 2555 ปตท. ได้มีการจัดงานสัมมนาผู้ค้า (Supplier Relationship Management
    Seminar: SRM) ทั้งหมด 3 งาน

    -   งานสัมมนาผู้ค้าครั้งที่ 1 จัดขึ้นเมื่อวันที่ 31 กรกฎาคม 2555
        เพื่อสื่อความให้แก่ผู้ค้าหลักของทุกธุรกิจของ ปตท.
        โดยในการจัดครั้งนี้มีการสื่อความให้ผู้ค้าทราบถึง

        -   ทิศทางการดำเนินธุรกิจของ ปตท.

        -   ความเข้าใจเกี่ยวกับ Supplier Relationship Management (SRM)

        -   การบริหารจัดการห่วงโซ่อุปทานอย่างยั่งยืน (Sustainability Supply Chain
            Management)

        -   พ.ร.บ. ป.ป.ช. ที่เกี่ยวข้องกับงานจัดซื้อจัดจ้าง

  รูปแบบของงานสัมมนาผู้ค้าครั้งที่ 2 และ 3 นั้น เป็นการจัดสัมมนาเชิงปฏิบัติการ (Workshop)
  โดยให้มีการทำกิจกรรมร่วมกันระหว่างพนักงานจัดหา และผู้ค้า ให้มีการแลกเปลี่ยนความคิดเห็น
  เพื่อก่อให้เกิดความสัมพันธ์ที่ยั่งยืน (Sustainable Partnership)

-   งานสัมมนาผู้ค้าครั้งที่ 2 จัดขึ้นเมื่อวันที่ 21 สิงหาคม 2555
    เพื่อสื่อความให้แก่ผู้ค้าหลักของโรงแยกก๊าซธรรมชาติ จ. ระยอง
    ในการจัดครั้งนี้มีการสื่อความให้ผู้ค้าทราบถึง

    -   การบริหารจัดการห่วงโซ่อุปทานอย่างยั่งยืน (Sustainability Supply Chain
        Management)

    -   พ.ร.บ. ป.ป.ช. ที่เกี่ยวข้องกับงานจัดซื้อจัดจ้าง

-   งานสัมมนาผู้ค้าครั้งที่ 3 จัดขึ้นเมื่อวันที่ 13 ธันวาคม 2555
    เพื่อสื่อความให้แก่ผู้ค้าหลักของธุรกิจสถานีบริการน้ำมัน ปตท.
    ในการจัดครั้งนี้มีการสื่อความให้ผู้ค้าทราบถึงทิศทางการดำเนินงานของ ปตท.
    ด้านธุรกิจสถานีบริการน้ำมัน ปตท. ในปัจจุบัน และแนวทางในอนาคต ในด้านต่างๆ ดังนี้

    -   ด้านวิศวกรรมและการออกแบบ

    -   ด้านการซ่อมบำรุงสถานีบริการ

    -   ด้านการจัดหาและบริหารพัสดุ

8.3.1.6 พนักงาน

  บุคลากรของ ปตท. ทุกคนเป็นส่วนสำคัญที่สุดในการดำเนินธุรกิจ ปตท.
  จึงให้ความสำคัญกับพนักงานทุกคน
  ไม่ว่าจะทำงานอยู่ในส่วนใด ฝ่ายใด โดยปราศจากการเลือกปฏิบัติ โดย
  ปตท.ส่งเสริมให้บุคลากร รู้รักสามัคคี ไว้เนื้อ
  เชื่อใจกัน ไม่แบ่งฝักแบ่งฝ่าย ปฏิบัติต่อกันอย่างสุภาพ และเคารพในศักดิ์ศรีความเป็นมนุษย์
  โดยการสร้างสภาพแวดล้อมในการทำงานที่ดี มีความปลอดภัย
  จ่ายค่าตอบแทนที่เหมาะสมกับการทำงาน มีสวัสดิการที่ดีให้กับพนักงาน
  และจัดหานวัตกรรมและเทคโนโลยีใหม่มาสนับสนุนการทำงาน
  รวมทั้งไม่ให้เกิดกรณีที่มีลักษณะเป็นการคุกคามทางเพศ ปตท.
  ส่งเสริมการใช้สิทธิของลูกจ้างตามกฎหมายว่าด้วยสหภาพแรงงาน และรัฐวิสาหกิจสัมพันธ์

  ปตท. มีความเชื่อมั่นว่า การเจริญเติบโตขององค์กรขึ้นอยู่กับพนักงานที่มีคุณภาพ ดังนั้น ปตท.
  จึงมีนโยบายมุ่งเน้นที่จะพัฒนาและปรับปรุงระบบการบริหาร
  และระบบการพัฒนาบุคคลให้มีความทันสมัย สอดคล้องกับเทคโนโลยี
  และเป็นไปตามมาตรฐานสากล เพื่อที่จะเสริมสร้างและพัฒนาให้พนักงาน เป็นทั้งคนดี และคนเก่ง
  ตลอดจนมีส่วนร่วม
  ในการพัฒนาและช่วยเหลือสังคมโดยส่วนรวม และมุ่งเน้นให้พนักงานเป็นกลไกหลักในการพัฒนาให้
  ปตท. ก้าวไปสู่
  ความเป็นองค์กรแห่งความเป็นเลิศ (High Performance Organization)
  เพื่อเพิ่มขีดความสามารถในการแข่งขัน และตอบสนองต่อการเปลี่ยนแปลงขององค์กร

  จำนวนบุคลากรและค่าตอบแทนบุคลากร

จำนวนพนักงาน ปตท. (รวมพนักงานที่ไปปฏิบัติงาน Secondment ในบริษัทในกลุ่ม ปตท.) ณ วันที่
31
ธันวาคม 2555 เท่ากับ 4,227 คน และ ทั้งนี้ ปตท.
ยังคงดำเนินการจัดทำแผนอัตรากำลังคนให้สอดคล้องต่อการดำเนินธุรกิจ
ภายใต้ความผันผวนของสภาวะเศรษฐกิจ
โดยให้ความสำคัญกับการจัดสรรทรัพยากรในจุดที่ก่อให้เกิดมูลค่าเพิ่ม
หรือมีความจำเป็นต่อเนื่องจากการลงทุน นอกจากนั้น
ยังได้จัดทำแผนและดำเนินการพัฒนาศักยภาพพนักงานอย่างจริงจังในทุกระดับ
ตลอดจนปรับขั้นตอนการทำงานให้มีประสิทธิภาพมากยิ่งขึ้น

  ข้อพิพาทด้านแรงงาน

  ปตท. ไม่มีข้อพิพาทด้านแรงงานที่มีนัยสำคัญในระยะเวลา 3 ปีที่ผ่านมา

จำนวนบุคลากรแบ่งตามกลุ่มธุรกิจ ปี 2553 – ถึง 31 ธันวาคม 2555 มีรายละเอียด ดังนี้

  --------------------------- ------------ ---------- ------------ ---------- ------------ ----------
  กลุ่มธุรกิจ                     ปี 2553                  ปี 2554                  ปี 2555       
  (หน่วย : คน)                                                                 (1 ม.ค. – 31 
                                                                              ธ.ค.)        

                              ปตท.         กลุ่ม ปตท.   ปตท.         กลุ่ม ปตท.   ปตท.         กลุ่ม ปตท.

  1.  ก๊าซธรรมชาติ              1,206        -          1,270                   1,367        -

  2. น้ำมัน                     1,182        -          1,387                   1,296        -

  3.  ปิโตรเคมีและการกลั่น        61           -          68                      103          -

  4.  สนับสนุน และปฏิบัติงานใน     1,077^(1/)   274^(2/)   1,045^(1/)   276^(2/)   1,197^(1/)   265^(2/)
  บริษัทที่ ปตท.ถือหุ้น                                                                           

  5.  บริษัทย่อยและกิจการร่วมค้า    -            8,743      -            17,964     -            20,551

  รวม                         3,526        9,015      3,770        18,240     3,963        20,816
  --------------------------- ------------ ---------- ------------ ---------- ------------ ----------

  หมาเหตุ  :   1/ ไม่รวมพนักงาน ปตท. ที่ไปปฏิบัติงานในบริษัทในเครือ
                  2/  พนักงาน ปตท. ที่ไปปฏิบัติงานในบริษัทในเครือ

  ค่าตอบแทนแก่บุคลากร (ไม่รวม กรรมการผู้จัดการใหญ่และผู้บริหารระดับสูง)

หน่วย : บาท

  -------------------------- --------------- --------------- ---------------
  ค่าตอบแทน                   ปี 2553          ปี 2554          ปี 2555
                                                             (1 ม.ค. – 31
                                                             ธ.ค.)

  เงินเดือนรวม                 2,976,806,620   3,044,018,589   3,311,831,273

  โบนัสรวม                    1,482,437,324   1,465,345,881   1,653,647,970

  เงินสมทบกองทุนสำรองเลี้ยงชีพ    284,638,508     293,871,121     318,714,613

  อื่นๆ (ถ้ามี)                  1,592,691,853   2,076,671,038   2,331,060,076

  รวม                        6,336,574,305   6,879,906,629   7,615,253,932
  -------------------------- --------------- --------------- ---------------

ค่าตอบแทนอื่นๆ

ปตท.ได้จัดสวัสดิการและค่าตอบแทนอื่นๆ นอกเหนือจากเงินเดือน
โบนัสและเงินสมทบกองทุนสำรองเลี้ยงชีพให้กับผู้บริหารและพนักงานตามความเหมาะสมกับสภาวะเศรษฐกิจ
การดำรงชีพ ตลอดจนมาตรฐานของกลุ่มบริษัทในธุรกิจชั้นนำ
ประเภทเดียวกัน อาทิเช่น ค่าเช่าบ้าน ค่าปฏิบัติงานต่างจังหวัด ค่าล่วงเวลา เป็นต้น และในปี
2548 และ ปี 2549  ปตท. ยังได้
ขออนุมัติจัดสรรสิทธิในการซื้อหุ้นสามัญ (Warrant) รวม 2 ครั้ง จำนวน 60,000,000 หน่วย
ให้แก่ กรรมการผู้จัดการใหญ่
ผู้บริหาร พนักงาน ปตท. และพนักงานบริษัทในกลุ่มที่มาปฏิบัติงานประจำในตำแหน่งงานของ ปตท.
เพื่อเป็นการสร้าง
แรงจูงใจและตอบแทนการปฏิบัติงานของผู้บริหาร และพนักงาน
ให้มุ่งปฏิบัติหน้าที่อย่างเต็มความสามารถอย่างต่อเนื่อง
ตลอดจนสร้างความรู้สึกเป็นเจ้าของและการมีส่วนรวมในการบริหารและพัฒนาองค์กร
ซึ่งจะส่งผลดีต่อการปฏิบัติงานและ
การดำเนินธุรกิจของ ปตท. ในอนาคต  ทั้งนี้ รายละเอียดได้รายงานไว้ในหัวข้อ
“ใบสำคัญแสดงสิทธิที่จะซื้อหุ้นสามัญของ
ปตท. แล้ว”

การพัฒนาและปรับปรุงระบบทรัพยากรบุคคล

เพื่อให้องค์กรพัฒนาไปสู่การเป็นองค์กรแห่งความเป็นเลิศ  ตั้งแต่ปี 2553 เป็นต้นมา
ปตท.ได้พัฒนาและปรับปรุงระบบการบริหารและพัฒนาทรัพยากรบุคคลให้มีประสิทธิภาพมากขึ้นอย่างต่อเนื่อง 
โดยมีวัตถุประสงค์เพื่อที่จะพัฒนาศักยภาพของบุคลากรให้ได้ใช้ความรู้
ความสามารถของตนเองอย่างเต็มที่ เพื่อนำพาให้องค์กรบรรลุวัตถุประสงค์ในการดำเนินธุรกิจ
รวมถึงการมีโอกาสก้าวหน้าในหน้าที่การงาน และเติบโตไปพร้อมๆ กับความสำเร็จขององค์กรด้วย

ปตท.
ได้มุ่งเน้นให้ผู้บริหารและพนักงานในทุกระดับร่วมกันกำหนดแผนงานให้สอดคล้องกับทิศทางและเป้าหมายขององค์กร
ซึ่งจะส่งผลให้การดำเนินธุรกิจทั่วทั้งองค์กรมุ่งไปสู่จุดหมายเดียวกันได้อย่างมีประสิทธิภาพ
โดยผู้บริหารระดับสูงของ ปตท. และบริษัทในกลุ่มที่เกี่ยวข้องทั้งหมด 
รวมทั้งสายงานสนับสนุนมาร่วมประชุมหารือและกำหนดวิสัยทัศน์และทิศทางขององค์กรร่วมกัน 
และถ่ายทอดทิศทางดังกล่าวไปสู่หน่วยงานภายในสายงานต่างๆ จากกลยุทธ์ธุรกิจเป็นแผนธุรกิจ
และแผนการใช้งบประมาณที่มีความสอดคล้องในทิศทางเดียวกัน พนักงาน ปตท.
ทุกระดับได้กำหนดวัตถุประสงค์และตัวชี้วัด (Key Performance Indicators : KPIs)
ที่ถ่ายทอดลงมาตามลำดับเป็นรายบุคคล ตั้งแต่ระดับองค์กร หน่วยงาน ลงมาจนถึงพนักงาน ทั้งนี้
วัตถุประสงค์และตัวชี้วัดที่พนักงานกำหนดนั้น
จะใช้เป็นกรอบการปฏิบัติงานและมาตรฐานการประเมินผลการปฏิบัติงานของพนักงานแต่ละบุคคล

ปตท. ได้นำแนวทางในการบริหารสายอาชีพ (Career Management)
มาใช้เพื่อเตรียมความพร้อม และส่งเสริมพนักงาน
ทุกระดับให้มีความรู้ ความสามารถ ประสบการณ์ ให้เป็นไปตามรูปแบบ (Model)
ที่องค์กรกำหนดขึ้น เพื่อรองรับภารกิจ และ
สร้างคุณค่าให้แก่องค์กร อย่างต่อเนื่อง
โดยใช้เป็นกรอบและแนวทางหลักของการบริหารและพัฒนาพนักงานในทุกระดับ
การกำหนดสายอาชีพของ
ปตท.ขึ้นอยู่กับทิศทางการดำเนินธุรกิจที่มุ่งสร้างให้องค์กรมีขีดความสามารถในการแข่งขัน โดย
แบ่งการดำเนินงานเป็น 2 กลุ่ม คือ กลุ่มผู้บริหารระดับสูง และกลุ่มพนักงาน
ที่เชื่อมโยงกันอย่างชัดเจนและมีประสิทธิภาพ
ซึ่งมีกระบวนการคัดเลือก ประเมินศักยภาพ และจัดทำแผนพัฒนารายบุคคล (Individual
Development Plan) อย่างเป็นระบบ โดย

-   กลุ่มผู้บริหารระดับสูง (ระดับเทียบเท่าผู้จัดการฝ่ายขึ้นไป)
    เป็นการบริหารจัดการในรูปแบบกลุ่ม ปตท. (Group Leader Development)
    เพื่อรองรับความต้องการผู้บริหารระดับสูง ทั้งในเชิงปริมาณและคุณภาพ มีคณะผู้บริหารระดับ
    CEO ของกลุ่ม ปตท. เรียกว่า คณะกรรมการจัดการกลุ่ม ปตท. (PTT Group Management
    Committee : PTTGMC )
    มีหน้าที่และความรับผิดชอบในการกำหนดทิศทางและนโยบายการดำเนินงานในเรื่องการบริหารสายอาชีพกลุ่มผู้บริหารระดับสูง
    และกลุ่มที่ปรึกษาสายอาชีพของกลุ่ม ปตท. เรียกว่า
    คณะกรรมการที่ปรึกษาเพื่อพัฒนาผู้บริหารระดับสูงกลุ่ม ปตท. (PTT Group Executive
    Counseling Team : ECT) มีหน้าที่และความรับผิดชอบในการบริหาร
    สายอาชีพกลุ่มผู้บริหารระดับสูง ช่วยเหลือสนับสนุน

    -   กลุ่มพนักงาน (ระดับผู้จัดการส่วนหรือเทียบเท่าลงมา)
        เป็นการบริหารและพัฒนาพนักงานตามความจำเป็นของการดำเนินธุรกิจของแต่ละบริษัทในกลุ่ม
        เพื่อรองรับทิศทางการดำเนินธุรกิจในอนาคต สำหรับ
        ปตท.ได้กำหนดให้จัดตั้งคณะกรรมการจัดการทรัพยากรบุคคล (Corporate Human
        Resource Committee : HRC)
        มีหน้าที่ความรับผิดชอบในการส่งเสริมผลักดันและควบคุมติดตามการดำเนินงานในเรื่องการบริหารสายอาชีพกลุ่มพนักงานให้เป็นไปตามเป้าหมาย
        และกลุ่มที่ปรึกษาประจำสายอาชีพ (Career Counseling Teams : CCT) รวม 14
        สายอาชีพ มีหน้าที่ความรับผิดชอบ
        ในการ บริหารสายอาชีพกลุ่มพนักงาน ให้คำปรึกษา ชี้แนะ
        ควบคุมและติดตามการดำเนินงานทั้งนี้ วัตถุประสงค์
        ในการบริหารสายอาชีพนั้น เป็นกลไกให้พนักงานตั้งเป้าหมายและวางแผนพัฒนาตนเอง
        เพื่อความก้าวหน้าในอาชีพ
        และสร้างคุณค่าในงานที่รับผิดชอบ ให้สอดคล้องกับเป้าหมายและทิศทางขององค์กร
        ทั้งในรูปแบบการฝึกอบรมที่เหมาะสม ตาม Success Profile รวมถึง
        การหมุนเวียนเปลี่ยนหน้าที่ความรับผิดชอบ ตาม Career Path
        เพื่อให้พนักงานสามารถพัฒนาทักษะ ความชำนาญจากประสบการณ์ในตำแหน่งหน้าที่ใหม่
        ตลอดจนการแต่งตั้ง เลื่อนระดับพนักงาน
        ให้เหมาะสมกับหน้าที่ความรับผิดชอบและศักยภาพของพนักงาน
        ซึ่งการพัฒนาพนักงานให้เหมาะสมตามความสามารถและความต้องการของพนักงานและองค์กรนั้น
        นอกจากพนักงานจะมีความพร้อมสำหรับการเติบโตเป็นผู้บริหาร
        ระดับสูงของกลุ่ม ปตท. แล้วยังจะนำ ปตท.
        ไปสู่ความสำเร็จตามเป้าหมายที่กำหนดไว้ในที่สุด

                ในปี 2555 ปตท. ได้มีการปรับปรุงการบริหารสายอาชีพ
และพัฒนาขีดความสามารถของพนักงาน (Career and Competency Management)
โดยมีการจัดทำและทบทวน Success Profile ของแต่ละตำแหน่งงาน
และปรับปรุงวิธีการประเมิน Competency การจัดทำแผนการพัฒนารายบุคคล (Individual
Development Plan : IDP) ในระบบ COACH
พร้อมทั้งปรับปรุงคู่มือการใช้งานเพื่อพัฒนาพนักงานตามสายอาชีพที่กำหนด
และสอดคล้องกับการดำเนินธุรกิจขององค์กร

นอกจากนี้ ปตท. ยังคำนึงถึงกลไกในการพัฒนาองค์กรอย่างยั่งยืน (Lifetime Learning
Organization) โดย ปตท. ได้พัฒนาระบบสำหรับจัดเก็บข้อมูลองค์ความรู้ (Knowledge
Management) ที่สำคัญขององค์กร
โดยสนับสนุนให้ผู้บริหารและพนักงานมีการจัดเก็บข้อมูลองค์ความรู้ให้เป็นระบบและเป็นปัจจุบัน
รวมทั้งเปิดโอกาสให้พนักงานทุกระดับสามารถใช้ประโยชน์ได้จากระบบฐานข้อมูลดังกล่าว 
ซึ่งจะช่วยให้พนักงานสามารถเรียนรู้ แก้ไขปัญหาต่างๆได้อย่างมีประสิทธิภาพ
และช่วยส่งเสริมให้พนักงานพัฒนาศักยภาพได้ด้วยตนเองอย่างต่อเนื่อง 
ซึ่งเป็นรากฐานสำคัญในการนำไปสู่การเป็นองค์กรแห่งความเป็นเลิศ ดังนั้น
“การที่เราจะมุ่งไปสู่องค์กรแห่งความเป็นเลิศได้นั้น ก็ด้วยกำลัง สติปัญญาของคน Learning เป็น
Lifetime หยุดไม่ได้” ทั้งนี้ ปตท.
มีโปรแกรมอบรมและพัฒนาให้กับผู้บริหารและพนักงานอย่างต่อเนื่อง
ตั้งแต่แรกเข้าจนถึงเกษียณอายุการทำงาน
เพื่อเตรียมความพร้อมและสร้างขีดความสามารถตามทิศทางขององค์กรและหน่วยงานต้องการ
สร้างพนักงานให้เป็น คนเก่ง และ คนดี ขององค์กรและสังคม

                นอกเหนือจากระบบการบริหารทรัพยากรบุคคล ที่มุ่งเน้นพัฒนาพนักงาน ปตท.
ให้เป็น คนเก่ง
หรือเป็นผู้ที่มีศักยภาพสามารถตอบสนองต่อความคาดหวังขององค์กรในการดำเนินธุรกิจได้แล้ว ปตท.
ยังให้ความสำคัญต่อการพัฒนาพนักงานให้เป็นคนดี  มีส่วนร่วมในการดูแลสังคม ชุมชน
และสิ่งแวดล้อม (Corporate Social Responsibility)
รวมทั้งยึดหลักการกำกับดูแลกิจการที่ดี (Corporate Governance)
เป็นกรอบให้ผู้บริหารและพนักงานถือปฏิบัติ   ทั้งนี้ ปตท.
มีความเชื่อมั่นว่าการพัฒนาพนักงานให้เป็นคนดี และคนเก่งนั้น
จะช่วยให้องค์กรเจริญเติบโตอย่างมั่นคงและยั่งยืนในระยะยาว

สร้างสัมพันธภาพที่ดีระหว่างผู้บริหารและพนักงานเพื่อเป้าหมายเดียวกัน

ปตท. ได้จัดให้มีรูปแบบการสื่อความระหว่างผู้บริหารและพนักงาน
เพื่อให้พนักงานทุกระดับได้รับทราบถึงแนวทางการดำเนินงานขององค์กร
อุปสรรคหรือผลกระทบที่อาจจะเกิดขึ้น
และเปิดโอกาสให้พนักงานแสดงความเห็นและมีส่วนร่วมในการพัฒนาและปรับปรุงประสิทธิภาพการดำเนินงานขององค์กร
ในปี 2554 นอกเหนือจากการประชุมคณะกรรมการ กิจการสัมพันธ์ ปตท.
ที่กำหนดวาระการประชุมอย่างน้อยเดือนละหนึ่งครั้ง ยังมีการประชุมคณะกรรมการร่วมปรึกษาหารือ
(Joint Consultation Committee : JCC)
ที่กำหนดให้มีการประชุมร่วมกันระหว่างผู้บริหารและพนักงานในหน่วยงานภูมิภาคทั่วประเทศ
นอกจากนี้
ประธานเจ้าหน้าที่บริหาร/กรรมการผู้จัดการใหญ่ยังได้จัดประชุมสื่อความกับพนักงานอย่างต่อเนื่องเป็นระยะมาโดยตลอด
รวมทั้งการประชุมระหว่างผู้บริหารและพนักงานทั้งในและนอกสังกัด
และการสำรวจความพึงพอใจและความผูกพันของพนักงานเป็นประจำทุกปี
เพื่อรับทราบระดับความพึงพอใจและระดับความผูกพันในปัจจัยต่างๆ และหาทางแก้ไขและปรับปรุง
โดย ปตท. มีความเชื่อมั่นว่าการสื่อความที่ดี และการแลกเปลี่ยนความคิดเห็น
ระหว่างผู้บริหารและพนักงานจะนำไปสู่สัมพันธภาพที่ดีระหว่างผู้บริหารและพนักงานทุกระดับ
และทำให้บรรลุเป้าหมายขององค์กรร่วมกัน รวมทั้งได้ดำเนินการ
สอบถามความต้องการพื้นฐานด้านทรัพยากรบุคคลของผู้บริหารและพนักงานผ่านการดำเนินงานของคณะกรรมการหลายคณะ
เช่น คณะกรรมการจัดการทรัพยากรบุคคล คณะกรรมการกิจการสัมพันธ์ ปตท.
และคณะกรรมการบริหารสายอาชีพ เป็นต้น
และมีการสำรวจความคิดเห็นของพนักงานโดยที่ปรึกษาผู้เชี่ยวชาญทางด้านการบริหารทรัพยากรบุคคลภายนอกจำนวน
1 ครั้ง และมีการร่วมมือกับบริษัทในกลุ่ม ปตท. เพื่อพัฒนาระบบฐานข้อมูลผู้บริหารของกลุ่มร่วมกัน
และจัดทำแผนพัฒนาผู้บริหารระดับสูงของกลุ่ม ปตท. ร่วมกัน

กำหนดให้มีค่านิยมร่วมของกลุ่ม ปตท. (PTT Group Core Value)

ค่านิยมกลุ่ม ปตท.คือ SPIRIT ซึ่งผู้บริหารและพนักงานกลุ่ม ปตท.มีความเชื่อร่วมกันว่า ค่านิยม
SPIRIT จะเป็นตัวช่วยให้บริษัทในกลุ่ม ปตท. ผู้บริหาร พนักงาน เกิดวิถีการทำงานร่วมกัน
มีทิศทางที่สอดคล้องกัน มีความเชื่อร่วมกัน
และจะช่วยสร้างความโดดเด่นเป็นเอกลักษณ์เฉพาะไปสู่สายตาคนภายนอกและนำองค์กรสู่การเป็นองค์กรแห่งความเป็นเลิศอย่างยั่งยืนได้
โดยเรายึดค่านิยม SPIRIT เป็นแนวทางในการสร้างกรอบความคิด
และความเชื่อที่จะนำไปสู่พฤติกรรมและแนวทางปฏิบัติ ค่านิยมกลุ่ม
ปตท.จึงเป็นองค์ประกอบที่สำคัญต่อการเกิดวัฒนธรรมองค์กรที่เข้มแข็ง
เป็นตัวช่วยพวกเราในการตัดสินใจสร้างความไว้วางใจกันและกัน
และสร้างความรู้สึกร่วมกันในการเป็นกลุ่มเดียวกัน
ค่านิยมจึงเป็นตัวผลักดันที่สำคัญต่อวิธีการคิดและการปฏิบัติให้พนักงานในกลุ่ม ปตท.
เป็นทั้งคนเก่งและคนดี. ซึ่งค่านิยม SPIRIT ประกอบด้วย:

  -----------------------------------------------------------------------
  Synergy = สร้างพลังร่วมอันยิ่งใหญ่

  Performance Excellence = ร่วมมุ่งสู่ความเป็นเลิศ

  Innovation = ร่วมสร้างนวัตกรรม

  Responsibility for Society = ร่วมรับผิดชอบต่อสังคม

  Integrity & Ethics = ร่วมสร้างพลังความดี

  Trust & Respect = ร่วมสร้างความเชื่อมั่น
  -----------------------------------------------------------------------

การสืบทอดตำแหน่งสำหรับผู้บริหาร

เนื่องจาก ปตท. มีสถานะเป็นรัฐวิสาหกิจ
ดังนั้นการสรรหาและแต่งตั้งตำแหน่งของกรรมการผู้จัดการใหญ่
จึงต้องเป็นไปตามพระราชบัญญัติมาตรฐานสำหรับกรรมการและพนักงานรัฐวิสาหกิจ
โดยต้องมีคุณสมบัติตามมาตรา 8 ตรี และดำเนินกระบวนการสรรหาตามมาตรา 8 จัตวา
โดยคณะกรรมการ ปตท. แต่งตั้งคณะกรรมการสรรหาคณะหนึ่งจำนวน 5 คน
ที่มีคุณสมบัติและไม่มีลักษณะต้องห้ามตามกฎหมาย ทำหน้าที่สรรหาบุคคลที่มีความรู้ ความสามารถ
และประสบการณ์ที่เหมาะสมสำหรับเป็นผู้บริหาร ปตท.
โดยต้องมีคุณสมบัติและไม่มีลักษณะต้องห้ามตามกฎหมาย ไม่เป็นกรรมการของ ปตท. ยกเว้น
เป็นผู้บริหารซึ่งเป็นกรรมการโดยตำแหน่ง และมีอายุไม่เกิน 58 ปีบริบูรณ์ในวันยื่นใบสมัคร
เมื่อคณะกรรมการสรรหาสรรหาผู้ที่มีความเหมาะสมแล้วให้เสนอต่อผู้มีอำนาจพิจารณาแต่งตั้ง
โดยต้องดำเนินการให้แล้วเสร็จภายใน 1 ปีนับแต่วันที่ผู้บริหารเดิมพ้นจากตำแหน่ง
สัญญาจ้างมีระยะเวลาคราวละไม่เกิน 4 ปี
ในกรณีที่คณะกรรมการจะจ้างผู้บริหารเดิมต่อหลังจากครบกำหนดเวลาตามสัญญาจ้าง
ไม่ต้องดำเนินการกระบวนการสรรหาใหม่แต่จะจ้างเกินสองคราวติดต่อกันไม่ได้

ในปี 2554 คณะกรรมการ ปตท.
ได้ดำเนินการกระบวนการสรรหากรรมการผู้จัดการใหญ่คนใหม่เพื่อทำหน้าที่แทน
นายประเสริฐ บุญสัมพันธ์ซึ่งครบวาระตามสัญญาจ้างในวันที่ 9 กันยายน 2554
โดยได้แต่งตั้งคณะกรรมการสรรหากรรมการผู้จัดการใหญ่ตามพระราชบัญญัติมาตรฐานสำหรับกรรมการและพนักงานรัฐวิสาหกิจ
ทั้งนี้ มีผู้สนใจสมัครและมีคุณสมบัติครบถ้วนจำนวน 4 คนโดยแบ่งเป็นผู้บริหารกลุ่ม ปตท. 3 คน
และบุคคลภายนอก 1 คน
ซึ่งกระบวนการสรรหาดำเนินการด้วยความโปร่งใสภายใต้แนวทางการสรรหาผู้บริหารสูงสุด
ตามมาตรา 8 วรรค 3
แห่งพระราชบัญญัติคุณสมบัติมาตรฐานสำหรับกรรมการและพนักงานรัฐวิสาหกิจ (ฉบับที่ 6) พ.ศ.
2550

คณะกรรมการสรรหากรรมการผู้จัดการใหญ่ได้พิจารณาคัดเลือกผู้สมัครที่เหมาะสมเสนอต่อคณะกรรมการ
ปตท. เพื่อพิจารณา คือนายไพรินทร์ ชูโชติถาวร ทั้งนี้ เมื่อวันที่ 27 พฤษภาคม 2554
คณะกรรมการ ปตท. ได้มีมติเห็นชอบตามที่คณะกรรมการสรรหากรรมการผู้จัดการใหญ่ ปตท.
เสนอและแต่งตั้งนายไพรินทร์ ชูโชติถาวร
ให้ดำรงตำแหน่งประธานเจ้าหน้าที่บริหารและกรรมการผู้จัดการใหญ่ ปตท. คนใหม่
ต่อจากนายประเสริฐ บุญสัมพันธ์ โดยเข้ารับตำแหน่งตั้งแต่วันที่ 10 กันยายน 2554
และมีวาระการดำรงตำแหน่ง 4 ปี นับจากวันที่ได้รับการแต่งตั้ง

ทั้งนี้ ปตท. ได้ดำเนินการพัฒนาผู้บริหารระดับสูงอย่างต่อเนื่อง
เพื่อเสนอเข้ารับการคัดเลือกในการสรรหากรรมการผู้จัดการใหญ่ครั้งต่อไป
โดยมีการเตรียมความพร้อมด้านบุคลากร เพื่อทดแทนผู้บริหารระดับสูงที่จะเกษียณอายุ ในระหว่างปี
2555 – 2560 และนโยบาย/แนวทางการพัฒนาผู้บริหารระดับสูงของกลุ่ม ปตท.
รวมทั้งการจัดทำแผนพัฒนารายบุคคล คือ Management Pool ประกอบด้วยผู้บริหาร 312 คน และ
Potential Pool ของตำแหน่ง Key Area ไว้เรียบร้อยแล้ว

ในปี 2552 และปี 2553 ปตท. มีการพัฒนาระบบ “การพัฒนาผู้บริหารระดับสูง (Group Leader
Development Project : GLDP)” เพื่อเป็นการวาง Succession Plan
สำหรับเตรียมบุคลากรให้มีความพร้อมขึ้นดำรงตำแหน่งที่สูงขึ้นเมื่อมีตำแหน่งว่างของกลุ่ม ปตท.
ได้แก่ตำแหน่งต่าง ๆ ดังนี้

-   กรรมการผู้จัดการใหญ่ (President)

-   รองกรรมการผู้จัดการใหญ่หรือเทียบเท่า (Senior Executive Vice President :
    SEVP)

-   ผู้ช่วยกรรมการผู้จัดการใหญ่หรือเทียบเท่า (Executive Vice President : EVP)

-   ผู้จัดการฝ่ายหรือเทียบเท่า (Vice President : VP)

  โดยมีผู้รับผิดชอบและหน่วยงานหลักในการบริหารจัดการ ดังนี้

-   คณะกรรมการจัดการกลุ่ม ปตท. (PTT Group Management Committee : PTTGMC)

-   คณะกรรมการที่ปรึกษาเพื่อพัฒนาผู้บริหารระดับสูงของกลุ่ม ปตท. (PTT Group Executive
    Counseling Team : ECT)

-   คณะกรรมการจัดการทรัพยากรบุคคล (Corporate Human Resources Committee :
    HRC)

-   รองกรรมการผู้จัดการใหญ่ทรัพยากรบุคคลและศักยภาพองค์กรหรือตำแหน่งเทียบเท่าในกลุ่ม
    ปตท.

-   ผู้ช่วยกรรมการผู้จัดการใหญ่ทรัพยากรบุคคลองค์กร ปตท.

-   ฝ่ายกลยุทธ์และนโยบายทรัพยากรบุคคล ปตท.

-   ฝ่ายบริหารศักยภาพผู้บริหารและบุคลากร ปตท.

-   ฝ่ายบริหารทรัพยากรบุคคลของแต่ละธุรกิจ ปตท.

-   ฝ่ายพัฒนาและส่งเสริมการเรียนรู้ ปตท.

  ทั้งนี้ ได้มีการกำหนด System & Policy เพื่อเป็นแนวปฏิบัติประกอบด้วยประเด็นหลัก ๆ ดังนี้

-   หลักการและเหตุผล

-   การวัดผลการดำเนินงาน

-   แนวทางการดำเนินงาน

-   บทบาทและหน้าที่ของผู้เกี่ยวข้อง

-   กระบวนการของระบบ

    ขั้นตอนการดำเนินงานหลัก

1.  การกำหนด Business Driver และ Success Profiles ของแต่ละตำแหน่ง

2.  การคัดเลือกกลุ่มผู้เหมาะสมเป็น Pool Member

3.  การประเมินศักยภาพเป็นรายบุคคลเทียบกับ Profile กับตำแหน่งที่สูงขึ้น
    เพื่อให้ทราบประเด็นที่ต้องพัฒนา

4.  การวางแผนพัฒนารายบุคคล (Individual Development Plan & Implementation)
    และมีระบบ Mentoring เพื่อให้การจัดทำแผนพัฒนาและการดำเนินการเป็นไปตามเป้าหมาย

    ผลการดำเนินการ ปี 2555

-   การเตรียม SEVP Pool Member คือ กลุ่มผู้บริหารระดับ EVP

    -   จำนวน Pool Member 75 ราย (ณ 31 ธันวาคม 2555)

    -   Pool Member ได้รับการแต่งตั้งให้ขึ้นดำรงตำแหน่ง 13 ราย (ปี 2551 - 2555)

-   การเตรียม EVP Pool Member คือ กลุ่มผู้บริหารระดับ VP (กลุ่ม ปตท.)

    -   จำนวน Pool Member 135 ราย (ณ 31 ธันวาคม 2555)

    -   Pool Member ได้รับการแต่งตั้งให้ขึ้นดำรงตำแหน่ง 20 ราย (ปี 2551 - 2555)

-   การเตรียม  VP Pool Member  คือ กลุ่มผู้บริหารระดับ ผจ.ส่วน  (ปตท.)

    -   จำนวน Pool Member  164  ราย  (ณ 31 ธันวาคม 2555)

    -   Pool Member ได้รับการแต่งตั้งให้ขึ้นดำรงตำแหน่ง  53  ราย (ปี 2552 - 2555)

8.3.2 การเคารพกฎหมายและหลักสิทธิมนุษยชนสากล

ปตท. กำหนด ให้กรรมการ ผู้บริหาร และพนักงานของ ปตท. ทุกคนต้องเคารพกฎหมาย
ขนบธรรมเนียม ประเพณี และวัฒนธรรมที่แตกต่างกันในแต่ละประเทศที่ ปตท. เข้าไปลงทุน
และเคารพหลักสิทธิมนุษยชนสากล
อย่างเคร่งครัดตามหลักปฏิญญาสากลว่าด้วยสิทธิมนุษยชนเป็นส่วนหนึ่งในการปฏิบัติงาน
และไม่สนับสนุนกิจการที่ละเมิดหลักสิทธิมนุษยชนสากล

ปตท.
ส่งเสริมบริษัทในกลุ่มให้นำหลักสิทธิมนุษยชนไปปฏิบัติตามกรอบการดำเนินงานด้านความรับผิดชอบต่อสังคมของกลุ่ม
ปตท. โดย ปตท. ได้เข้าเป็นภาคีของ (United Nations Global Compact – UNGC)
  เมื่อวันที่ 1 มีนาคม 2555 อันเป็นการประกาศเจตนารมณ์ที่จะนำหลักสิทธิมนุษยชน สิทธิแรงงาน
การรักษาสิ่งแวดล้อม และการต่อต้านการคอร์รัปชั่นในระดับสากล
มาเป็นแนวทางในการดำเนินกิจกรรมทางธุรกิจ
อันนำไปสู่การแก้ไขปัญหาพื้นฐานที่ภาคธุรกิจและสังคมเผชิญ
ให้ได้ชื่อว่าเป็นบรรษัทพลเมืองที่มีความรับผิดชอบโดยสมัครใจ ปัจจุบัน บริษัทในกลุ่มปตท.
ที่เข้าร่วมเป็นภาคีข้อตกลงโลกแห่งสหประชาชาติ ได้แก่ บริษัท พีทีที โกลบอล เคมิคอล จำกัด
(มหาชน) บริษัท ปตท.สำรวจและผลิตปิโตรเลียม จำกัด (มหาชน) บริษัท ไออาร์พีซี จำกัด
(มหาชน) บริษัท บางจากปิโตรเลียม จำกัด (มหาชน) และบริษัท ไทยออยล์ จำกัด (มหาชน)
อนึ่ง ข้อมูลการดำเนินการในปี 2555 ในเรื่องนี้ปรากฏอยู่ในรายงานความยั่งยืนปี 2555 แล้ว

8.3.3 ข้อพิพาทที่สำคัญกับผู้มีส่วนได้ส่วนเสีย

ปรากฏอยู่ใน “ข้อพิพาททางกฎหมาย”

 8.4 การเปิดเผยข้อมูลและความโปร่งใส

การเปิดเผยข้อมูลเป็นดัชนีชี้วัดความโปร่งใสในการดำเนินการที่สำคัญ
เป็นปัจจัยสำคัญในการสร้างความเชื่อมั่นให้กับนักลงทุนและผู้มีส่วนได้ส่วนเสียทุกฝ่าย ปตท.
จึงให้ความสำคัญกับการเปิดเผยข้อมูลที่ถูกต้อง แม่นยำ
และสร้างช่องทางการเปิดเผยข้อมูลที่หลากหลายเพื่อให้ผู้มีส่วนได้ส่วนเสียทุกฝ่ายสามารถเข้าถึงข้อมูลได้โดยง่าย
รณรงค์ให้กรรมการ ผู้บริหาร
และพนักงานตระหนักถึงความสำคัญของการเปิดเผยข้อมูลและความโปร่งใสในการดำเนินงาน
และสร้างกลไกในการรับเรื่องร้องเรียนที่เหมาะสม
และเป็นธรรมสำหรับทั้งผู้ร้องเรียนและผู้ถูกร้องเรียน

 8.4.1 การรายงานของคณะกรรมการทั้งที่เป็นการเงินและไม่ใช่การเงิน

ปตท. จัดทำรายงานความยั่งยืน ปี 2555 (Corporate Sustainability Report 2012)
เพื่อสื่อสารนโยบาย แนวทางการบริหารจัดการ และผลการดำเนินงานด้านเศรษฐกิจ สังคม
และสิ่งแวดล้อม โดยใช้ Sustainability Reporting Guidelines และ Oil and Gas
Sector Supplement (OGSS) รุ่นที่ 3.1 (Version 3.1) ของ Global Reporting
Initiative (GRI) เพื่อให้การเปิดเผยข้อมูลมีความเหมาะสมและเฉพาะเจาะจงกับธุรกิจมากขึ้น
และได้ประเมินความสมบูรณ์ของเนื้อหาไว้ที่ระดับ A+ นอกจากนี้ ปตท.
จัดให้มีการสอบทานข้อมูลในรายงานโดยหน่วยงานภายนอกต่อเนื่องเป็นปีที่ 2 เพื่อความถูกต้อง
ความโปร่งใส และความน่าเชื่อถือ และมีเป้าหมายให้มีการดำเนินการต่อเนื่องทุกปี ทั้งนี้ ปตท.
จัดส่งรายงานความยั่งยืน ปี 2555 พร้อมกับรายงานประจำปีให้กับผู้ถือหุ้น
และเปิดเผยให้กับผู้ที่สนใจบนเว็บไซต์ของ ปตท. www.pttplc.com

8.4.2 ความสัมพันธ์กับผู้ลงทุน

ปตท. แปลงสภาพและกระจายหุ้นในตลาดหลักทรัพย์แห่งประเทศไทย ตั้งแต่เดือนตุลาคม 2544
ปตท. จัดให้มีหน่วยงานฝ่ายผู้ลงทุนสัมพันธ์ (Investor Relations Department)
ที่ทำหน้าที่เป็นศูนย์กลางในการเปิดเผยข้อมูลสำคัญต่อผู้ลงทุนและดูแลกระบวนการรายงานทางการเงิน
เช่น การนำเสนอผลการดำเนินงาน งบการเงิน สารสนเทศที่ ปตท. แจ้งต่อตลาดหลักทรัพย์ฯ
รวมถึงมีการทำบทรายงานและการวิเคราะห์ของฝ่ายบริหาร (MD&A) รายไตรมาส
ซึ่งแสดงสถานภาพผลการดำเนินงานและแนวโน้มในอนาคตของ ปตท.
ต่อผู้ถือหุ้นทั้งในประเทศและต่างประเทศได้รับทราบอย่างเท่าเทียมกัน
สม่ำเสมอและครบถ้วนตามความเป็นจริง นอกจากนี้ ปตท. ได้จัดทำนิตยสารเพื่อผู้ถือหุ้นกู้ ปตท.
ภายใต้ชื่อ “happiness” ออกเป็นรายไตรมาส เพื่อใช้เป็นช่องทางในการสื่อความ ข่าวสาร
ข้อมูลเกี่ยวกับธุรกิจและผลการดำเนินงานของ ปตท.ต่อผู้ถือหุ้นกู้
และจดหมายข่าวรายไตรมาสเพื่อผู้ถือหุ้นสามัญ ปตท. ภายใต้ชื่อ “PTT Bizway” โดยจัดทำเป็น 2
ภาษา เพื่อสื่อความวิสัยทัศน์ พันธกิจ ผลประกอบการรายไตรมาส การกำกับดูแลกิจการที่ดี
การบริหารจัดการสู่ความยั่งยืนของ ปตท. และกิจกรรมที่สำคัญในช่วงเวลานั้น
ทั้งนี้ผู้ลงทุนสามารถติดต่อกับหน่วยงานได้โดยตรง หรือผ่านทางเว็บไซต์ของ ปตท.
ซึ่งมีข้อมูลทั้งภาษาไทยและภาษาอังกฤษที่ได้ปรับปรุงให้ทันสมัยเป็นปัจจุบันอยู่เสมอ
ประกอบด้วยข้อมูลสำคัญๆ อาทิ

-   รายงานประจำปี / แบบแสดงรายการประจำปี(แบบ 56-1)

-   ข้อมูลโครงการลงทุนที่สำคัญ

-   การจัดซื้อจัดจ้าง

-   การแถลงทิศทางนโยบายขององค์กรโดยผู้บริหาร

-   การดำเนินการตามนโยบายรัฐ

-   แผนงานที่สำคัญ

-   นโยบายการกำกับดูแลกิจการที่ดีและกิจกรรมส่งเสริม

-   ผลการดำเนินงานด้านการเงิน

-   ผลการดำเนินงานที่ไม่ใช่ด้านการเงิน

-   กิจกรรมด้านความรับผิดชอบต่อสังคม ที่สำคัญ

โดย ปตท. ได้ให้ความสำคัญต่อการเปิดเผยข้อมูลที่มีความถูกต้อง ครบถ้วน โปร่งใสและทั่วถึง
รวมทั้งการนำเสนอผลงานและการแจ้งสารสนเทศขององค์กรต่อนักลงทุน
ผู้ถือหุ้นและผู้เกี่ยวข้องทั้งในทางตรงและทางอ้อมมาโดยตลอด สรุปได้ดังนี้

-   ทางตรง : ปตท. มีการนำเสนอผลการดำเนินงานให้แก่นักวิเคราะห์ นักลงทุนและพนักงาน
    เป็นระยะๆ อย่างสม่ำเสมอในรูปของ Analyst Meeting, Roadshow, Conference
    Call การเข้าร่วม Conference ซึ่งจัดโดยสถาบันต่างๆ รวมทั้ง
    การร่วมกิจกรรมพบนักลงทุนรายย่อยกับตลาดหลักทรัพย์ฯ
    และผู้เกี่ยวข้องสามารถทำการนัดหมาย (Company Visit) เข้าพบผู้บริหาร ปตท.
    เพื่อสอบถามข้อมูลความคืบหน้าการดำเนินกิจการได้ตลอดเวลา

สรุปกิจกรรมหลักปี 2554-2555 ดังนี้

+---------------------------------------------+---------+-------------+
| กิจกรรม                                      | กิจกรรม  | กิจกรรม      |
|                                             | ในปี     | ในปี 2555    |
|                                             | 2554    | (จำนวนครั้ง)  |
|                                             | (จำ     |             |
|                                             | นวนครั้ง) |             |
+---------------------------------------------+---------+-------------+
| Roadshow ต่างประเทศ                          | 11      | 14          |
+---------------------------------------------+---------+-------------+
| Roadshow ในประเทศ                           | 4       | 6           |
+---------------------------------------------+---------+-------------+
| Analyst meeting                             | 4       | 4           |
+---------------------------------------------+---------+-------------+
| Credit Rating Review                        | 3       | 5           |
+---------------------------------------------+---------+-------------+
| Company Visit / Conference call             | 148     | 163         |
+---------------------------------------------+---------+-------------+
| ทาง e-mail / โทรศัพท์                         | 8-10    | 8-10        |
|                                             | ครั้งต่อวัน | ครั้งต่อวัน     |
+---------------------------------------------+---------+-------------+
| ร่วมกิจกรรมกรรมตลาดหลักทรัพย์สัญจร และหน่วยงานอื่นๆ  | 2       | 3           |
| เพื่อพบนักลงทุน                                 |         |             |
+---------------------------------------------+---------+-------------+
| นำนักลงทุนสถาบันพบผู้บริหารและเยี่ยมชมกิจการ         | 2       | 4           |
+---------------------------------------------+---------+-------------+
| นำนักลงทุนรายย่อยพบผู้บริหารและเยี่ยมชมกิจการ        | กำหนดจัด | กำหนดจัด 1   |
|                                             | 1 ครั้ง   | ครั้ง (3 รุ่น)  |
|                                             | (3 รุ่น)  |             |
|                                             | ในเดือน  | พฤศจิกายน    |
|                                             | พ.ย.54  | 2555        |
|                                             | แต่ต้องเล |             |
|                                             | ื่อนไปเป็น |             |
|                                             | ก.พ.55  |             |
|                                             | เน      |             |
|                                             | ื่องจากเก |             |
|                                             | ิดสถานกา |             |
|                                             | รณ์อุทกภัย |             |
+---------------------------------------------+---------+-------------+
| กิจกรรมสานสัมพันธ์ผู้ถือหุ้นกู้                        | 15      | 18          |
+---------------------------------------------+---------+-------------+

-   ทางอ้อม: ปตท. มีการให้ข้อมูลเกี่ยวกับบริษัท ผลการดำเนินงาน งบการเงิน
    และข้อมูลนำเสนอในรูปแบบต่างๆรวมถึงรายงานสารสนเทศที่ ปตท.
    แจ้งต่อตลาดหลักทรัพย์แห่งประเทศไทย
    โดยผู้สนใจสามารถอ่านข้อมูลได้ทางเว็บไซต์ของตลาดหลักทรัพย์แห่งประเทศไทย
    (www.set.or.th) เว็บไซต์ของ ปตท. และนิตยสารเพื่อผู้ถือหุ้นกู้ ปตท. “happiness”
    รวมทั้งจดหมายข่าวรายไตรมาสเพื่อผู้ถือหุ้นสามัญ “PTT Bizway”

-   กรณีที่นักลงทุนและผู้เกี่ยวข้องมีข้อสงสัยและต้องการสอบถาม
    สามารถติดต่อมายังฝ่ายผู้ลงทุนสัมพันธ์ ปตท. โทร. 0 2537 –3518-9 Email :
    ir@pttplc.com หรือผ่านเว็บไซต์ของ ปตท. www.pttplc.com

  การเผยแพร่ข่าวประชาสัมพันธ์ ความเคลื่อนไหวทางธุรกิจ ความคืบหน้าของการดำเนินงาน
  และโครงการต่างๆ รวมทั้งให้บริการตอบคำถามและอำนวยความสะดวกในการติดต่อแก่สื่อมวล
  ชนและสาธารณชนอย่างต่อเนื่อง ซึ่งในปี 2555 มีการดำเนินกิจกรรม สรุปได้ ดังนี้

  ------------------------------------------------ ---------- ------------
  กิจกรรม                                           กิจกรรม     กิจกรรม
                                                   ปี 2554     ปี 2555
                                                   (จำนวน)    (จำนวน)

  ทาง e-mail                                       216        350

  ข่าวแจก / ภาพข่าว                                  216        350

  การแถลงข่าว                                       55         65

  นำสื่อมวลชนเยี่ยมชมการดำเนินงาน                       8          15
  ทั้งในประเทศและต่างประเทศ                                      

  การให้การต้อนรับ / ให้ข้อมูลกับหน่วยงานที่มาเยี่ยมชม /       49 คณะ     78 คณะ
  ดูงานในด้านต่าง ๆ                                   = 2,181    = 3,932
  ------------------------------------------------ ---------- ------------

8.4.3 การแจ้งข้อร้องเรียนและการเข้าถึงข้อมูล

ผู้มีส่วนได้ส่วนเสียทุกกลุ่มสามารถใช้กลไกในการติดต่อ การรับทราบข้อมูล การแจ้งข่าว/ เบาะแส
ทั้งภายในองค์กรโดยระบบ Intranet Webboard และจากภายนอกโดยผ่านช่องทางเว็บไซต์ /
โดยทางโทรศัพท์ / โดยหนังสือแจ้ง / โดยทาง E-mail แจ้งหน่วยงาน ฝ่ายผู้ลงทุนสัมพันธ์
สำนักกรรมการผู้จัดการใหญ่และเลขานุการบริษัท ฝ่ายสื่อสารองค์กร
หรือศูนย์บริหารคำสั่งซื้อและลูกค้าสัมพันธ์ ดังนี้

-   โทรศัพท์ : Call Center 1365, 0-2537-2000

-   Website : http://www.pttplc.com

- ศูนย์บริหารคำสั่งซื้อและลูกค้าสัมพันธ์ : orc@pttplc.com
- ฝ่ายสื่อสารองค์กร : corporate@pttplc.com
- สำนักกรรมการผู้จัดการใหญ่และเลขานุการบริษัท : corporatesecretary@pttplc.com
- ฝ่ายผู้ลงทุนสัมพันธ์ : ir@pttplc.com

ซึ่งข้อคำถาม ข้อติชม และข้อเสนอแนะต่าง ๆ จะส่งต่อให้หน่วยงานที่เกี่ยวข้องดำเนินการ
แก้ไขปรับปรุง
ผ่านระบบการจัดการเรื่องร้องเรียนโดยมีการติดตามความคืบหน้าผ่านการแจ้งเตือนในระบบ email
ทุก 3 วัน
หากดำเนินการไม่แล้วเสร็จจะแจ้งเตือนไปยังผู้บังคับบัญชาที่สูงขึ้นไปอีกระดับเพื่อดำเนินการ
หากแล้วเสร็จ หน่วยงานที่รับผิดชอบจะแจ้งผลการดำเนินงานให้ผู้ติดต่อทราบ
และมีการติดตามในภายหลังอีกครั้งหนึ่งโดยสอบถามความพึงพอใจจากการให้บริการโดยเจ้าหน้าที่
Call Center เพื่อนำไปปรับปรุงการบริหารระบบสารสนเทศ
ทั้งนี้ผู้บริหารติดตามสารสนเทศทั้งหมดเป็นประจำทุกเดือนเพื่อติดตามแนวโน้มการเปลี่ยนแปลงและนำกลับมาใช้เป็นแนวทางปรับปรุงกระบวนการ
สินค้า และบริการเพื่อตอบสนองความต้องการของผู้มีส่วนได้ส่วนเสียทุกฝ่าย ทั้งนี้ ในปี 2555
มีข้อคำถาม ข้อติชม และข้อเสนอแนะต่าง ๆ รวม 72,091 เรื่อง
โดยส่วนใหญ่เป็นเรื่องบัตรเครดิตพลังงาน การสั่งซื้อผลิตภัณฑ์ และโครงการต่าง ๆ

สำหรับการร้องเรียน ปตท. เปิดโอกาสให้บุคคลทั่วไปสามารถร้องเรียนเมื่อพบพฤติกรรมของ
กรรมการ ผู้บริหาร และพนักงานที่ไม่เหมาะสมหรือขัดต่อจรรยาบรรณธุรกิจของ ปตท.
ต่อสำนักตรวจสอบภายใน สำนักกรรมการผู้จัดการใหญ่และเลขานุการบริษัท และฝ่ายทรัพยากรบุคคล
โดย ปตท. จะรับฟังทุกข้อร้องเรียนอย่างเสมอภาค โปร่งใส เอาใจใส่
และให้ความเป็นธรรมแก่ทุกฝ่าย มีการกำหนดระยะเวลาดำเนินการที่เหมาะสม
มีการรักษาความลับและคุ้มครองผู้ร้องเรียน โดยในปี 2555 ไม่มีข้อร้องเรียนด้านจริยธรรม

8.5 ความรับผิดชอบของคณะกรรมการ

โครงสร้างการจัดการบริษัท ปตท. จำกัด (มหาชน) ณ วันที่ 31 ธันวาคม 2555

[]

บริการจัดการผ่าน

  หมายเหตุ : ผู้ช่วย กผญ. = ผู้ช่วยกรรมการผู้จัดการใหญ่

  8.5.1 องค์ประกอบของคณะกรรมการ

ตามข้อบังคับบริษัท ปตท. จำกัด (มหาชน) กำหนดองค์ประกอบของคณะกรรมการดังนี้

-   มีจำนวนไม่น้อยกว่า 5 คน แต่ไม่เกิน 15 คน

-   มีกรรมการอิสระไม่น้อยกว่า 3 คน
    (หลักการกำกับดูแลกิจการที่ดีของ ปตท. กำหนดให้มีกรรมการอิสระไม่น้อยกว่ากึ่งหนึ่ง)

-   กรรมการอย่างน้อย 1 คน ต้องมีความรู้ด้านบัญชีการเงิน

ทั้งนี้ ปัจจุบันคณะกรรมการของ ปตท. จำกัด (มหาชน) ตามหนังสือรับรองกระทรวงพาณิชย์ ลงวันที่
28 กุมภาพันธ์ 2556
มีจำนวน 15 ท่าน ประกอบด้วย

-   กรรมการที่ไม่เป็นผู้บริหาร 14 ท่าน (เป็นกรรมการที่เป็นอิสระ 10 ท่าน
    ซึ่งเกินกว่ากึ่งหนึ่งของกรรมการทั้งคณะ)

-   กรรมการที่เป็นผู้บริหาร 1 ท่าน

รายชื่อคณะกรรมการ ปตท. ประกอบด้วย

+----+-------------------+----------------------+---------------------+
| ลำ | รายชื่อกรรมการ      | ตำแหน่ง               | วันท                 |
| ดับ |                   |                      | ี่ได้รับแต่งตั้งเป็นกรรมการ |
|    |                   |                      | ปตท.                |
+----+-------------------+----------------------+---------------------+
|    | นายณอคุณ สิทธิพงศ์ *  | (ดำร                 | 10 เมษายน 2552      |
|    | (ลาออก 1 กุมภาพันธ์  | งตำแหน่งประธานกรรมการ |                     |
|    | 2556)             | เมื่อวันที่ 18 ม.ค. 2551  |                     |
|    |                   | – 24 ธ.ค. 2553       |                     |
|    |                   | และตั้งแต่ 29 เม.ย.     |                     |
|    |                   | 2554 – ปัจจุบัน)        |                     |
+----+-------------------+----------------------+---------------------+
| 1. | นายวิเชษฐ์          | กรรมการอิสระ/         | 18 มกราคม 2556      |
|    | เกษมทองศรี         | ประธานกรรมการ (ตั้งแต่  |                     |
|    |                   | 22 กุมภาพันธ์ 2556)     |                     |
+----+-------------------+----------------------+---------------------+
| 2. | นายวัชรกิติ วัชโรทัย   | กรรมการอิสระ          | 10 เมษายน 2552      |
|    |                   |                      |                     |
+----+-------------------+----------------------+---------------------+
| 3. | นายจุลสิงห์ วสันตสิงห์  | กรรมการอิสระ          | 20 เมษายน 2554      |
|    |                   |                      |                     |
+----+-------------------+----------------------+---------------------+
| 4. | นายไกรฤทธิ์ นิลคูหา   | กรรมการ              | 9 เมษายน 2553       |
|    |                   |                      |                     |
+----+-------------------+----------------------+---------------------+
| 5. | นางเบญจา หลุยเจริญ  | กรรมการ              | 9 เมษายน 2553       |
|    |                   |                      |                     |
+----+-------------------+----------------------+---------------------+
| 6. | นายอาคม           | กรรมการอิสระ          | 11 ตุลาคม 2554       |
|    | เติมพิทยาไพสิฐ       |                      |                     |
+----+-------------------+----------------------+---------------------+
| 7. | นายวรุณเทพ วัชราภรณ์ | กรรมการอิสระ          | 11 ตุลาคม 2554       |
|    |                   |                      |                     |
+----+-------------------+----------------------+---------------------+
| 8. | นายจิตรพงษ์         | กรรมการ              | 25 ตุลาคม 2554       |
|    | กว้างสุขสถิตย์        |                      |                     |
+----+-------------------+----------------------+---------------------+
| 9. | นายมนตรี โสตางกูร   | กรรมการอิสระ          | 4 พฤศจิกายน 2554     |
|    |                   |                      |                     |
+----+-------------------+----------------------+---------------------+
| 10 | พลเอก วรวัฒน์       | กรรมการอิสระ          | 4 พฤศจิกายน 2554     |
| .  | อินทรทัต            |                      |                     |
+----+-------------------+----------------------+---------------------+
| 11 | นายสีหศักดิ์          | กรรมการอิสระ          | 23 ธันวาคม 2554      |
| .  | พวงเกตุแก้ว         |                      |                     |
+----+-------------------+----------------------+---------------------+
| 12 | นายอินสอน บัวเขียว   | กรรมการอิสระ          | 10 เมษายน 2555      |
| .  |                   |                      |                     |
+----+-------------------+----------------------+---------------------+
| 13 | นายบุญสม เลิศหิรัญวงศ์ | กรรมการอิสระ          | 21 เมษายน 2555      |
| .  |                   |                      |                     |
+----+-------------------+----------------------+---------------------+
| 14 | นายสุเทพ           | กรรมการ              | 23 กุมภาพันธ์ 2556     |
| .  | เหลี่ยมศิริเจริญ       |                      |                     |
+----+-------------------+----------------------+---------------------+
| 15 | นายไพรินทร์         | กรรมการแ             | 10 กันยายน 2554      |
| .  | ชูโชติถาวร          | ละเลขานุการคณะกรรมการ |                     |
|    |                   |                      |                     |
|    |                   | (ประธานเจ้าหน้าที่บริหาร  |                     |
|    |                   | และกรรมการผู้จัดการใหญ่) |                     |
+----+-------------------+----------------------+---------------------+

หมายเหตุ : คณะกรรมการแต่งตั้งกรรมการใหม่แทนกรรมการที่ออกตามวาระและลาออกในปี 2555
ดังนี้

บุคคลลำดับที่ 11 นายอินสอน บัวเขียว ดำรงตำแหน่งแทน นายสุรพล นิติไกรพจน์
ซึ่งครบวาระการเป็นกรรมการ เมื่อวันที่ 10 เมษายน 2555

บุคคลลำดับที่ 12 นายบุญสม เลิศหิรัญวงศ์ ดำรงตำแหน่งแทนนายไกรฤทธิ์ อุชุกานนท์ชัย
ซึ่งลาออกจากการเป็นกรรมการ เมื่อวันที่ 20 เมษายน 2555

บุคคลลำดับที่ 13 นายวิเชษฐ์ เกษมทองศรี ดำรงตำแหน่งแทนพลเอก พฤณท์ สุวรรณทัต
ซึ่งลาออกจากการเป็น
กรรมการ เมื่อวันที่ 22 ตุลาคม 2555

  บุคคลลำดับที่ 14 นายสุเทพ เหลี่ยมศิริเจริญ ดำรงตำแหน่งแทนนายณอคุณ สิทธิพงศ์
  ซึ่งลาออกจากการเป็นประธานฯ และกรรมการ เมื่อวันที่ 1 กุมภาพันธ์ 2556

8.5.2 อำนาจหน้าที่ของคณะกรรมการบริษัท

อำนาจของคณะกรรมการบริษัท

-   คณะกรรมการบริษัท มีอำนาจดูแลและจัดการบริษัทให้เป็นไปตามกฎหมาย วัตถุประสงค์
    ข้อบังคับและมติของที่ประชุมผู้ถือหุ้น

-   คณะกรรมการบริษัท มีอำนาจแต่งตั้งกรรมการคนหนึ่งเป็นประธานกรรมการ
    และจะแต่งตั้งรองประธานกรรมการก็ได้ ตามที่คณะกรรมการเห็นสมควร

-   คณะกรรมการบริษัท
    มีอำนาจแต่งตั้งกรรมการคนหนึ่งเป็นกรรมการผู้จัดการใหญ่และเลขานุการคณะกรรมการตามที่คณะกรรมการเห็นสมควร

หน้าที่และความรับผิดชอบของคณะกรรมการบริษัท

-   คณะกรรมการมีหน้าที่ตามข้อบังคับของบริษัท
    ซึ่งรวมถึงการดูแลและจัดการบริษัทให้เป็นไปตามกฎหมาย วัตถุประสงค์
    ข้อบังคับและมติที่ประชุมผู้ถือหุ้น

-   กำหนดวิสัยทัศน์ ทิศทางและกลยุทธ์ของบริษัท

-   ให้ความเห็นชอบกลยุทธ์และนโยบายที่สำคัญ รวมถึงวัตถุประสงค์
    เป้าหมายทางการเงินและแผนงานบริษัท งบประมาณของบริษัท
    รวมทั้งติดตามดูแลให้มีการปฏิบัติตามแผนงานและงบประมาณที่กำหนด

-   จัดให้มีระบบบัญชี การรายงานทางการเงินและการสอบบัญชี
    รวมทั้งดูแลให้มีระบบการควบคุมภายในและการตรวจสอบภายในที่มีประสิทธิภาพและประสิทธิผล

-   สอดส่องดูแลและจัดการแก้ไขปัญหาความขัดแย้งทางผลประโยชน์ที่อาจเกิดขึ้น
    รวมถึงรายการที่เกี่ยวโยงกัน

-   กำหนดแนวทางการบริหารจัดการความเสี่ยงอย่างครอบคลุม และดูแลให้ผู้บริหารมีระบบ
    หรือกระบวนการที่มีประสิทธิภาพในการบริหารจัดการความเสี่ยง

-   ดูแลให้มีระบบหรือกลไกการจ่ายค่าตอบแทนผู้บริหารระดับสูงที่เหมาะสม
    เพื่อก่อให้เกิดแรงจูงใจทั้งในระยะสั้นและระยะยาว

-   ทำการประเมินผลงานของกรรมการผู้จัดการใหญ่ และกำหนดค่าตอบแทน
    ให้สอดคล้องกับผลการดำเนินงาน

-   ดูแลให้มีช่องทางในการสื่อสารกับผู้ถือหุ้นแต่ละกลุ่มและผู้มีส่วนได้ส่วนเสียของบริษัทอย่างเหมาะสม

-   ให้มีการเปิดเผยข้อมูลที่ถูกต้อง ชัดเจน โปร่งใส น่าเชื่อถือและมีมาตรฐานสูง

-   เป็นผู้นำและเป็นตัวอย่างในการปฏิบัติงานที่ดี

8.5.3 กรรมการผู้มีอำนาจลงนามผูกพัน

ตามข้อบังคับบริษัทได้กำหนดกรรมการผู้มีอำนาจลงนามแทนบริษัท ซึ่ง ณ วันที่ 28 กุมภาพันธ์ 2556
ประกอบด้วย
(1) นายไพรินทร์ ชูโชติถาวร
ประธานเจ้าหน้าที่บริหาร/กรรมการผู้จัดการใหญ่ลงลายมือชื่อและประทับตราสำคัญของบริษัท หรือ
(2) นายไกรฤทธิ์ นิลคูหา นายจิตรพงษ์ กว้างสุขสถิตย์ นายวัชรกิติ วัชโรทัย
กรรมการสองในสามคนนี้ลงลายมือชื่อร่วมกันและประทับตราสำคัญของบริษัท

หมายเหตุ : นายณอคุณ สิทธิพงศ์ ลาออกจากการเป็นประธานฯ และกรรมการ เมื่อวันที่ 1
กุมภาพันธ์ 2556

8.5.4 การแต่งตั้งและการถอดถอนกรรมการบริษัท

1.  กรรมการของบริษัทเลือกตั้งโดยที่ประชุมผู้ถือหุ้น โดยมีจำนวนไม่น้อยกว่า 5 คน และไม่เกิน
    15 คน และมีกรรมการที่เป็นอิสระไม่น้อยกว่า 3 คน
    ซึ่งกรรมการไม่น้อยกว่ากึ่งหนึ่งของจำนวนกรรมการทั้งหมดต้องมีถิ่นที่อยู่ในราชอาณาจักร
    และกรรมการบริษัทอย่างน้อย 1 คน ต้องเป็นผู้มีความรู้ด้านบัญชีและการเงิน
    โดยกรรมการต้องมีคุณสมบัติตามที่กฎหมายและข้อบังคับกำหนด ตั้งแต่ปี 2547 เป็นต้นมา
    คณะกรรมการ ปตท.
    ได้มีมติเห็นชอบให้กำหนดสัดส่วนกรรมการที่เป็นอิสระเพิ่มเป็นไม่น้อยกว่ากึ่งหนึ่ง
    และถือปฏิบัติต่อเนื่องจนถึงปัจจุบัน ณ วันที่ 28 กุมภาพันธ์ 2556 มีกรรมการอิสระ 10 คน
    โดยกรรมการทั้งหมดมีถิ่นที่อยู่ในประเทศไทย
    และมีกรรมการผู้มีความเชี่ยวชาญด้านบัญชีการเงิน 6 คน คือ นางเบญจา หลุยเจริญ
    นายอาคม เติมพิทยาไพสิฐ นายมนตรี โสตางกูร
    นายจุลสิงห์ วสันตสิงห์ นายบุญสม เลิศหิรัญวงศ์ และ นายไพรินทร์ ชูโชติถาวร

2.  ให้ที่ประชุมผู้ถือหุ้นเลือกตั้งกรรมการ
    ซึ่งคณะกรรมการสรรหาเป็นผู้คัดเลือกและเสนอชื่อบุคคลที่มีคุณสมบัติเหมาะสมต่อคณะกรรมการ
    ปตท. ตามหลักเกณฑ์ดังต่อไปนี้

    1.  ผู้ถือหุ้นรายหนึ่งมีคะแนนเสียงเท่ากับจำนวนหุ้นที่ตนถือ

    2.  ผู้ถือหุ้นแต่ละรายจะใช้คะแนนเสียงที่มีอยู่ทั้งหมดตาม (1)
        เลือกตั้งบุคคลคนเดียวหรือหลายคนเป็นกรรมการก็ได้
        แต่จะแบ่งคะแนนเสียงให้แก่ผู้ใดมากน้อยเพียงใดไม่ได้

    3.  บุคคลซึ่งได้รับคะแนนเสียงสูงสุดตามลำดับลงมาเป็นผู้ได้รับการเลือกตั้งเป็นกรรมการเท่าจำนวนกรรมการที่จะพึงมีหรือจะพึงเลือกตั้งในครั้งนั้น

    4.  ในกรณีที่บุคคลซึ่งได้รับการเลือกตั้งในลำดับถัดลงมามีคะแนนเสียงเท่ากันเกินจำนวนกรรมการที่จะพึงมีหรือจะพึงเลือกตั้งในครั้งนั้น
        ให้ผู้เป็นประธานในที่ประชุมนั้นเป็นผู้ออกเสียงชี้ขาด

3.  ในการประชุมสามัญผู้ถือหุ้นประจำปีทุกครั้ง
    ให้กรรมการออกจากตำแหน่งตามวาระหนึ่งในสามเป็นอัตรา
    ถ้าจำนวนกรรมการที่จะแบ่งออกให้ตรงเป็นสามส่วนไม่ได้
    ก็ให้ออกโดยจำนวนใกล้ที่สุดกับส่วนหนึ่งในสาม
    กรรมการที่จะต้องออกจากตำแหน่งในปีแรกและปีที่สองภายหลังจดทะเบียนบริษัทนั้น
    ให้กรรมการจับสลากกันว่าผู้ใดจะออก ส่วนในปีที่สามและปีหลังๆต่อไป
    ให้กรรมการคนที่อยู่ในตำแหน่งนานที่สุดเป็นผู้ออกจากตำแหน่ง

4.  ในกรณีตำแหน่งกรรมการว่างลงเพราะเหตุอื่นนอกจากถึงคราวออกจากตามวาระ
    คณะกรรมการอาจเลือกตั้งบุคคลซึ่งมีคุณสมบัติและไม่มีลักษณะต้องห้ามตามข้อบังคับบริษัทเข้าเป็นกรรมการแทนในตำแหน่งที่ว่างในการประชุมคณะกรรมการ
    ปตท. คราวถัดไปก็ได้ เว้นแต่วาระของกรรมการที่พ้นจากตำแหน่งจะเหลือน้อยกว่า 2 เดือน
    โดยคณะกรรมการต้องมีคะแนนเสียงแต่งตั้งไม่น้อยกว่า 3 ใน 4
    ของจำนวนกรรมการที่ยังเหลืออยู่
    ทั้งนี้บุคคลที่เข้าเป็นกรรมการแทนดังกล่าวจะอยู่ในตำแหน่งกรรมการได้เพียงเท่าวาระที่เหลืออยู่ของกรรมการที่ตนแทน

5.  กรรมการคนใดจะลาออกจากตำแหน่ง ให้ยื่นใบลาออกต่อบริษัท
    การลาออกมีผลนับแต่วันที่ใบลาออกไปถึงบริษัท

6.  ในการลงมติให้กรรมการคนใดออกจากตำแหน่งก่อนถึงคราวออกตามวาระ
    ให้ถือคะแนนเสียงไม่น้อยกว่าสามในสี่ของจำนวนผู้ถือหุ้นที่มาประชุมและมีสิทธิออกเสียง
    และมีหุ้นนับรวมกันได้ไม่น้อยกว่ากึ่งหนึ่งของจำนวนหุ้นที่ถือโดยผู้ถือหุ้นที่มาประชุมและมีสิทธิออกเสียงลงคะแนน

8.5.5 คุณสมบัติของกรรมการ

มีคุณสมบัติและไม่มีลักษณะต้องห้ามตามพระราชบัญญัติบริษัทมหาชน จำกัด
พระราชบัญญัติคุณสมบัติมาตรฐานสำหรับกรรมการและพนักงานรัฐวิสาหกิจ (ฉบับที่ 6) พ.ศ. 2550
และมติคณะรัฐมนตรีที่เกี่ยวข้อง อาทิ

-   มีอายุไม่เกิน 65 ปีบริบูรณ์

-   ไม่เป็นกรรมการในรัฐวิสาหกิจหรือนิติบุคคลที่รัฐวิสาหกิจเป็นผู้ถือหุ้นเกินกว่า 3 แห่ง
    ทั้งนี้นับรวมการเป็นกรรมการโดยตำแหน่งและการได้รับมอบหมายให้ปฏิบัติราชการแทนในตำแหน่งกรรมการด้วย

-   กรรมการอิสระต้องมีคุณสมบัติเกี่ยวกับความเป็นอิสระตามประกาศตลาดหลักทรัพย์แห่งประเทศไทย
    เรื่องคุณสมบัติและขอบเขตการดำเนินงานของคณะกรรมการตรวจสอบ

-   ไม่เคยได้รับโทษจำคุกโดยคำพิพากษาถึงที่สุดให้จำคุก
    เว้นแต่เป็นโทษสำหรับความผิดที่ได้กระทำโดยประมาทหรือความผิดลหุโทษ

-   ไม่เป็นข้าราชการการเมือง เว้นแต่เป็นการดำรงตำแหน่งกรรมการตามบทบัญญัติแห่งกฎหมาย

-   ไม่เป็นผู้ดำรงตำแหน่งใดในพรรคการเมือง หรือเจ้าหน้าที่ของพรรคการเมือง

-   ไม่เคยถูกไล่ออก ปลดออก หรือให้ออกจากงาน เพราะทุจริตต่อหน้าที่

-   ไม่เป็นผู้ถือหุ้นของรัฐวิสาหกิจนั้น หรือผู้ถือหุ้นของนิติบุคคลที่รัฐวิสาหกิจนั้นถือหุ้น (ยกเว้น
    กรรมการของรัฐวิสาหกิจ ที่ไม่เป็นข้าราชการ พนักงาน หรือลูกจ้างที่มีตำแหน่ง
    หรือเงินเดือนประจำตำแหน่งของราชการส่วนกลาง ส่วนภูมิภาค ส่วนท้องถิ่น
    หรือหน่วยงานอื่นของรัฐ และกรรมการของรัฐวิสาหกิจนั้นถือหุ้นไม่เกินกว่าร้อยละ 0.5
    ของทุนชำระแล้วของรัฐวิสาหกิจซึ่ง
    ตนเป็นกรรมการหรือนิติบุคคลที่รัฐวิสาหกิจซึ่งตนเป็นกรรมการถือหุ้นอยู่)

-   ไม่เป็นผู้ดำรงตำแหน่งใดในนิติบุคคลที่รัฐวิสาหกิจนั้นเป็นผู้ถือหุ้น
    เว้นแต่คณะกรรมการของรัฐวิสาหกิจนั้นมอบหมายให้ดำรงตำแหน่งกรรมการหรือดำรงตำแหน่งอื่นในนิติบุคคลที่รัฐวิสาหกิจนั้นเป็นผู้ถือหุ้น

-   ไม่เป็นกรรมการ หรือผู้บริหาร หรือผู้มีอำนาจในการจัดการ
    หรือมีส่วนได้เสียในนิติบุคคลซึ่งเป็นผู้รับสัมปทาน ผู้ร่วมทุน
    หรือมีประโยชน์ได้เสียเกี่ยวข้องกับกิจการของรัฐวิสาหกิจนั้น เว้นแต่เป็นประธานกรรมการ
    กรรมการ หรือผู้บริหารโดยการมอบหมายของรัฐวิสาหกิจนั้น

8.5.6 คุณสมบัติของกรรมการอิสระ 

คณะกรรมการ ปตท. ในการประชุม ครั้งที่ 1/2556 เมื่อวันที่ 17 มกราคม 2556
ได้มีมติเห็นชอบตามที่คณะกรรมการกำกับดูแลกิจการที่ดีเสนอคือการกำหนดนิยามความเป็นอิสระของกรรมการ
ปตท.ใหม่ ซึ่งเข้มกว่าหลักเกณฑ์ของสำนักงานคณะกรรมการกำกับหลักทรัพย์และตลาดหลักทรัพย์
(ก.ล.ต.) และตลาดหลักทรัพย์แห่งประเทศไทย (ตลท.)
และกำหนดบทบาทหน้าที่และความรับผิดชอบของกรรมการอิสระไว้
รวมทั้งได้จัดทำเป็นคู่มือการปฏิบัติหน้าที่และความรับผิดชอบของกรรมการอิสระของ ปตท.
ซึ่งลงนามโดยประธานกรรมการ เมื่อวันที่ 21 มกราคม 2556 ดังนี้

- คุณสมบัติของกรรมการอิสระ

  (1) ถือหุ้นไม่เกิน 0.5% ของจำนวนหุ้นที่มีสิทธิออกเสียงทั้งหมดใน ปตท. บริษัทย่อย บริษัทร่วม
  หรือนิติบุคคลที่อาจมีความขัดแย้ง โดยให้นับรวมหุ้นที่ถือโดยผู้ที่เกี่ยวข้องด้วย
  (ผู้ที่เกี่ยวข้อง หมายถึง บุคคลตามมาตรา 258 แห่ง พรบ.หลักทรัพย์และตลาดหลักทรัพย์)

  (2) ไม่เป็นกรรมการที่มีส่วนร่วมบริหารงาน / พนักงาน/ ลูกจ้าง /
  ที่ปรึกษาที่ได้เงินเดือนประจำ หรือ ผู้มีอำนาจควบคุมของ ปตท. บริษัทใหญ่ บริษัทย่อย บริษัทร่วม
  บริษัทย่อยลำดับเดียวกัน หรือ นิติบุคคลที่อาจมีความขัดแย้ง (ปัจจุบัน และช่วง 2
  ปีก่อนได้รับการแต่งตั้ง)

  (3) ไม่มีความสัมพันธ์ทางสายโลหิต หรือโดยการจดทะเบียนในลักษณะที่เป็นบิดามารดา คู่สมรส
  พี่น้อง และบุตร รวมทั้งคู่สมรสของบุตร กับผู้บริหาร ผู้ถือหุ้นรายใหญ่ ผู้มีอำนาจควบคุม หรือ
  บุคคลที่จะได้รับการเสนอชื่อเป็นผู้บริหารหรือผู้มีอำนาจควบคุมของ ปตท. หรือบริษัทย่อย

(4) ความสัมพันธ์ทางธุรกิจกับ ปตท.

(ก) ลักษณะความสัมพันธ์

-   ความสัมพันธ์ในลักษณะของการให้บริการทางวิชาชีพ

-   ลักษณะความสัมพันธ์: ผู้สอบบัญชี ผู้ให้บริการทางวิชาชีพอื่น เช่น ที่ปรึกษา กฎหมาย
    ที่ปรึกษาทางการเงิน ผู้ประเมินราคาทรัพย์สิน เป็นต้น

-   ระดับนัยสำคัญที่เข้าข่ายไม่อิสระ

-   กรณีผู้สอบบัญชี: ห้ามทุกกรณี

-   กรณีเป็นผู้ให้บริการทางวิชาชีพอื่น: มูลค่ารายการเกิน 2 ล้านบาทต่อปี

-   ความสัมพันธ์ทางการค้า/ทางธุรกิจ
    (ใช้แนวทางในทำนองเดียวกับข้อกำหนดว่าด้วยการทำรายการที่เกี่ยวโยงกันของตลาดหลักทรัพย์ฯ)

-   ลักษณะความสัมพันธ์: กำหนดครอบคลุมรายการทางธุรกิจทุกประเภท ได้แก่
    รายการที่เป็นธุรกรรมปกติ รายการเช่า/ให้เช่าอสังหาริมทรัพย์
    รายการเกี่ยวกับสินทรัพย์/บริการ และรายการให้หรือรับความช่วยเหลือ
    ทางการเงิน

-   ระดับนัยสำคัญที่เข้าข่ายไม่อิสระ : มูลค่ารายการ ≥ 20 ล้านบาท หรือ ≥ 3% ของ NTA
    ของ ปตท. แล้วแต่จำนวนใดจะต่ำกว่า ทั้งนี้
    ในการพิจารณามูลค่ารายการให้รวมรายการที่เกิดขึ้นในระหว่าง 6 เดือน
    ก่อนวันที่มีการทำรายการในครั้งนี้ด้วย

  (ข) กรณีที่มีลักษณะความสัมพันธ์ตาม (ก) กับนิติบุคคล บุคคลที่ถือว่าเข้าข่ายไม่อิสระ ได้แก่
  ผู้ถือหุ้นรายใหญ่ กรรมการ (ยกเว้นกรณีเป็นกรรมการอิสระ/กรรมการตรวจสอบ) และ
  ผู้บริหารหรือ partner ของนิติบุคคลนั้น

  (ค) กำหนดช่วงเวลาที่ห้ามมีความสัมพันธ์ตาม (ก) และ (ข) : ปัจจุบันและ 2
  ปีก่อนได้รับการแต่งตั้ง

  (ง) ข้อยกเว้น: กรณีมีเหตุจำเป็นและสมควร ซึ่งมิได้เกิดขึ้นอย่างสม่ำเสมอและต่อเนื่อง
  กรรมการอิสระ/กรรมการตรวจสอบ อาจมีความสัมพันธ์เกินระดับนัยสำคัญที่กำหนด
  ในระหว่างดำรงตำแหน่งก็ได้ แต่ต้องได้รับอนุมัติจากคณะกรรมการ ปตท.
  ก่อนและมติที่ได้ต้องเป็นมติเป็นเอกฉันท์ โดย ปตท.
  ต้องเปิดเผยความสัมพันธ์ดังกล่าวของกรรมการรายนั้น ไว้ในแบบแสดงรายการข้อมูลประจำปี
  (แบบ 56-1) และรายงานประจำ (แบบ 56-2) ของ ปตท. และหากต่อมา ปตท.
  จะเสนอกรรมการอิสระนั้น เพื่อดำรงตำแหน่งต่ออีกวาระหนึ่ง ปตท.
  จะต้องเปิดเผยข้อมูลเกี่ยวกับความสัมพันธ์ดังกล่าวในหนังสือนัดประชุมผู้ถือหุ้นในวาระเลือกตั้งกรรมการด้วย

(5) ไม่เป็นกรรมการที่ได้รับแต่งตั้งขึ้นเพื่อเป็นตัวแทนของกรรมการของ ปตท.
ผู้ถือหุ้นรายใหญ่หรือผู้ถือหุ้นซึ่งเป็นผู้เกี่ยวข้องกับผู้ถือหุ้นรายใหญ่ของ ปตท.

(6) ไม่มีลักษณะอื่นใดที่ทำให้ไม่สามารถให้ความเห็นอย่างเป็นอิสระได้

(7) กรรมการอิสระที่มีคุณสมบัติตาม (1) – (6) อาจได้รับมอบหมายจากคณะกรรมการ ปตท.
ให้ตัดสินใจในการดำเนินกิจกรรมของ ปตท. บริษัทใหญ่ บริษัทย่อย บริษัทร่วม
บริษัทย่อยลำดับเดียวกัน หรือนิติบุคคลที่มีความขัดแย้ง โดยมีการตัดสินใจในรูปแบบองค์คณะ
(collective decision) ได้

ทั้งนี้ ในกรณีที่กรรมการอิสระมีการดำรงตำแหน่งเป็นกรรมการอิสระในบริษัทใหญ่ บริษัทย่อย
และบริษัทย่อยลำดับเดียวกัน ปตท. ต้องเปิดเผยข้อมูลเกี่ยวกับการดำรงตำแหน่งดังกล่าว
และค่าตอบแทนรวม ที่กรรมการอิสระรายนั้นได้รับในแบบ 56-1 และแบบ 56-2 ด้วย

- บทบาทหน้าที่และความรับผิดชอบของกรรมการอิสระ ของ ปตท. 

  (1) เสนอแนะเรื่องที่สำคัญและเป็นประโยชน์ต่อ ปตท. ผู้ถือหุ้น
  และผู้ถือหุ้นรายย่อยต่อคณะกรรมการ ปตท. และ/
  หรือประธานเจ้าหน้าที่บริหารและกรรมการผู้จัดการใหญ่แล้วแต่กรณี

  (2) ให้ความคิดเห็นเกี่ยวกับบทบาทและหน้าที่ของคณะกรรมการ ปตท. ที่พึงปฏิบัติ
  รวมทั้งให้ความคิดเห็นตาม บทบาทและหน้าที่ของกรรมการอิสระที่พึงปฎิบัติ เพื่อประโยชน์ต่อ
  ปตท. ผู้ถือหุ้น และ ผู้ถือหุ้นรายย่อย

  (3) สอบทานให้ ปตท. ปฏิบัติตามกฎหมายที่เกี่ยวข้องกับกรรมการอิสระ
  รวมถึงทบทวนนิยามกรรมการอิสระให้มี ความเหมาะสมและครบถ้วนตามกฎหมาย

  (4) ปฏิบัติการอื่นใดตามที่คณะกรรมการ ปตท.
  มอบหมายโดยจะต้องไม่มีผลต่อการปฏิบัติหน้าที่อย่างเป็นอิสระ

  (5) วาระของกรรมการอิสระ
  เริ่มตั้งแต่มีคุณสมบัติครบถ้วนตามนิยามกรรมการอิสระในการกำกับดูแลกิจการที่ดีของ ปตท.
  และพ้นจากการเป็นกรรมการอิสระเมื่อขาดคุณสมบัติตามนิยามดังกล่าว
  หรือพ้นจากตำแหน่งกรรมการ ปตท.

  (6) กรรมการอิสระต้องประชุมอย่างน้อยปีละหนึ่งครั้ง

8.5.7 การแยกตำแหน่งประธานกรรมการและประธานเจ้าหน้าที่บริหาร/กรรมการผู้จัดการใหญ่

เพื่อให้การแบ่งแยกหน้าที่ในเรื่องการกำหนดนโยบายของ ปตท. และการบริหารงานประจำของ
ปตท. ออกจากกัน และเพื่อให้กรรมการทำหน้าที่สอดส่อง ดูแล
และประเมินผลการบริหารงานได้อย่างมีประสิทธิภาพ ปตท. จึงกำหนดให้ประธานกรรมการ
และประธานเจ้าหน้าที่บริหาร/กรรมการผู้จัดการใหญ่เป็นคนละบุคคลกันเสมอ
ประธานกรรมการต้องคอยสอดส่องดูแลการบริหารจัดการของฝ่ายบริหาร คอยให้คำแนะนำ
ช่วยเหลือ แต่ต้องไม่มีส่วนร่วม และไม่ก้าวก่ายในการบริหารงานปกติประจำวัน
โดยให้เป็นหน้าที่ของประธานเจ้าหน้าที่บริหาร/กรรมการผู้จัดการใหญ่ภายใต้กรอบอำนาจที่ได้รับจากคณะกรรมการ

นอกจากนี้ ประธานกรรมการต้องมีภาวะผู้นำ ดูแลกรรมการมิให้อยู่ภายใต้อิทธิพลของฝ่ายบริหาร
โดยทำหน้าที่ประธานในที่ประชุมทั้งในการประชุมคณะกรรมการ
และการประชุมผู้ถือหุ้นอย่างเป็นธรรม มีประสิทธิภาพ
สนับสนุนและผลักดันให้ผู้เข้าร่วมประชุมใช้สิทธิออกเสียง
ปฏิบัติตามหลักการกำกับดูแลกิจการที่ดีอย่างเคร่งครัด

8.5.8 ความเป็นอิสระของประธานกรรมการ

ปตท. ให้ความสำคัญกับความเป็นอิสระของกรรมการเป็นอย่างมาก แต่เนื่องจาก ปตท.
เป็นบริษัทจดทะเบียนในตลาดหลักทรัพย์ฯ
ที่ยังมีสถานะเป็นรัฐวิสาหกิจในสังกัดกระทรวงพลังงานที่กระทรวงการคลังเป็นผู้ถือหุ้นใหญ่ ดังนั้น
ประธานกรรมการที่ได้รับเลือกตั้งจากกรรมการที่ผ่านมาจะเป็นกรรมการที่เป็นผู้บริหารจากกระทรวงพลังงานหรือกระทรวงการคลังเป็นส่วนใหญ่
แต่อย่างไรก็ตาม
ในการปฏิบัติหน้าที่ของประธานกรรมการได้ปฏิบัติหน้าที่การเป็นประธานอย่างมีความเป็นอิสระตลอดมา

8.5.9 เลขานุการบริษัท

เพื่อให้เป็นไปตามหลักการกำกับดูแลกิจการที่ดีของบริษัทจดทะเบียนในหมวดความรับผิดชอบของคณะกรรมการ
และตามข้อกำหนดของพระราชบัญญัติหลักทรัพย์และตลาดหลักทรัพย์ ปตท. จึงได้มอบหมายให้
นางสุมณฑ์ รังคสิริ (ซึ่งจบการศึกษา รัฐประศาสนศาสตร์มหาบัณฑิต สถาบันบัณฑิตพัฒนบริหารศาสตร์
โดยผ่านการอบรมหลักสูตรเลขานุการบริษัท หลักสูตร Company Reporting Program หลักสูตร
Board Reporting Program และหลักสูตร Effective Minites Taking
ของสมาคมส่งเสริม
สถาบันกรรมการบริษัทไทย (IOD) แล้ว ทำหน้าที่เลขานุการบริษัท ของ ปตท.
โดยมีภาระหน้าที่ในการให้คำแนะนำด้านกฎหมายและกฎเกณฑ์ต่าง ๆ
ที่คณะกรรมการต้องทราบและปฏิบัติ การจัดการประชุม รวมทั้งดูแลกิจกรรมต่างๆ ของคณะกรรมการ
เพื่อให้กรรมการสามารถปฏิบัติหน้าที่ได้อย่างมีประสิทธิภาพและประสิทธิผล
และก่อให้เกิดประโยชน์สูงสุดต่อ ปตท. รวมทั้งการจัดทำและเก็บรักษาเอกสาร อาทิ
ทะเบียนกรรมการ หนังสือนัดประชุมคณะกรรมการ รายงานการประชุมคณะกรรมการ
และรายงานประจำปีของบริษัท หนังสือนัดประชุมผู้ถือหุ้น รายงานการประชุมผู้ถือหุ้น
และเก็บรักษารายงานการมีส่วนได้เสียที่รายงานโดยกรรมการหรือผู้บริหาร

8.5.10 คณะกรรมการเฉพาะเรื่อง

คณะกรรมการ ปตท. ให้ความสำคัญในการกำกับดูแลกิจการที่ดี
โดยในช่วงเริ่มแรกได้มีการจัดตั้งคณะกรรมการเฉพาะเรื่องขึ้น 3 คณะ ได้แก่
คณะกรรมการตรวจสอบ คณะกรรมการสรรหา และคณะกรรมการกำหนดค่าตอบแทน
ซึ่งคณะกรรมการตรวจสอบจะมีหน้าที่และความรับผิดชอบในการดำเนินการเกี่ยวกับการกำกับดูแลกิจการและการบริหารความเสี่ยงในระดับคณะกรรมการด้วย

ต่อมาในปี 2547 คณะกรรมการ ปตท.ได้จัดตั้งคณะกรรมการกำกับดูแลกิจการที่ดีของ ปตท.
เพื่อช่วยส่งเสริมและกลั่นกรอง
การดำเนินงานเกี่ยวกับการกำกับดูแลกิจการและการบริหารจัดการให้ดีเลิศ ดังนั้น ในปัจจุบัน ปตท.
จึงมีคณะกรรมการเฉพาะเรื่องรวม 4 คณะ
เพื่อช่วยกลั่นกรองงานที่มีความสำคัญอย่างรอบคอบภายใต้หลักการกำกับดูแลกิจการที่ดีมุ่งเน้นการสร้างประโยชน์สูงสุดให้แก่ผู้ถือหุ้น
โดยคำนึงถึงผู้ที่มีส่วนได้ส่วนเสียโดยรวม มีคุณธรรมในการดำเนินธุรกิจ มีความโปร่งใส
และตรวจสอบได้ คณะกรรมการเฉพาะเรื่องทุกคณะประกอบด้วยกรรมการที่ไม่เป็นผู้บริหาร
และมีคุณสมบัติ หน้าที่ความรับผิดชอบตามข้อกำหนดของตลาดหลักทรัพย์แห่งประเทศไทย
รวมทั้งมีการกำหนดบทบาทภาระหน้าที่ความรับผิดชอบเป็นลายลักษณ์อักษรไว้อย่างชัดเจน ตั้งแต่ปี
2552 เป็นต้นมา
ได้มีการขยายอำนาจหน้าที่ของคณะกรรมการกำกับดูแลกิจการที่ดีให้มีหน้าที่มอบนโยบาย แนวปฏิบัติ
และติดตามการดำเนินงานด้านความรับผิดชอบต่อสังคม ชุมชน และสิ่งแวดล้อมเพิ่มเติม
เพื่อให้คณะกรรมการกำกับดูแลกิจการที่ดีสามารถดำเนินงานด้านการดูแลผู้มีส่วนได้ส่วนเสียได้อย่างครบถ้วนและมีประสิทธิภาพยิ่งขึ้น

ทั้งนี้ คณะกรรมการเฉพาะเรื่อง ทั้ง 4 คณะ มีบทบาทหน้าที่และการดำเนินการ ดังนี้

8.5.10.1 คณะกรรมการตรวจสอบ

คณะกรรมการตรวจสอบทำหน้าที่สอบทานรายงานทางการเงิน
โดยมีหน่วยงานบัญชีและสำนักงานการตรวจเงินแผ่นดินมาประชุมร่วมกัน
และนำเสนอรายงานทางการเงินต่อคณะกรรมการ ปตท.ทุกไตรมาส โดยคณะกรรมการ ปตท.
เป็นผู้รับผิดชอบต่องบการเงินรวมของ ปตท. และบริษัทย่อย รวมทั้งสารสนเทศทางการเงิน
(รายงานความรับผิดชอบของคณะกรรมการต่อรายงานทางการเงิน) ที่ปรากฏในรายงานประจำปี
งบการเงินดังกล่าวจัดทำขึ้นตามมาตรฐานการบัญชีรับรองและตรวจสอบโดยสำนักงานการตรวจเงินแผ่นดิน
การเปิดเผยข้อมูลสารสนเทศที่สำคัญ ทั้งข้อมูลทางการเงิน และไม่ใช่การเงิน
ดำเนินการบนพื้นฐานของข้อเท็จจริงอย่างครบถ้วน และสม่ำเสมอด้วย

คณะกรรมการ ปตท. ได้อนุมัติจัดตั้งคณะกรรมการตรวจสอบ เมื่อวันที่ 1 ตุลาคม 2544
โดยแต่งตั้งจากกรรมการ ปตท. ซึ่งมีคุณสมบัติตามที่กฎหมายหลักทรัพย์และตลาดหลักทรัพย์กำหนด
มีจำนวนอย่างน้อย 3 คน ทั้งนี้ ณ วันที่ 31 ธันวาคม 2555 ประกอบด้วยกรรมการอิสระ 3 ท่าน
ดังรายชื่อต่อไปนี้

  -------------------- ------------------------------ --------------------
  ชื่อ-นามสกุล            ตำแหน่งในคณะกรรมการตรวจสอบ      ตำแหน่งในคณะกรรมการ
                                                      ปตท.

  1. นายจุลสิงห์ วสันตสิงห์  ประธานกรรมการ                  กรรมการอิสระ

  2. นายบุญสม เลิศหิรัญวงศ์ กรรมการ                        กรรมการอิสระ

  3. นายวรุณเทพ วัชราภรณ์ กรรมการ                        กรรมการอิสระ
  -------------------- ------------------------------ --------------------

หมายเหตุ : นายจุลสิงห์ วสันตสิงห์ นายบุญสม เลิศหิรัญวงศ์ นายวรุณเทพ วัชราภรณ์
เป็นกรรมการตรวจสอบที่มีความรู้และประสบการณ์เพียงพอในการสอบทานความน่าเชื่อถือของงบการเงินบริษัท

โดยมีผู้ช่วยกรรมการผู้จัดการใหญ่ สำนักตรวจสอบภายใน เป็นเลขานุการ

  หน้าที่และความรับผิดชอบของคณะกรรมการตรวจสอบ

-   สอบทานให้ ปตท. มีระบบการควบคุมภายใน (Internal Control)
    และระบบการตรวจสอบภายใน (Internal Audit) ที่เหมาะสมและมีประสิทธิผล
    และพิจารณาความเพียงพอของงบประมาณ บุคลากร
    และความเป็นอิสระของหน่วยงานตรวจสอบภายใน

-   บทบาทหน้าที่เกี่ยวกับรายงานทางการเงิน สอบทานให้ ปตท.
    มีการรายงานทางการเงินอย่างถูกต้องและเพียงพอ

-   พิจารณารายการที่เกี่ยวโยงกันหรือรายการที่อาจมีความขัดแย้งทางผลประโยชน์ให้เป็นไปตามกฎหมายและข้อกำหนดของตลาดหลักทรัพย์

-   สอบทานการปฏิบัติตามกฎหมายว่าด้วยหลักทรัพย์และตลาดหลักทรัพย์ ข้อกำหนด
    ของตลาดหลักทรัพย์ นโยบาย กฎ ระเบียบ ข้อบังคับ มติคณะรัฐมนตรี
    และกฎหมายที่เกี่ยวข้องกับธุรกิจของ ปตท.

-   บทบาทเกี่ยวกับหลักจริยธรรมธุรกิจ และจรรยาบรรณ
    โดยดำเนินการให้ฝ่ายบริหารจัดให้มีกระบวนการในการรับเรื่องร้องเรียน
    และกำกับดูแลกระบวนการในการรับเรื่องร้องเรียน

-   พิจารณา คัดเลือก เสนอแต่งตั้ง และเสนอค่าตอบแทนผู้สอบบัญชี ปตท.

-   พิจารณาการเปิดเผยข้อมูลของ ปตท.
    ในกรณีที่เกิดรายการที่เกี่ยวโยงกันหรือรายการที่อาจมีความขัดแย้งทางผลประโยชน์ให้มีความถูกต้องครบถ้วน

-   สอบทานระบบการบริหารความเสี่ยงของ ปตท. และเสนอแนะการปรับปรุงให้ทันสมัยอยู่เสมอ

-   สอบทานความถูกต้องและประสิทธิผลของเทคโนโลยีสารสนเทศที่เกี่ยวข้องกับรายงานการเงินและการควบคุมภายใน

-   ส่งเสริมให้มีการพัฒนาระบบรายงานทางการเงินให้ทัดเทียมกับมาตรฐานบัญชีสากล

-   สอบทานหลักฐานหากมีข้อสงสัยเกี่ยวกับการดำเนินการที่อาจมีผลกระทบต่อผลการดำเนินงานของ
    ปตท. อย่างมีนัยสำคัญ
    หรือความขัดแย้งทางผลประโยชน์ที่อาจมีผลกระทบต่อการดำเนินงานของ ปตท.

-   จัดทำรายงานผลการดำเนินงานตามหลักเกณฑ์ที่กำหนดไว้

-   หากมีความจำเป็นเพื่อประโยชน์ในการพิจารณาให้ความเห็นต่อการดำเนินการต่างๆ ของ
    ปตท. คณะกรรมการตรวจสอบอาจแสวงหาความเห็นที่เป็นอิสระ
    โดยมีอำนาจในการว่าจ้างหรือเชิญ (โดยมีค่าตอบแทนตามความเหมาะสม)
    ที่ปรึกษาหรือผู้เชี่ยวชาญเฉพาะด้าน โดย ปตท. รับผิดชอบค่าใช้จ่ายที่เกิดขึ้น

-   ประธานกรรมการตรวจสอบ หรือ กรรมการตรวจสอบ ต้องเข้าร่วมประชุมผู้ถือหุ้นของ ปตท.

-   เข้าประชุมร่วมกับผู้สอบบัญชีโดยไม่มีฝ่ายบริหาร อย่างน้อยปีละ 1 ครั้ง

-   ให้คณะกรรมการตรวจสอบประชุมอย่างเป็นทางการร่วมกับฝ่ายบริหารอย่างน้อยปีละ 1 ครั้ง

-   สอบทานกฎบัตรของคณะกรรมการตรวจสอบเป็นประจำทุกปี

-   ปฏิบัติงานอื่นตามที่คณะกรรมการ ปตท. มอบหมาย
    ทั้งนี้ต้องอยู่ในขอบเขตหน้าที่และความรับผิดชอบของคณะกรรมการตรวจสอบ

ในปี 2555 มีการประชุม 16 ครั้ง โดยมีการรายงานต่อคณะกรรมการ ปตท. และมีการประชุมร่วมกับผู้ตรวจสอบบัญชีภายนอกและหน่วยงานบัญชีในการสอบทาน งบการเงินทุกไตรมาส

 8.5.10.2 คณะกรรมการสรรหา

  คณะกรรมการ ปตท.ได้อนุมัติจัดตั้งคณะกรรมการสรรหา เมื่อวันที่ 1 ตุลาคม 2544
  โดยแต่งตั้งจากกรรมการ ปตท. 3 คน ทั้งนี้ ณ วันที่ 31 ธันวาคม 2555 ประกอบด้วยกรรมการ
  3 ท่าน ดังรายชื่อต่อไปนี้

  -------------------- ------------------------------ --------------------
  ชื่อ-นามสกุล            ตำแหน่งในคณะกรรมการสรรหา        ตำแหน่งในคณะกรรมการ
                                                      ปตท.

  1. นายวัชรกิติ วัชโรทัย   ประธานกรรมการ                  กรรมการอิสระ

  2. นายไกรฤทธิ์ นิลคูหา   กรรมการ                        กรรมการ

  3. นายไพรินทร์         กรรมการ                        กรรมการและเลขานุการ
  ชูโชติถาวร                                            
  -------------------- ------------------------------ --------------------

หน้าที่และความรับผิดชอบของคณะกรรมการสรรหา

-   ทำหน้าที่คัดเลือกบุคคลที่สมควรได้รับการเสนอรายชื่อเป็นกรรมการใหม่หรือสรรหากรรมการผู้จัดการใหญ่

-   กำหนดวิธีการและหลักเกณฑ์การสรรหากรรมการบริษัท
    หรือกรรมการผู้จัดการใหญ่เพื่อให้เกิดความโปร่งใส

  ทั้งนี้ ได้กำหนดวิธีการสรรหาบุคคลเพื่อแต่งตั้งเป็นกรรมการ ดังนี้

  1. คณะกรรมการสรรหากำหนดคุณสมบัติของกรรมการที่ต้องการสรรหาทดแทน
  เพื่อให้มีองค์ประกอบและคุณสมบัติตามกฎหมาย/ระเบียบที่เกี่ยวข้อง
  รวมทั้งสอดคล้องกับการดำเนินธุรกิจของ ปตท. และกำหนดวิธีการเสนอรายชื่อผู้มีคุณสมบัติ

  2. คณะกรรมการสรรหาสรุปผลการสรรหาและเสนอชื่อผู้มีความเหมาะสมที่จะเป็นกรรมการ
  ปตท. พร้อมเหตุผลประกอบและนำเสนอต่อคณะกรรมการ ปตท.

  3. คณะกรรมการ
  ปตท.พิจารณาคัดเลือกผู้มีคุณสมบัติเหมาะสมตามรายชื่อที่คณะกรรมการสรรหานำเสนอเพื่อพิจารณาแต่งตั้งเป็นกรรมการหรือเพื่อเสนอรายชื่อต่อที่ประชุมผู้ถือหุ้นเพื่ออนุมัติแต่งตั้งเป็นกรรมการต่อไป

  ในปี 2555 มีการประชุม 2 ครั้ง

8.5.10.3 คณะกรรมการกำหนดค่าตอบแทน

  คณะกรรมการ ปตท.ได้อนุมัติจัดตั้งคณะกรรมการกำหนดค่าตอบแทน เมื่อวันที่ 1 ตุลาคม 2544
  โดยแต่งตั้งจากกรรมการ ปตท. 3 ท่าน ทั้งนี้ ณ วันที่ 31 ธันวาคม 2555
  ประกอบด้วยกรรมการ 3 ท่าน ดังรายชื่อต่อไปนี้

  -------------------- --------------------------------- --------------------
  ชื่อ-นามสกุล            ตำแหน่งในคณะกรรมการกำหนดค่าตอบแทน   ตำแหน่งในคณะกรรมการ
                                                         ปตท.

  1. นายอาคม           ประธานกรรมการ                     กรรมการอิสระ
  เติมพิทยาไพสิฐ                                            

  2. นายไกรฤทธิ์ นิลคูหา   กรรมการ                           กรรมการ

  3. นางเบญจา หลุยเจริญ  กรรมการ                           กรรมการ
  -------------------- --------------------------------- --------------------

  หน้าที่และความรับผิดชอบของคณะกรรมการกำหนดค่าตอบแทน

-   ทำหน้าที่พิจารณาแนวทางการกำหนดค่าตอบแทนให้แก่กรรมการและกรรมการผู้จัดการใหญ่

-   กำหนดวิธีการและหลักเกณฑ์การกำหนดค่าตอบแทนให้แก่กรรมการและกรรมการผู้จัดการใหญ่ที่เป็นธรรมและสมเหตุสมผล
    และนำเสนอที่ประชุมคณะกรรมการ ปตท. หรือที่ประชุมผู้ถือหุ้นเพื่อพิจารณาอนุมัติ

  ในปี 2555 มีการประชุม 2 ครั้ง

8.5.10.4 คณะกรรมการกำกับดูแลกิจการที่ดี

  คณะกรรมการ ปตท.ได้อนุมัติจัดตั้งคณะกรรมการกำกับดูแลกิจการที่ดี เมื่อวันที่ 24 มิถุนายน
  2547 โดยแต่งตั้งจากกรรมการ ปตท. 3 ท่าน ทั้งนี้ ณ วันที่ 31 ธันวาคม 2555
  ประกอบด้วยกรรมการอิสระ 3 ท่าน
  ดังรายชื่อต่อไปนี้

  -------------------- ---------------------------------- --------------------
  ชื่อ-นามสกุล            ตำแหน่งในคณะกรรมการกำกับดูแลกิจการที่ดี   ตำแหน่งในคณะกรรมการ
                                                          ปตท.

  1. นายวัชรกิติ วัชโรทัย   ประธานกรรมการ                      กรรมการอิสระ

  2. นายสีหศักดิ์          กรรมการ                            กรรมการอิสระ
  พวงเกตุแก้ว                                               

  3. พลเอก วรวัฒน์       กรรมการ                            กรรมการอิสระ
  อินทรทัต                                                  
  -------------------- ---------------------------------- --------------------

โดยมีผู้จัดการฝ่ายสำนักกรรมการผู้จัดการใหญ่และเลขานุการบริษัททำหน้าที่เลขานุการ

  หน้าที่และความรับผิดชอบของคณะกรรมการกำกับดูแลกิจการที่ดี

-   เสนอแนวปฏิบัติด้านการกำกับดูแลกิจการที่ดี ต่อคณะกรรมการบริษัท

-   ให้คำแนะนำแก่คณะกรรมการบริษัท ในเรื่องเกี่ยวกับการกำกับดูแลกิจการที่ดี

-   ดูแลการปฏิบัติงานของกรรมการ และฝ่ายจัดการ
    เพื่อให้เป็นไปตามหลักการกำกับดูแลกิจการที่ดี

-   ทบทวนแนวทางหลักการกำกับดูแลกิจการที่ดีของบริษัท
    โดยเปรียบเทียบกับแนวปฏิบัติของสากลปฏิบัติ และเสนอแนะต่อคณะกรรมการบริษัท

-   มอบนโยบายการกำกับดูแลกิจการที่ดีของบริษัทให้คณะทำงานกำกับดูแลกิจการที่ดี

-   มอบนโยบายและแนวปฏิบัติในการดำเนินงานด้านความรับผิดชอบต่อสังคมชุมชนและสิ่งแวดล้อม(Corporate
    Social Responsibility : CSR)

-   ติดตามการดำเนินงานด้าน CSR และรายงานต่อคณะกรรมการบริษัท

  ในปี 2555 มีการประชุม 4 ครั้ง

8.5.11 การประชุมของคณะกรรมการ ปตท.

ปตท. มีการกำหนดการประชุมคณะกรรมการ ปตท. ไว้อย่างเป็นทางการล่วงหน้าตลอดปี โดยในปี
2555 กำหนดการประชุมเดือนละ 1 ครั้งในทุกวันศุกร์ สัปดาห์ที่สี่ของเดือน
และอาจมีการประชุมวาระพิเศษเฉพาะคราวเพิ่มเติมตามความเหมาะสม
ซึ่งสำนักกรรมการผู้จัดการใหญ่และเลขานุการบริษัท จะส่งหนังสือเชิญประชุม
ระเบียบวาระการประชุมที่มีรายละเอียดและเหตุผลครบถ้วน
และเอกสารประกอบการประชุมที่มีเนื้อหาที่จำเป็นและเพียงพอในการตัดสินใจ
ให้กรรมการแต่ละท่านล่วงหน้าก่อนการประชุมประมาณ 7 วัน
เพื่อให้กรรมการมีเวลาเพียงพอในการศึกษาก่อนการประชุม

ปัจจุบัน การประชุมคณะกรรมการ ปตท. ได้จัดในรูปแบบการประชุมอิเล็กทรอนิกส์
มีการส่งระเบียบวาระการประชุมในรูปแบบแผ่น CD
ซึ่งช่วยอำนวยความสะดวกและลดการใช้เอกสารประกอบวาระการประชุมได้เป็นจำนวนมาก
นอกจากนี้ ปตท. อยู่ในระหว่างการพัฒนาและทดลองใช้ Application Software
สำหรับใช้ในการประชุม
โดยสามารถลดขั้นตอนและระยะเวลาในการจัดส่งระเบียบวาระการประชุมได้เป็นอย่างดี

ปี 2555 มีการประชุมรวม 15 ครั้ง (ปกติ 12 ครั้ง และนัดพิเศษ 3 ครั้ง)
และมีการประชุมคณะกรรมการอิสระโดยไม่มีผู้บริหาร 1 ครั้ง
กรรมการมีการเสนอความคิดเห็นอย่างเปิดเผยและเสรี
โดยในวาระใดหากกรรมการพิจารณาเห็นว่าตนเองอาจเข้าข่ายมีผลประโยชน์ที่อาจขัดแย้งกับผลประโยชน์
ของ ปตท. กรรมการดังกล่าวจะของดออกเสียง หรือขอไม่เข้าร่วมประชุมในวาระนั้น ๆ
และมีการบันทึกรายงานการประชุมที่ประกอบด้วยข้อคิดเห็น/ข้อสังเกต เป็นลายลักษณ์อักษร
และจัดเก็บรายงานการประชุมที่ผ่านการรับรองแล้วจากคณะกรรมการ ปตท.
เพื่อให้กรรมการและผู้เกี่ยวข้องตรวจสอบได้ ทั้งนี้ การประชุมคณะกรรมการ ปตท.
แต่ละครั้งใช้เวลาประชุมประมาณ 3 ชั่วโมง โดยสรุปการประชุมตามดังรายละเอียดดังต่อไปนี้

สรุปการเข้าร่วมการประชุมคณะกรรมการ ปตท. ในปี 2555

[TABLE]

สรุปการเข้าประชุมในปี 2555 ของคณะกรรมการบริษัท / คณะกรรมการเฉพาะเรื่อง 4 คณะ

+-----------------+-------+------+------+-----+------+---------------+
| รายชื่อกรรมการ    | ก     |      |      |     |      | การดำรงตำแหน่ง |
|                 | ารประ |      |      |     |      | ก             |
|                 | ชุมคณะ |      |      |     |      | รรมการระหว่างปี |
|                 | กรรมก |      |      |     |      |               |
|                 | ารในปี |      |      |     |      |               |
|                 | 2555  |      |      |     |      |               |
+-----------------+-------+------+------+-----+------+---------------+
|                 | กร    | ตรว  | กำก  | สร  | กำห  |               |
|                 | รมการ | จสอบ | ับดูแล | รหา | นดค่า |               |
|                 | ปตท.  | รวม  | กิจก  | รวม | ตอ   |               |
|                 |       | 16   | ารที่ดี | 2   | บแทน |               |
|                 | รวม   | ครั้ง  | 4    | ครั้ง | รวม  |               |
|                 | 15    |      | ครั้ง  |     | 2    |               |
|                 | ครั้ง   |      |      |     | ครั้ง  |               |
+-----------------+-------+------+------+-----+------+---------------+
| 1.  นายณอคุณ     | 15/15 | –    | –    | –   | –    | –             |
|     สิทธิพงศ์      |       |      |      |     |      |               |
+-----------------+-------+------+------+-----+------+---------------+
| 1.  นายวัชรกิติ    | 15/15 | –    | 4/4  | 2/2 | –    | –             |
|     วัชโรทัย      |       |      |      |     |      |               |
+-----------------+-------+------+------+-----+------+---------------+
| 2.  นายจุลสิงห์    | 14/15 | 1    | –    | –   | –    | –             |
|     วสันตสิงห์     |       | 5/16 |      |     |      |               |
+-----------------+-------+------+------+-----+------+---------------+
| 3.  นายไกรฤทธิ์   | 13/15 | –    | –    | 2/2 | 2/2  | –             |
|     นิลคูหา       |       |      |      |     |      |               |
+-----------------+-------+------+------+-----+------+---------------+
| 4.  นางเบญจา    | 13/15 | –    | –    | –   | 2/2  | –             |
|     หลุยเจริญ     |       |      |      |     |      |               |
+-----------------+-------+------+------+-----+------+---------------+
| 5.  นายอาคม     | 10/15 | 1/4  | –    | –   | 2/2  | –             |
|     เติมพิทยาไพสิฐ |       |      |      |     |      |               |
+-----------------+-------+------+------+-----+------+---------------+
| 6.  นายวรุณเทพ   | 13/15 | 1    | 1/1  | –   | –    | –             |
|     วัชราภรณ์     |       | 2/12 |      |     |      |               |
+-----------------+-------+------+------+-----+------+---------------+
| 7.  นายจิตรพงษ์   | 15/15 | –    | –    | –   | –    | –             |
|     กว้างสุขสถิตย์  |       |      |      |     |      |               |
+-----------------+-------+------+------+-----+------+---------------+
| 8.  นายมนตรี     | 10/15 | –    | –    | –   | –    | –             |
|     โสตางกูร     |       |      |      |     |      |               |
+-----------------+-------+------+------+-----+------+---------------+
| 9.  พลเอก วรวัฒน์ | 15/15 | –    | 3/3  | –   | –    | –             |
|     อินทรทัต      |       |      |      |     |      |               |
+-----------------+-------+------+------+-----+------+---------------+
| 10. นายสีหศักดิ์    | 9/15  | –    | 3/3  | –   | –    | –             |
|     พวงเกตุแก้ว   |       |      |      |     |      |               |
+-----------------+-------+------+------+-----+------+---------------+
| 11. นายอินสอน    | 11/11 | –    | –    | –   |      | 10 เมษายน     |
|     บัวเขียว      |       |      |      |     |      | 2555          |
|                 |       |      |      |     |      | (แทน นายสุรพล  |
|                 |       |      |      |     |      | นิติไกรพจน์)     |
+-----------------+-------+------+------+-----+------+---------------+
| 12. นายบุญสม     | 10/11 | 1    | –    | –   |      | 21 เมษายน     |
|     เลิศหิรัญวงศ์   |       | 2/12 |      |     |      | 2555          |
|                 |       |      |      |     |      | (แทน          |
|                 |       |      |      |     |      | นายไกรฤทธิ์     |
|                 |       |      |      |     |      | อุชุกานนท์ชัย)    |
+-----------------+-------+------+------+-----+------+---------------+
| 13. นายไพรินทร์   | 15/15 | –    | –    | 2/2 | –    | –             |
|     ชูโชติถาวร    |       |      |      |     |      |               |
+-----------------+-------+------+------+-----+------+---------------+

สรุปการเข้าประชุมของกรรมการครบวาระ / ลาออก ระหว่างปี 2555 (รวม 3 ท่าน)

+------------------+-------+------+------+-----+------+--------------+
| รายชื่อกรรมการ     | ก     |      |      |     |      | ก            |
|                  | ารประ |      |      |     |      | ารดำรงตำแหน่ง |
|                  | ชุมคณะ |      |      |     |      | กร           |
|                  | กรรมก |      |      |     |      | รมการระหว่างปี |
|                  | ารในปี |      |      |     |      |              |
|                  | 2555  |      |      |     |      |              |
+------------------+-------+------+------+-----+------+--------------+
|                  | กร    | ตรว  | กำก  | สร  | กำห  |              |
|                  | รมการ | จสอบ | ับดูแล | รหา | นดค่า |              |
|                  | ปตท.  | รวม  | กิจก  | รวม | ตอ   |              |
|                  |       | 16   | ารที่ดี | 2   | บแทน |              |
|                  | รวม   | ครั้ง  | 1    | ครั้ง | รวม  |              |
|                  | 15    |      | ครั้ง  |     | 2    |              |
|                  | ครั้ง   |      |      |     | ครั้ง  |              |
+------------------+-------+------+------+-----+------+--------------+
| 1.  พลเอก พฤณท์   | 10/11 | –    | –    | –   | –    | –            |
|     สุวรรณทัต      |       |      |      |     |      |              |
+------------------+-------+------+------+-----+------+--------------+
| 2.  นายสุรพล      | 4/4   | –    | 1/1  | –   | –    | –            |
|     นิติไกรพจน์     |       |      |      |     |      |              |
+------------------+-------+------+------+-----+------+--------------+
| 3.  นายไกรฤทธิ์    | 3/4   | 4/4  | –    | –   | –    | –            |
|     อุชุกานนท์ชัย    |       |      |      |     |      |              |
+------------------+-------+------+------+-----+------+--------------+

หมายเหตุ : ในปี 2555 มีการประชุม คณะกรรมการ ปตท. รวม 15 ครั้ง
เป็นการประชุมตามปกติ 12 ครั้ง และ ประชุมนัดพิเศษ 3 ครั้ง
นอกจากนี้มีการประชุมกรรมการอิสระโดยไม่มีผู้บริหาร 1 ครั้ง

8.5.12 การประเมินผลตนเองของคณะกรรมการบริษัท

คณะกรรมการ ปตท. ในการประชุมครั้งที่ 9/2555 เมื่อวันที่ 28 กันยายน 2555
มีมติเห็นชอบแบบประเมินผลคณะกรรมการ ปตท. ที่ได้ใช้ประเมินในปี 2554
ว่ายังคงมีความเหมาะสมสำหรับใช้ประเมินคณะกรรมการ ปตท. ประจำปี 2555 และในปี 2555
เห็นควรเพิ่มเติมแบบประเมินผลคณะกรรมการเฉพาะเรื่อง คือ คณะกรรมการสรรหา
คณะกรรมการกำหนดค่าตอบแทน และคณะกรรมการกำกับดูแลกิจการที่ดี
ซึ่งแบบประเมินผลดังกล่าวนั้น มีความสอดคล้องกับหลักการกำกับดูแลกิจการที่ดีของ ปตท.
โดยมุ่งเน้นการนำผลประเมินไปใช้ประโยชน์เพื่อการปรับปรุงการปฏิบัติหน้าที่ของคณะกรรมการ
สามารถนำไปใช้อ้างอิงในการทำ CG Rating
และเพื่อให้มีการประเมินผลคณะกรรมการได้ครบทุกคณะ
สำหรับใช้เป็นข้อมูลในการรับการตรวจสอบ/ ประเมินจากหน่วยงานภายนอก โดยแบบประเมินผลทั้ง
4 แบบ ประกอบด้วย แบบประเมินผลคณะกรรมการทั้งคณะ /
แบบประเมินผลคณะกรรมการรายบุคคล (ประเมินตนเอง) /
แบบประเมินผลคณะกรรมการรายบุคคล (ประเมินกรรมการท่านอื่น) /
แบบประเมินผลคณะกรรมการเฉพาะเรื่อง (ประเมินทั้งคณะ) โดยมีเกณฑ์การประเมินผล
คิดเป็นร้อยละจากคะแนนเต็มในแต่ละข้อทั้งหมด ดังนี้

  ------------------------------------------- ---------------------------
  มากกว่า 85% =                                ดีเยี่ยม

  มากกว่า 75% =                                ดีมาก

  มากกว่า 65% =                                ดี

  มากกว่า 50% =                                พอใช้

  ต่ำกว่า 50% =                                 ควรปรับปรุง

                                              
  ------------------------------------------- ---------------------------

โดยสรุปผลการประเมินได้ ดังนี้

1.  แบบประเมินผลคณะกรรมการทั้งคณะ ประกอบด้วย 4 หัวข้อ คือ นโยบายคณะกรรมการ
    (Board Policy)/ โครงสร้างของคณะกรรมการ (Board Composition)/
    แนวปฏิบัติของคณะกรรมการ (Board Practices)/ การจัดเตรียมและดำเนินการประชุม
    (Board Meeting)

  สรุปผลการประเมินผลคณะกรรมการทั้งคณะ ในภาพรวม 4 หัวข้อ
  เห็นว่าการดำเนินการส่วนใหญ่จัดทำได้ดีเยี่ยม/เหมาะสมที่สุด มีคะแนนเฉลี่ยอยู่ในเกณฑ์ดีเยี่ยม
  เท่ากับ 94.78%

2.  แบบประเมินผลคณะกรรมการรายบุคคล (ประเมินตนเอง) ประกอบด้วย 6 หัวข้อ คือ
    ความรับผิดชอบต่อการตัดสินใจและการกระทำของตนเอง สามารถอธิบายการตัดสินใจได้
    (Accountability)/
    ความรับผิดชอบต่อการปฏิบัติหน้าที่ด้วยขีดความสามารถและประสิทธิภาพที่เพียงพอ
    (Responsibility)/ การปฏิบัติต่อผู้มีส่วนได้ส่วนเสียอย่างเท่าเทียม เป็นธรรม
    และสามารถมีคำอธิบายได้ (Equitable Treatment)/
    มีความโปร่งใสในการดำเนินงานที่สามารถตรวจสอบได้ และมีการเปิดเผยข้อมูล
    (Transparency)/ การมีวิสัยทัศน์ในการสร้างมูลค่าเพิ่มแก่กิจการในระยะยาว (Vision
    to Create Long Term Value)/ การมีจริยธรรม/จรรยาบรรณในการประกอบธุรกิจ
    (Ethics)

  สรุปผลการประเมินคณะกรรมการผลรายบุคคล (ประเมินตนเอง) ในภาพรวม 6 หัวข้อ
  เห็นว่ากรรมการส่วนใหญ่ถือปฏิบัติเป็นประจำ คะแนนเฉลี่ยอยู่ในเกณฑ์ดีเยี่ยม เท่ากับ 96.63%

3.  แบบประเมินผลคณะกรรมการรายบุคคล (ประเมินกรรมการท่านอื่น) ประกอบด้วย 6 หัวข้อ
    เหมือนกับแบบประเมินผลคณะกรรมการรายบุคคล (ประเมินตนเอง)
    เพื่อให้สามารถเปรียบเทียบผลกับที่กรรมการประเมินตนเอง

  สรุปผลการประเมินผลคณะกรรมการรายบุคคล (ประเมินกรรมการท่านอื่น) รวมจำนวน 6 หัวข้อ
  เห็นว่ากรรมการส่วนใหญ่ถือปฏิบัติเป็นประจำ คะแนนเฉลี่ยอยู่ในเกณฑ์ดีเยี่ยม เท่ากับ 97.33%

  4. แบบประเมินผลคณะกรรมการเฉพาะเรื่อง (ประเมินทั้งคณะ) ประกอบด้วย 4 หัวข้อ
  เหมือนกับแบบ
  ประเมินผลคณะกรรมการทั้งคณะ เพื่อให้สามารถเปรียบเทียบผลกับคณะกรรมการทั้งคณะ
  สรุปผลการประเมินผลคณะกรรมการเฉพาะเรื่อง (ประเมินทั้งคณะ) ทั้ง 3 คณะ รวมจำนวน 4
  หัวข้อ เห็นว่า ดำเนินการอย่างมีประสิทธิภาพ/เห็นด้วยอย่างยิ่ง ดังมีรายละเอียด ดังนี้

  4.1 คณะกรรมการสรรหา มีคะแนนเฉลี่ยอยู่ในเกณฑ์ดีเยี่ยม เท่ากับ 98.75%

  4.2 คณะกรรมการกำหนดค่าตอบแทน มีคะแนนเฉลี่ยอยู่ในเกณฑ์ดีเยี่ยม เท่ากับ 97.08%

  4.3 คณะกรรมการกำกับดูแลกิจการที่ดี มีคะแนนเฉลี่ยอยู่ในเกณฑ์ดีเยี่ยม เท่ากับ 97.92%

  5. การประเมินผลการปฏิบัติของคณะกรรมการตรวจสอบ

  เพื่อให้เป็นไปตามระเบียบบริษัท ปตท. จำกัด(มหาชน)
  ว่าด้วยหลักเกณฑ์และแนวทางปฏิบัติของคณะกรรมการตรวจสอบ พ.ศ.2555
  เรื่องการประเมินผลการปฏิบัติงาน
  ประกอบกับคู่มือการปฏิบัติงานของคณะกรรมการตรวจสอบในรัฐวิสาหกิจ กระทรวงการคลัง
  และตามคู่มือปฏิบัติสำหรับผู้ตรวจสอบภายในและกรรมการตรวจสอบเพื่อการกำกับดูแลกิจการที่ดีของตลาดหลักทรัพย์แห่งประเทศไทย
  ตอนที่ 1.1 ภาระหน้าที่ของคณะกรรมการตรวจสอบ
  กำหนดให้คณะกรรมการตรวจสอบต้องประเมินผลการปฏิบัติงานโดยการประเมินตนเองอย่างน้อยปีละครั้ง
  โดยการประเมินผลการปฏิบัติงานตรวจสอบเป็นรายบุคคลหรือประเมินผลงานในภาพรวมของคณะกรรมการตรวจสอบทั้งคณะ
  และรายงานผลการประเมินพร้อมทั้งปัญหาอุปสรรคในการปฏิบัติงานที่เป็นเหตุให้การปฏิบัติงานไม่บรรลุวัตถุประสงค์ในการจัดตั้งคณะกรรมการตรวจสอบให้คณะกรรมการ
  ปตท. ทราบทุกปี ดังนั้น สำหรับปี 2555 ที่ประชุมคณะกรรมการตรวจสอบฯ ครั้งที่ 11/2555
  วันที่ 13 พฤศจิกายน 2555 มีมติเห็นชอบให้ใช้แบบประเมินผลคณะกรรมการเช่นเดียวกับปี 2554
  เนื่องจากมีความเหมาะสมและสอดคล้องกับแนวปฏิบัติที่ดีของสำนักงานคณะกรรมการนโยบายรัฐวิสาหกิจ
  (สคร.) และตลาดหลักทรัพย์แห่งประเทศไทย (ตลท.)
  โดยขอยกเว้นการประเมินกรรมการท่านอื่น(แบบไขว้) เนื่องจากคณะกรรมการตรวจสอบฯ
  มีเพียง 3 ท่าน และที่ประชุมคณะกรรมการตรวจสอบฯ ครั้งที่ 14/2555 เมื่อวันที่ 6 ธันวาคม
  2555 มีมติเห็นชอบการประเมินผลการปฏิบัติงานของคณะกรรมการตรวจสอบฯ ประจำปี 2555
  ผลสรุปเป็นดังนี้

   การประเมินตนเอง ประกอบด้วยหัวข้อที่ประเมิน : ความรู้ทางธุรกิจ /
  ความเชี่ยวชาญเฉพาะด้าน /อำนาจหน้าที่ / ความเป็นอิสระและความเที่ยงธรรม /
  ความเข้าใจในหน้าที่และความรับผิดชอบของกรรมการตรวจสอบ /
  การอุทิศเวลาในการปฏิบัติงานและการประชุม

  โดยมีเกณฑ์การประเมิน คือ 4 = ดีเยี่ยม / 3 = ดีมาก / 2 = ดี / 1 = ควรปรับปรุง

  โดยสรุปผลการประเมินตนเองของกรรมการตรวจสอบ โดยรวมอยู่ในเกณฑ์ ดีมาก-ดีเยี่ยม
  (3.7-4.0)

   การประเมินกรรมการทั้งคณะ ประกอบด้วยหัวข้อที่ประเมิน :
  โครงสร้างและองค์ประกอบของคณะกรรมการตรวจสอบ / บทบาทและความรับผิดชอบ /
  ความสัมพันธ์กับผู้ตรวจสอบภายในและผู้สอบบัญชี / ความสัมพันธ์กับฝ่ายบริหาร / การรายงาน /
  การรักษาคุณภาพ

  โดยมีเกณฑ์การประเมิน คือ 4 = ปฏิบัติเป็นประจำ / 3 = ปฏิบัติเป็นส่วนใหญ่ /
  2 = ปฏิบัติบางครั้ง / 1 = ไม่เคยปฏิบัติ

  โดยสรุปผลการประเมินกรรมการตรวจสอบทั้งคณะ โดยรวมอยู่ในเกณฑ์ ปฏิบัติเป็นประจำ
  (3.9-4.0)

8.5.13 การบริหารจัดการองค์กร

8.5.13.1 อำนาจหน้าที่ของประธานเจ้าหน้าที่บริหาร/กรรมการผู้จัดการใหญ่ (กรรมการผู้จัดการใหญ่)

  ตามข้อบังคับของบริษัท กรรมการผู้จัดการใหญ่มีอำนาจและหน้าที่เกี่ยวกับการบริหารบริษัท
  ตามที่คณะกรรมการมอบหมาย
  และจะต้องบริหารบริษัทตามแผนงานหรืองบประมาณที่ได้รับอนุมัติจากคณะกรรมการอย่างเคร่งครัด
  ซื่อสัตย์ สุจริตและระมัดระวัง รักษาผลประโยชน์ของบริษัทและผู้ถือหุ้นอย่างดีที่สุด
  อำนาจหน้าที่ของกรรมการผู้จัดการใหญ่ให้รวมถึงเรื่องหรือกิจการต่างๆ ดังต่อไปนี้ด้วย

-   ดำเนินกิจการ และ/หรือบริหารงานประจำวันของบริษัท

-   บรรจุ แต่งตั้ง ถอดถอน โยกย้าย เลื่อน ลด ตัดเงินเดือน หรือค่าจ้าง ลงโทษทางวินัย
    พนักงานและลูกจ้าง
    ตลอดจนให้พนักงานและลูกจ้างออกจากตำแหน่งตามระเบียบที่คณะกรรมการกำหนด

-   ดำเนินการให้มีการจัดทำและส่งมอบนโยบายทางธุรกิจของบริษัท
    รวมถึงแผนงานและงบประมาณต่อคณะกรรมการเพื่อขออนุมัติ
    และมีหน้าที่รายงานความก้าวหน้าตามแผนและงบประมาณที่ได้รับอนุมัติดังกล่าวต่อคณะกรรมการในทุกๆ
    3 เดือน

-   ดำเนินการหรือปฏิบัติงานให้เป็นไปตามนโยบาย
    แผนงานและงบประมาณที่ได้รับอนุมัติจากคณะกรรมการ

  คณะกรรมการ ปตท.ได้มอบอำนาจในการบริหารจัดการบริษัทให้กรรมการผู้จัดการใหญ่
  โดยมีหลักการและขอบเขตอำนาจ ดังต่อไปนี้

-   เป็นผู้มีอำนาจในการบริหารกิจการของบริษัทตามวัตถุประสงค์ ข้อบังคับ นโยบาย ระเบียบ
    ข้อกำหนด คำสั่งและมติที่ประชุมคณะกรรมการ
    และ/หรือมติที่ประชุมผู้ถือหุ้นของบริษัททุกประการ

-   เป็นผู้มีอำนาจในการบังคับบัญชา ติดต่อ สั่งการ ดำเนินการ ตลอดจนเข้าลงนามในนิติกรรม
    สัญญา เอกสารคำสั่งหนังสือแจ้งหรือหนังสือใดๆ ที่ใช้ติดต่อกับหน่วยงานราชการ
    รัฐวิสาหกิจและบุคคลอื่น ตลอดจนให้มีอำนาจกระทำการใดๆที่จำเป็นและสมควร
    เพื่อให้การดำเนินการข้างต้นสำเร็จลุล่วงไป

-   เป็นผู้มีอำนาจในการบังคับบัญชาพนักงานและลูกจ้างทุกตำแหน่งรวมถึงการบรรจุ แต่งตั้ง
    ถอดถอน เลื่อน ลด ตัดเงินเดือนหรือค่าจ้าง ลงโทษทางวินัย
    ตลอดจนให้ออกจากตำแหน่งตามระเบียบ ข้อกำหนดหรือคำสั่งที่คณะกรรมการของบริษัทกำหนด
    แต่ถ้าเป็นพนักงานหรือลูกจ้างชั้นที่ปรึกษา รองกรรมการผู้จัดการใหญ่
    หรือผู้ดำรงตำแหน่งเทียบเท่าขึ้นไปจะต้องได้รับความเห็นชอบจากคณะกรรมการบริษัทก่อน
    และให้มีอำนาจกำหนดเงื่อนไขในการทำงานของพนักงานและลูกจ้าง
    และออกระเบียบว่าด้วยการปฏิบัติงานของบริษัท โดยไม่ขัดหรือแย้งกับระเบียบ ข้อกำหนด
    หรือคำสั่งที่คณะกรรมการบริษัทกำหนด

-   ให้มีอำนาจในการมอบอำนาจช่วง และ/หรือมอบหมายให้บุคคลอื่นปฏิบัติงานเฉพาะอย่างแทนได้
    โดยการมอบอำนาจช่วง และ/หรือ
    การมอบหมายดังกล่าวให้อยู่ภายใต้ขอบเขตแห่งการมอบอำนาจตามหนังสือมอบอำนาจดังกล่าว
    และ/หรือให้เป็นไปตามระเบียบ ข้อกำหนด หรือคำสั่งที่คณะกรรมการของบริษัท
    และ/หรือบริษัทกำหนดไว้

  ทั้งนี้ การใช้อำนาจของกรรมการผู้จัดการใหญ่ดังกล่าวข้างต้นไม่สามารถกระทำได้
  หากกรรมการผู้จัดการใหญ่มีส่วนได้ส่วนเสีย หรืออาจมีความขัดแย้งทางผลประโยชน์ในลักษณะใดๆ
  กับบริษัทในการใช้อำนาจดังกล่าว โดยในปี 2555 ไม่มีการดำเนินการใด ๆ
  ที่นอกเหนือขอบเขตอำนาจดังกล่าว

8.5.13.2 คณะกรรมการจัดการของ ปตท.

  ตั้งแต่วันที่ 1 ตุลาคม 2544 ได้มีการแต่งตั้งคณะกรรมการจัดการของ ปตท.
  เพื่อทำหน้าที่บริหารจัดการ ปตท. ทั้งนี้ ณ วันที่ 31 ธันวาคม 2555 ประกอบด้วยผู้บริหาร 10
  ตำแหน่ง ดังนี้

  ---------------------------------------------------- --------------------
  ชื่อตำแหน่ง                                             ตำแหน่ง

  1. ประธานเจ้าหน้าที่บริหารและกรรมการผู้จัดการใหญ่             ประธานกรรมการ

  2. ประธานเจ้าหน้าที่บริหารการเงิน                          กรรมการ

  3. ประธานเจ้าหน้าที่ปฏิบัติการ                              กรรมการ
  กลุ่มธุรกิจปิโตรเลียมขั้นต้นและก๊าซธรรมชาติ                     

  4. ประธานเจ้าหน้าที่ปฏิบัติการ กลุ่มธุรกิจปิโตรเลียมขั้นปลาย        กรรมการ

  5. รองกรรมการผู้จัดการใหญ่ ทรัพยากรบุคคลและศักยภาพองค์กร     กรรมการ

  6. รองกรรมการผู้จัดการใหญ่ หน่วยธุรกิจก๊าซธรรมชาติ            กรรมการ

  7. รองกรรมการผู้จัดการใหญ่ หน่วยธุรกิจน้ำมัน                  กรรมการ

  8. รองกรรมการผู้จัดการใหญ่ หน่วยธุรกิจปิโตรเคมีและการกลั่น      กรรมการ

  9. รองกรรมการผู้จัดการใหญ่ หน่วยธุรกิจการค้าระหว่างประเทศ     กรรมการ

  10. รองกรรมการผู้จัดการใหญ่ กลยุทธ์องค์กร                   กรรมการและเลขานุการ
  ---------------------------------------------------- --------------------

  โดยมีผู้จัดการฝ่ายสำนักกรรมการผู้จัดการใหญ่และเลขานุการบริษัท เป็นผู้ช่วยเลขานุการ

  คณะกรรมการจัดการฯ มีกำหนดการประชุมอย่างน้อยเดือนละ 1 ครั้ง โดยในปี 2555
  มีการประชุมรวม 40 ครั้ง

หน้าที่และความรับผิดชอบของคณะกรรมการจัดการของ ปตท.

-   ให้คำปรึกษาและข้อเสนอแนะต่อกรรมการผู้จัดการใหญ่
    ในการตัดสินใจในประเด็นที่สำคัญต่อกลยุทธ์องค์กรและทิศทางการดำเนินธุรกิจ แผนการลงทุน
    งบประมาณ การจัดสรรทรัพยากรให้กับ ปตท.และบริษัทที่ ปตท.ถือหุ้น
    รวมทั้งสร้างระบบการทำงานของบริษัทที่ ปตท.ถือหุ้น ให้เป็นไปในแนวทางเดียวกัน

-   จัดลำดับความสำคัญของผลการตัดสินใจของคณะกรรมการ ปตท.
    เพื่อนำไปสู่การดำเนินการอย่างมีประสิทธิผล

-   กลั่นกรองระเบียบวาระการประชุมก่อนนำเสนอคณะกรรมการ ปตท.

-   จัดลำดับความสำคัญในการจัดสรรทรัพยากรบุคคลและการเงินให้กับ ปตท. และบริษัทที่ ปตท.
    ถือหุ้น

-   หาข้อยุติร่วมในประเด็นสำคัญของบริษัทที่ ปตท.ถือหุ้นก่อนการประชุมคณะกรรมการบริษัท ที่
    ปตท.ถือหุ้น

-   กำหนดมาตรฐานระบบบริหารธุรกิจ ระบบทรัพยากรบุคคล ระบบข้อมูล
    รวมทั้งโครงสร้างองค์กรใน ปตท. และบริษัทที่ ปตท.ถือหุ้น

-   กำหนดนโยบายการบริหารทรัพยากรบุคคล

  นอกจากคณะกรรมการจัดการของ ปตท. ตามข้างต้น
  ปตท.ยังได้มีการแต่งตั้งคณะกรรมการจัดการเฉพาะเรื่องอีก 15
  คณะเพื่อทำหน้าที่ในการพิจารณาและจัดการในเรื่องต่างๆภายในบริษัทให้เป็นไปด้วยความถูกต้อง
  เหมาะสม มีประสิทธิภาพและประสิทธิผลสูงสุดต่อ ปตท. ดังต่อไปนี้

1.  คณะกรรมการแผนวิสาหกิจ

2.  คณะกรรมการจัดการการเงินและบัญชีองค์กร

3.  คณะกรรมการสินเชื่อของบริษัท ปตท. จำกัด (มหาชน)

4.  คณะกรรมการบริหารความเสี่ยงและควบคุมภายใน

5.  คณะกรรมการจัดการทรัพยากรบุคคล

6.  คณะกรรมการคุณภาพ ความมั่นคง ความปลอดภัย อาชีวอนามัย และสิ่งแวดล้อม

7.  คณะกรรมการนโยบายความรับผิดชอบต่อสังคม ปตท.

8.  คณะกรรมการจัดหาปิโตรเลียม

9.  คณะกรรมการบริหารความร่วมมือของกลุ่มธุรกิจปิโตรเลียมขั้นต้นและก๊าซธรรมชาติ

10. คณะกรรมการบริหารความร่วมมือของกลุ่มธุรกิจปิโตรเลียมขั้นปลาย

11. คณะกรรมการแผนกลยุทธ์ธุรกิจน้ำมัน

12. คณะกรรมการแผนกลยุทธ์ธุรกิจก๊าซธรรมชาติ

13. คณะกรรมการแผนกลยุทธ์ธุรกิจปิโตรเคมีและการกลั่น

14. คณะกรรมการบริหารความเสี่ยงหน่วยธุรกิจการค้าระหว่างประเทศ

15. คณะกรรมการส่งเสริมนวัตกรรม ปตท.

8.5.13.3 รายชื่อผู้บริหาร ณ วันที่ 31 ธันวาคม 2555 

+---+------------------+-----------------------------------------------+
|   | ชื่อ-นามสกุล        | ตำแหน่ง                                        |
+---+------------------+-----------------------------------------------+
| 1 | นายไพรินทร์        | ประธานเจ้าหน้าที่บริหารและกรรมการผู้จัดการใหญ่         |
| . | ชูโชติถาวร         |                                               |
|   |                  |                                               |
|   |                  |                                               |
+---+------------------+-----------------------------------------------+
| 2 | นายสุรงค์ บูลกุล     | ประธานเจ้าหน้าที่บริหารการเงิน                      |
| . | ^(1/)            |                                               |
|   |                  |                                               |
|   |                  |                                               |
+---+------------------+-----------------------------------------------+
| 3 | นายวิชัย พรกีรติวัฒน์  | ประธานเ                                       |
| . |                  | จ้าหน้าที่ปฏิบัติการกลุ่มธุรกิจปิโตรเลียมขั้นต้นและก๊าซธรรมชาติ |
|   |                  |                                               |
|   |                  |                                               |
+---+------------------+-----------------------------------------------+
| 4 | นายณัฐชาติ จารุจินดา | ประธานเจ้าหน้าที่ปฏิบัติการกลุ่มธุรกิจปิโตรเลียมขั้นปลาย     |
| . |                  |                                               |
|   |                  |                                               |
|   |                  |                                               |
+---+------------------+-----------------------------------------------+
| 5 | นายปิติพันธ์         | รองกรรมการผู้จัดการใหญ่ ทรัพยากรบุคคลและศักยภาพองค์กร |
| . | เทพปฏิมากรณ์       |                                               |
|   |                  |                                               |
|   |                  |                                               |
+---+------------------+-----------------------------------------------+
| 6 | นายสุพัฒนพงษ์       | รองกรรมการผู้จัดการใหญ่กลยุทธ์องค์กร                 |
| . | พันธ์มีเชาว์         |                                               |
|   |                  |                                               |
|   |                  |                                               |
+---+------------------+-----------------------------------------------+
| 7 | นายชาครีย์         | รองกรรมการผู้จัดการใหญ่ หน่วยธุรกิจก๊าซธรรมชาติ        |
| . | บูรณกานนท์ ^(2/)   |                                               |
|   |                  |                                               |
|   |                  |                                               |
+---+------------------+-----------------------------------------------+
| 8 | นายสรัญ รังคสิริ     | รองกรรมการผู้จัดการใหญ่ หน่วยธุรกิจน้ำมัน              |
| . |                  |                                               |
|   |                  |                                               |
|   |                  |                                               |
+---+------------------+-----------------------------------------------+
| 9 | นายสุกฤตย์         | รองกรรมการผู้จัดการใหญ่ หน่วยธุรกิจปิโตรเคมีและการกลั่น  |
| . | สุรบถโสภณ         |                                               |
|   |                  |                                               |
|   |                  |                                               |
+---+------------------+-----------------------------------------------+
| 1 | นายสรากร กุลธรรม  | รองกรรมการผู้จัดการใหญ่ หน่วยธุรกิจการค้าระหว่างประเทศ |
| 0 |                  |                                               |
| . |                  |                                               |
|   |                  |                                               |
+---+------------------+-----------------------------------------------+
| 1 | นายเทวินทร์        | รองกรรมการผู้จัดการใหญ่ ปฏิบัติงาน Secondment        |
| 1 | วงศ์วานิช ^(3/)    | ในตำแหน่ง                                      |
| . |                  | ประธานเจ้าหน้าที่บริหารและกรรมการผู้จัดการใหญ่ บริษัท    |
|   |                  | ปตท. สำรวจและผลิตปิโตรเลียม จำกัด (มหาชน)         |
+---+------------------+-----------------------------------------------+
| 1 | นายอนนต์          | รองกรรมการผู้จัดการใหญ่ ปฏิบัติงาน Secondment        |
| 2 | สิริแสงทักษิณ ^(4/)  | ในตำแหน่ง                                      |
| . |                  | ประธานเจ้าหน้าที่บริหาร บริษัท บริษัท พีทีที โกลบอล       |
|   |                  | เคมิคอล จำกัด (มหาชน)                           |
+---+------------------+-----------------------------------------------+
| 1 | นายวีรศักดิ์         | รองกรรมการผู้จัดการใหญ่ ปฏิบัติงาน Secondment        |
| 3 | โฆสิตไพศาล ^(5/)  | ในตำแหน่ง                                      |
| . |                  | ประธานเจ้าหน้าที่บริหาร บริษัท ไทยออยล์ จำกัด (มหาชน)  |
|   |                  |                                               |
+---+------------------+-----------------------------------------------+
| 1 | นายบวร วงศ์สินอุดม  | รองกรรมการผู้จัดการใหญ่ ปฏิบัติงาน Secondment        |
| 4 |                  | ในตำแหน่ง                                      |
| . |                  | กรรมการผู้จัดการใหญ่ บริษัท พีทีที โกลบอล เคมิคอล จำกัด  |
|   |                  | (มหาชน)                                       |
+---+------------------+-----------------------------------------------+
| 1 | นายอธิคม เติบศิริ    | รองกรรมการผู้จัดการใหญ่                           |
| 5 |                  | สังกัดประธานเจ้าหน้าที่ปฏิบัติการกลุ่มธุรกิจ               |
| . |                  | ปิโตรเลียมขั้นปลาย ปฏิบัติงาน Secondment             |
|   |                  | ในตำแหน่งกรรมการผู้จัดการใหญ่                      |
|   |                  | บริษัท ไออาร์พีซี จำกัด (มหาชน)                     |
+---+------------------+-----------------------------------------------+
| 1 | นายวิรัตน์ เอื้อนฤมิต  | ผู้ช่วยกรรมการผู้จัดการใหญ่การเงินองค์กร               |
| 6 |                  |                                               |
| . |                  |                                               |
|   |                  |                                               |
+---+------------------+-----------------------------------------------+
| 1 | นางปริศนา         | ผู้ช่วยกรรมการผู้จัดการใหญ่บัญชีองค์กร                  |
| 7 | ประหารข้าศึก       |                                               |
| . |                  |                                               |
|   |                  |                                               |
+---+------------------+-----------------------------------------------+

หมายเหตุ : ^(1/) แต่งตั้งเมื่อวันที่ 1 พฤษภาคม 2555 แทน นายเทวินทร์ วงศ์วานิช
ที่ได้รับแต่งตั้งให้ปฏิบัติงาน Secondment ใน
บริษัท ปตท. สำรวจและผลิตปิโตรเลียม จำกัด (มหาชน)

^(2/) แต่งตั้งเมื่อวันที่ 1 ตุลาคม 2555 แทน นายพีระพงษ์ อัจฉริยชีวิน ซึ่งเกษียณอายุ

^(3/) แต่งตั้งเมื่อวันที่ 1 พฤษภาคม 2555 แทน นายอนนต์ สิริแสงทักษิณ
ที่ได้รับแต่งตั้งให้ปฏิบัติงาน Secondment ใน
บริษัท พีทีที โกลบอล เคมิคอล จำกัด (มหาชน) (PTTGC)

^(4/) แต่งตั้งเมื่อวันที่ 1 พฤษภาคม 2555 แทน นายวีรศักดิ์ โฆสิตไพศาล
ที่ได้รับแต่งตั้งให้ปฏิบัติงาน Secondment ใน
บริษัท ไทยออยล์ จำกัด (มหาชน)

^(5/) แต่งตั้งเมื่อวันที่ 1 พฤษภาคม 2555 แทน นายสุรงค์ บูลกุล
ที่ได้รับแต่งตั้งให้กลับมาปฏิบัติงานที่บริษัท ปตท. จำกัด (มหาชน)

8.5.14 ค่าตอบแทนของคณะกรรมการ ปตท.และผู้บริหาร

ปตท. ได้กำหนดนโยบายค่าตอบแทนกรรมการที่เป็นธรรมและสมเหตุสมผล
มีคณะกรรมการกำหนดค่าตอบแทนทำหน้าที่ทบทวน โดยพิจารณาถึงความเหมาะสม
และสอดคล้องกับภาระความรับผิดชอบของกรรมการ
สถานะทางการเงินของบริษัทและเปรียบเทียบกับบริษัทในกลุ่มธุรกิจระดับเดียวกันโดยกำหนดค่าตอบแทนเป็นเบี้ยประชุมและโบนัส
อนึ่ง กรรมการที่ได้รับมอบหมายให้เป็นกรรมการในคณะกรรมการเฉพาะเรื่องชุดอื่นๆ
ก็ให้ได้รับค่าตอบแทนเพิ่มตามความรับผิดชอบที่เพิ่มขึ้น ทั้งนี้
ค่าตอบแทนกรรมการได้รับการขออนุมัติจากที่ประชุมผู้ถือหุ้นแล้ว ดังนี้

8.5.14.1 ค่าตอบแทนกรรมการ

-   ค่าตอบแทนกรรมการ ปตท.

  ที่ประชุมผู้ถือหุ้นในการประชุมสามัญผู้ถือหุ้น ประจำปี 2555 เมื่อวันอังคารที่ 10 เมษายน 2555
  มีมติอนุมัติค่าตอบแทนกรรมการ แยกเป็นดังนี้

  1. ค่าเบี้ยประชุม (เท่ากับปี 2554)

  1.1 เบี้ยประชุมคณะกรรมการ ปตท. ประกอบด้วย
  - เบี้ยกรรมการรายเดือน เดือนละ 30,000 บาท
  - เบี้ยประชุม ครั้งละ 20,000 บาท (เฉพาะกรรมการที่เข้าประชุม)

  1.2 เบี้ยประชุมคณะกรรมการอื่น ที่คณะกรรมการ ปตท. แต่งตั้ง ได้แก่

  1.2.1 คณะกรรมการตรวจสอบ
  - เบี้ยกรรมการรายเดือน เดือนละ 15,000 บาท
  - เบี้ยประชุมครั้งละ 15,000 บาท (เฉพาะกรรมการที่เข้าประชุม)
  และเลขานุการฯ ได้รับเบี้ยประชุมเดือนละ 7,500 บาท

  1.2.2 สำหรับคณะกรรมการอื่น อีก 3 คณะ คือ คณะกรรมการสรรหา
  คณะกรรมการกำหนดค่าตอบแทน และคณะกรรมการกำกับดูแลกิจการที่ดี กำหนดเบี้ยประชุมครั้งละ
  24,000 บาท (เฉพาะกรรมการที่เข้าประชุม)

  1.3 ประธานกรรมการ ของทุกคณะฯ ให้ได้รับสูงกว่ากรรมการ ในอัตราร้อยละ 25

-   เงินโบนัสกรรมการ ปตท. ประจำปี 2555 (เท่ากับปี 2554) :
    กำหนดค่าตอบแทนที่เป็นเงินโบนัสให้สะท้อนและเชื่อมโยงกับผลประกอบการหรือกำไรสุทธิของ
    ปตท. ในอัตราเท่ากับร้อยละ 0.05 ของกำไรสุทธิประจำปี 2555
    แต่กำหนดวงเงินสูงสุดไม่เกิน 2,000,000 บาท ต่อคนต่อปี
    และให้คำนวณจ่ายตามระยะเวลาการดำรงตำแหน่ง และประธานกรรมการ ปตท.
    ได้รับสูงกว่ากรรมการฯ ในอัตราร้อยละ 25

ค่าตอบแทนที่กรรมการได้รับเป็นรายบุคคล ในปี 2555

หน่วย : บาท

[TABLE]

หมายเหตุ : บุคคลลำดับที่ 12 : นายอินสอน บัวเขียว ดำรงตำแหน่งกรรมการ ตั้งแต่วันที่ 10
เมษายน 2555

บุคคลลำดับที่ 13 : นายบุญสม เลิศหิรัญวงศ์ ดำรงตำแหน่งกรรมการ ตั้งแต่วันที่ 21 เมษายน
2555

กรรมการครบวาระและลาออกระหว่างปี 2555

หน่วย : บาท

[TABLE]

หมายเหตุ : บุคคลลำดับที่ 1 พลเอก พฤณท์ สุวรรณทัต ดำรงตำแหน่งกรรมการ เมื่อวันที่ 25
พฤศจิกายน 2555 และลาออกจากการเป็นกรรมการ
เมื่อวันที่ 22 ตุลาคม 2555

บุคคลลำดับที่ 2 นายสุรพล นิติไกรพจน์ ครบวาระการเป็นกรรมการ เมื่อวันที่ 10 เมษายน 2555

บุคคลลำดับที่ 3 นายไกรฤทธิ์ อุชุกานนท์ชัย ลาออกจากการเป็นกรรมการ เมื่อวันที่ 20 เมษายน
2555

สรุปเปรียบเทียบค่าตอบแทนกรรมการ ปี 2555

หน่วย : บาท

+-----------+-----+-----------+-----+------------+------+-------------+
| ค่าตอบแทน  | ปี   |           | ปี   |            | ปี    |             |
|           | 2   |           | 2   |            | 2555 |             |
|           | 553 |           | 554 |            |      |             |
+-----------+-----+-----------+-----+------------+------+-------------+
|           |     | จำนวนเงิน  |     | จำนวนเงิน   |      | จำนวนเงิน    |
|           |  จำ |           |  จำ |            | จำนว |             |
|           | นวน |           | นวน |            | นราย |             |
|           | ราย |           | ราย |            |      |             |
+-----------+-----+-----------+-----+------------+------+-------------+
| เง        | 15  | 11,3      | 15  | 11,        | 14   | 11          |
| ินเบี้ยประชุม |     | 98,213.71 |     | 355,399.76 |      | ,316,572.58 |
+-----------+-----+-----------+-----+------------+------+-------------+
| โบนัสรวม   | 15  | 29,6      | 15  | 28,        | 14   | 30          |
|           |     | 57,534.24 |     | 802,739.73 |      | ,122,950.82 |
+-----------+-----+-----------+-----+------------+------+-------------+
| รวม       |     | 41,0      |     | 40,        |      | 41          |
|           |     | 55,747.95 |     | 158,139.49 |      | ,439,523.40 |
+-----------+-----+-----------+-----+------------+------+-------------+

ค่าตอบแทนกรรมการอิสระที่ได้รับจากการเป็นกรรมการอิสระในบริษัทย่อย ปี 2555

ในรอบปี 2555 กรรมการอิสระของ ปตท. ที่ดำรงตำแหน่ง กรรมการอิสระในบริษัท ปตท.
สำรวจและผลิตปิโตรเลียม จำกัด (มหาชน) ( ปตท.สผ.) ซึ่งเป็นบริษัทย่อยของ ปตท. จำนวน 3
คน ได้รับค่าตอบแทนจาก ปตท.สผ. ดังนี้

ค่าตอบแทนรวมของผู้บริหารระดับสูง ปตท.

หน่วย : บาท

เงินสมทบกองทุนสำรองเลี้ยงชีพสำหรับผู้บริหารระดับสูงของ ปตท.

  หน่วย : บาท

+--------------+---+-----------+----+-----------+----+-------------+
| ค่าตอบแทน     | ปี |           | ปี  |           | ปี  |             |
|              | 2 |           | 25 |           | 25 |             |
|              | 5 |           | 54 |           | 55 |             |
|              | 5 |           |    |           |    |             |
|              | 3 |           |    |           |    |             |
+--------------+---+-----------+----+-----------+----+-------------+
|              |   | จำนวนราย  | จำ | จำนวนเงิน  | จำ | จำนวนเงิน    |
|              |   |           | นว |           | นว |             |
|              | จ |           | นร |           | นร |             |
|              | ำ |           | าย |           | าย |             |
|              | น |           |    |           |    |             |
|              | ว |           |    |           |    |             |
|              | น |           |    |           |    |             |
|              | ร |           |    |           |    |             |
|              | า |           |    |           |    |             |
|              | ย |           |    |           |    |             |
+--------------+---+-----------+----+-----------+----+-------------+
| เงินสมทบกองท  | 7 | 2,925,340 | 8  | 3,9       | 9  | 6           |
| ุนสำรองเลี้ยงชีพ |   |           |    | 80,468.00 |    | ,276,900.00 |
+--------------+---+-----------+----+-----------+----+-------------+

ข้อมูลเพิ่มเติมที่เกี่ยวข้องกับคณะกรรมการและผู้บริหารของบริษัท มีดังนี้

ไม่ปรากฏว่ามีประวัติการทำความผิดตามกฎหมายในระยะ 10 ปีที่ผ่านมาเกี่ยวกับ

1)  การถูกพิพากษาว่ากระทำผิดทางอาญา ยกเว้นที่เป็นความผิดอันเกิดจากการฝ่าฝืนกฎจราจร
    ความผิดลหุโทษ หรือความผิดในทำนองเดียวกัน

2)  การถูกพิพากษาให้เป็นบุคคลล้มละลาย หรือถูกพิทักษ์ทรัพย์

3)  การเป็นผู้บริหาร หรือผู้มีอำนาจควบคุมในบริษัท
    หรือห้างหุ้นส่วนที่ถูกพิพากษาให้เป็นบุคคลล้มละลาย หรือถูกพิทักษ์ทรัพย์

8.5.15 นโยบายการไปดำรงตำแหน่งกรรมการที่อื่นของกรรมการและผู้บริหาร

ในปี 2555 ปตท. มีบริษัทในกลุ่มที่ไปลงทุนและถือหุ้นรวม 49 บริษัท
(เป็นบริษัทจดทะเบียนในตลาดหลักทรัพย์ฯ 6 บริษัท) โดยประมาณร้อยละ 60 ของกำไรสุทธิ
ปตท.ในปัจจุบันมาจากบริษัทในกลุ่ม ปตท.ดังนั้น ปตท.
จึงได้ให้ความสำคัญและกำหนดรูปแบบการบริหารจัดการในลักษณะกลุ่ม ปตท.
เพื่อสร้างให้เกิดพลังร่วมและมีประสิทธิภาพในการดำเนินธุรกิจร่วมกัน (Synergy)
ด้วยการเสนอแต่งตั้งให้กรรมการหรือผู้บริหารของ ปตท. ไปเป็นกรรมการในบริษัทในกลุ่ม ปตท.
เพื่อกำกับดูแลให้บริษัทดังกล่าวกำหนดนโยบายและดำเนินธุรกิจที่สอดคล้องกับนโยบายของ ปตท.
ให้เกิดประโยชน์และสร้างมูลค่าเพิ่มให้กับผู้มีส่วนได้ส่วนเสียทุกกลุ่ม ทั้งนี้
วัตถุประสงค์ของการเสนอบุคคลเพื่อไปเป็นกรรมการในบริษัทอื่นมีดังนี้

1)  เพื่อกำกับดูแลการบริหารจัดการให้เป็นไปตามนโยบายของบริษัทในกลุ่ม ปตท. และติดตาม
    ประเมินผลภาพรวมการดำเนินธุรกิจของบริษัทในกลุ่ม ปตท. ให้สอดคล้องกับนโยบายของ
    ปตท. ในทิศทางเดียวกันกับ ปตท. และมีมาตรฐานใกล้เคียงกัน

2)  เป็นการสร้าง Synergy ให้กับธุรกิจของบริษัทในกลุ่ม ปตท.
    เพื่อให้เกิดการประสานประโยชน์และการสร้างมูลค่าเพิ่มให้กับทุกองค์กรที่เกี่ยวข้อง
    รวมถึงประเทศ

3)  เพื่อนำประสบการณ์ความสามารถเฉพาะด้านไปช่วยเหลือธุรกิจ เช่น
    การนำความรู้ด้านการเงินไปช่วยปรับปรุงพัฒนาด้านบัญชี การเงิน ให้บริษัทนั้นๆ
    ดำเนินธุรกิจได้เติบโตต่อไปอย่างเข้มแข็งซึ่งรวมถึงการไปช่วยเหลือบริษัทที่ไม่ได้อยู่ในกลุ่ม
    ปตท.
    รวมทั้งสามารถนำความรู้และประสบการณ์ที่ได้ไปทำหน้าที่เป็นกรรมการกำกับดูแลบริษัทชั้นนำเหล่านั้นให้กลับมาช่วยเสริมประโยชน์ให้กับ
    ปตท. และเป็นการสร้างความสัมพันธ์ที่ดี เพื่อเสริมสร้างเครือข่ายพันธมิตรทางธุรกิจให้กับ
    ปตท.ด้วย

4)  ถือเป็นหน้าที่หนึ่งในการปฏิบัติหน้าที่ของกรรมการและผู้บริหาร

ทั้งนี้ ปตท.
กำกับดูแลให้มีการพิจารณาแต่งตั้งผู้บริหารหรือบุคคลภายนอกจากบุคคลในบัญชีรายชื่อกรรมการที่กระทรวงการคลัง
(Director’s Pool) ในบริษัทกลุ่ม ปตท. ที่เป็นรัฐวิสาหกิจตาม พรบ.
คุณสมบัติมาตรฐานสำหรับกรรมการและพนักงานรัฐวิสาหกิจฯ จัดทำขึ้น
ไม่น้อยกว่าหนึ่งในสามของจำนวนกรรมการอื่นของรัฐวิสาหกิจนั้น ทั้งนี้ ปัจจุบัน ปตท. มี
กรรมการที่อยู่ในบัญชีรายชื่อ Director’s Pool รวม 6 ราย และกำกับดูแลให้ผู้บริหาร ปตท.
และบุคคลภายนอกที่ดำรงตำแหน่งกรรมการในบริษัทที่ ปตท. ถือหุ้น ดำรงตำแหน่งในบริษัทที่ ปตท.
หรือรัฐวิสาหกิจอื่นถือหุ้นไม่เกิน 3 แห่ง
เพื่อลดความเสี่ยงด้านการขัดกันทางผลประโยชน์และกำกับดูแลให้มีการปฏิบัติตามกฎหมายที่เกี่ยวข้อง
และให้เป็นไปตามมติคณะรัฐมนตรี เมื่อวันที่ 24 มกราคม 2554
เกี่ยวกับมาตรการป้องกันการทุจริตของรัฐวิสาหกิจเรื่องการแต่งตั้งข้าราชการระดับสูงหรือบุคคลดำรงตำแหน่งกรรมการในรัฐวิสาหกิจหลายแห่ง
ตามข้อเสนอของคณะกรรมการป้องกันและปราบปรามการทุจริตและประพฤติมิชอบแห่งชาติ (ปปช.)

8.5.16 การพัฒนากรรมการ ปตท. 

คณะกรรมการ ปตท.
และผู้บริหารระดับสูงให้ความสำคัญต่อการเข้าร่วมอบรมสัมมนาหลักสูตรที่เกี่ยวข้องกับการพัฒนาความรู้ความสามารถในการปฏิบัติหน้าที่กรรมการอย่างสม่ำเสมอ
(ดังรายละเอียดตามข้อมูลในประวัติของแต่ละท่าน) โดยกรรมการ ปตท.
ส่วนใหญ่มีประวัติได้เข้ารับการอบรมกับสมาคมส่งเสริมสถาบันกรรมการบริษัทไทย (IOD) แล้ว โดย
ปตท.ให้การสนับสนุนและดำเนินการให้กรรมการพิจารณาเข้ารับการอบรมกับสมาคมส่งเสริมสถาบันกรรมการบริษัทไทย
และสถาบันอื่น ๆ ในทุกหลักสูตรที่เกี่ยวข้องอย่างต่อเนื่องตลอดปี
รวมถึงการจัดให้คณะกรรมการได้ดูงานจากหน่วยงาน หรือองค์กรอื่นตามความเหมาะสม
ทำให้เกิดมุมมองความคิดที่เป็นประโยชน์มาประยุกต์ใช้กับธุรกิจของ ปตท. ทั้งนี้ ในปี 2555
มีกรรมการเข้ารับการอบรม / สัมมนา ดังนี้

+-----------------+----------------------------------------------------+
| รายชื่อกรรมการ    | หลักสูตร                                             |
+=================+====================================================+
| 1.  นายจุลสิงห์    | - Financial Institutions Governance Program (FGP   |
|     วสันตสิงห์     | 4/2012)                                            |
+-----------------+----------------------------------------------------+
| 2.  นายอินสอน    | - Director Certification Program (DCP 162/2012)    |
|     บัวเขียว      | - Financial Statements for Directors (FSD 17/2012) |
|                 |                                                    |
|                 | - สัมมนา “The Responsibilities of Company Directors |
|                 | in Fighting Corruption” จัดโดย IOD                  |
+-----------------+----------------------------------------------------+
| 3.  นายวรุณเทพ   | - Director Certification Program (DCP 157/2012)    |
|     วัชราภรณ์     | - Financial Statements for Directors (FSD 17/2012) |
|                 | - Audit Committee Program (ACP 40/2012)            |
|                 | - Monitoring the Internal Audit Function (MIA      |
|                 | 13/2012)                                           |
|                 | - Monitoring the system of Internal Control and    |
|                 | Risk Management (MIR 13/2012)                      |
+-----------------+----------------------------------------------------+
| 4.  นายบุญสม     | - Audit Committee Program (ACP 41/2012)            |
|     เลิศหิรัญวงศ์   | - Monitoring Fraud Risk Management (MFM 8/2012)    |
|                 | - Monitoring the Internal Audit Function (MIA      |
|                 | 13/2012)                                           |
|                 | - Monitoring the System of Internal Control and    |
|                 | Risk Management (MIR 13/2012)                      |
|                 | - Financial Statements for Directors (FSD17/2012 ) |
|                 | - Director Certification Program (DCP 162/2012)    |
|                 | - Monitoring the Quality of Financial Reporting    |
|                 | (MFR 16/2012)                                      |
|                 |                                                    |
|                 | - สัมมนา “The Responsibilities of Company Directors |
|                 | in Fighting Corruption” จัดโดย IOD                  |
+-----------------+----------------------------------------------------+
| 5.  พลเอก วรวัฒน์ | - Director Certification Program (DCP 162/2012)    |
|     อินทรทัต      |                                                    |
|                 | - ผู้บริหารระดับสูงด้านวิทยาการพลังงาน รุ่น 2                |
|                 | สถาบันวิทยาการพลังงาน                                 |
|                 |                                                    |
|                 | - สัมมนา “The Responsibilities of Company Directors |
|                 | in Fighting Corruption” จัดโดย IOD                  |
|                 |                                                    |
|                 | - สัมมนา “Moving Corporate Governance Forward :     |
|                 | Challenge for Thai Directors” เกี่ยวกับ               |
|                 | ASEAN CG Scorecard จัดโดย IOD                       |
+-----------------+----------------------------------------------------+
| 6.  นายวัชรกิติ    | - สัมมนาหัวข้อ “Moving Corporate Governance Forward : |
|     วัชโรทัย      | Challenge for Thai Directors”                      |
|                 | เกี่ยวกับ ASEAN CG Scorecard จัดโดย IOD                |
+-----------------+----------------------------------------------------+
| 7.  นายไพรินทร์   | - Anti-Corruption Training Program for Corporate   |
|     ชูโชติถาวร    | Directors and Executives (ACEP 4/2012)             |
+-----------------+----------------------------------------------------+

ปตท. มีนโยบายที่จะจัดให้มีกิจกรรมเยี่ยมชม ดูงาน การปฏิบัติงานจริง
ทั้งในประเทศและต่างประเทศให้กับกรรมการเป็นระยะ ๆ เพื่อให้เกิดความเข้าใจธุรกิจยิ่งขึ้น
สามารถนำความรู้ และประสบการณ์ ที่ได้รับมาช่วยในการพิจารณาเรื่องพลังงานของ ปตท.
และของประเทศได้ โดยในปี 2555 ปตท.
ได้จัดให้คณะกรรมการได้เข้าเยี่ยมชมกิจการและศึกษาดูงานต่างประเทศดังนี้

  1. การเยี่ยมชมกิจการ ณ อาคารสำนักงานใหญ่ของบริษัท TOTAL
  ในประเทศฝรั่งเศส  ซึ่งTOTAL ถือเป็นบริษัทพลังงานข้ามชาติชั้นนำ ที่มีขนาดใหญ่ติดอันดับ
  11ของ Fortune 500 ในปี 2555  และเป็นคู่ค้าสำคัญที่มีความใกล้ชิดกับ
  ปตท.มาอย่างยาวนาน   ทั้งในธุรกิจสำรวจและผลิตปิโตรเลียม  ก๊าซธรรมชาติและน้ำมัน
  โดยคณะกรรมการได้มีโอกาสหารือและแลกเปลี่ยนความคิดเห็นเกี่ยวกับทิศทางการบริหารจัดการพลังงานร่วมกับผู้บริหารระดับสูงของ
  TOTAL
    ซึ่งเป็นข้อมูลสำคัญที่สามารถนำความรู้และประสบการณ์ที่ได้รับมาช่วยในการพิจารณาการกำหนดทิศทางนโยบาย
  และกลยุทธ์ในการจัดการธุรกิจพลังงานของ ปตท. และของประเทศได้

  2. การเยี่ยมชมดูงานธุรกิจแหล่งพลังงาน Oil Sands ของ ปตท.สผ.
  ที่ไปลงทุนในประเทศแคนาดา ซึ่งถือเป็นแหล่งน้ำมันดิบขนาดใหญ่ของโลก
  รองจากแหล่งตะวันออกกลาง
  ซึ่งเป็นการสร้างความรู้ความเข้าใจในธุรกิจพลังงานแห่งใหม่ให้กับคณะกรรมการ
  อีกทั้งให้เห็นถึงศักยภาพของ ปตท. ในการสร้างความมั่นคงทางด้านพลังงานให้กับประเทศ
  โดยขยายการลงทุนในแหล่งพลังงานไปยังต่างประเทศ

โดยนโยบายในการส่งเสริมให้กรรมการได้เพิ่มพูนความรู้เกี่ยวกับทิศทางการใช้พลังงานของประเทศต่างๆ
ดังกล่าวข้างต้นนั้น
เพื่อให้คณะกรรมการได้ศึกษาเปรียบเทียบกับการกำหนดนโยบายด้านพลังงานของประเทศไทย
รวมทั้งเปิดโอกาสให้กรรมการได้ติดตามข้อมูลและความก้าวหน้าในธุรกิจพลังงาน
พร้อมทั้งแลกเปลี่ยนความคิดเห็นกับผู้เชี่ยวชาญจากบริษัทพลังงานชั้นนำระดับโลกในต่างประเทศโดยตรง
เพื่อเปิดมุมมองในการขยายการลงทุนของกลุ่ม ปตท.ในต่างประเทศ
ซึ่งสอดคล้องกับทิศทางการดำเนินธุรกิจของกลุ่ม ปตท.ในอนาคต โดยข้อมูล
ความรู้และประสบการณ์ตรงที่คณะกรรมการได้รับจากกิจกรรมนี้ จะมีส่วนช่วยให้เกิดความรู้
ความเข้าใจในธุรกิจพลังงานในระดับโลกได้เป็นอย่างดี
และจะช่วยในการพิจารณากำหนดแนวทางการดำเนินธุรกิจที่เหมาะสมของ ปตท.
และประเทศได้ต่อไป

8.5.17 การปฐมนิเทศกรรมการ (Directors Orientation)

สำหรับกรรมการที่เข้ารับตำแหน่งใหม่ในคณะกรรมการ ปตท. ปตท. ได้จัดให้มีการปฐมนิเทศ
เพื่อให้กรรมการใหม่ได้รับทราบนโยบายธุรกิจของ ปตท. รวมทั้งข้อมูลที่เกี่ยวข้อง เช่น
โครงสร้างทุน ผู้ถือหุ้น ผลการดำเนินงาน ข้อมูลระบบต่างๆ ที่ใช้งานภายใน ปตท. รวมทั้งกฎหมาย
กฎเกณฑ์ต่างๆ พร้อมทั้งส่งมอบคู่มือสำหรับกรรมการ
ซึ่งเป็นข้อมูลที่เป็นประโยชน์สำหรับการเป็นกรรมการ ปตท. ให้กับกรรมการ ทั้งนี้ คู่มือกรรมการ
ประกอบด้วย

คู่มือกรรมการ :

1.  พระราชบัญญัติบริษัทมหาชนจำกัด

2.  พระราชบัญญัติหลักทรัพย์และตลาดหลักทรัพย์

3.  พระราชบัญญัติคุณสมบัติมาตรฐานสำหรับกรรมการและพนักงานรัฐวิสาหกิจ

4.  ใบสำคัญแสดงการจดทะเบียนบริษัท

5.  หนังสือรับรองบริษัท

6.  วัตถุประสงค์ของบริษัท

7.  ข้อบังคับบริษัท

8.  ระเบียบบริษัท (14 ระเบียบ)

9.  คู่มือการกำกับดูแลกิจการที่ดี ของ ปตท.

10. คู่มือกรรมการบริษัทจดทะเบียน

ข้อมูลสำหรับกรรมการ :

1.  Presentation แนะนำการดำเนินธุรกิจของ ปตท.
    โดยประธานเจ้าหน้าที่บริหาร/กรรมการผู้จัดการใหญ่

2.  รายชื่อคณะกรรมการ คณะกรรมการเฉพาะเรื่อง และผังโครงสร้างการจัดการ

3.  Director Fiduciary Duty Check List

4.  หลักการกำกับดูแลกิจการที่ดี สำหรับบริษัทจดทะเบียน

5.  รายการที่เกี่ยวโยงกันของบริษัทจดทะเบียน

6.  ข้อแนะนำการให้สารสนเทศสำหรับผู้บริหารจดทะเบียน

7.  Company Profile บริษัท ปตท. จำกัด (มหาชน) ฉบับย่อ

8.  รายงานประจำปี

9.  รายงานทางการเงิน

10. รายงานความยั่งยืน ปตท.

11. หนังสือธรรมาภิบาล

12. หนังสือ PTT The S-Curve Story

13. วารสารหุ้นกู้

14. วารสารบ้านเรา (PTT Spirit)

ในปี 2555 ประธานเจ้าหน้าที่บริหารและกรรมการผู้จัดการใหญ่ นำเสนอข้อมูล ปตท.
โดยบรรยายชี้แจงให้กับกรรมการใหม่เกี่ยวกับนโยบายธุรกิจของ ปตท. รวมทั้งข้อมูลที่เกี่ยวข้อง
เพื่อนำเสนอภาพรวมการดำเนินธุรกิจและผลการดำเนินงาน ให้กรรมการใหม่ได้เห็นภาพที่ชัดเจน
พร้อมกับส่งมอบคู่มือกรรมการและข้อมูลสำหรับกรรมการตามรายการข้างต้น รวม 2 ครั้ง

8.5.18 การสืบทอดตำแหน่ง

เนื่องจาก ปตท. มีสถานะเป็นรัฐวิสาหกิจ
ดังนั้นการสรรหาและแต่งตั้งตำแหน่งของกรรมการผู้จัดการใหญ่
จึงต้องปฏิบัติตามพระราชบัญญัติมาตรฐานสำหรับกรรมการและพนักงานรัฐวิสาหกิจ
โดยต้องมีคุณสมบัติตามมาตรา 8 ตรี และดำเนินกระบวนการสรรหาตามมาตรา 8 จัตวา
โดยให้คณะกรรมการ ปตท. ตั้งคณะกรรมการสรรหาคณะหนึ่งจำนวน 5 คน
ที่มีคุณสมบัติและไม่มีลักษณะต้องห้ามตามกฎหมาย ทำหน้าที่สรรหาบุคคลที่มีความรู้ ความสามารถ
และประสบการณ์ที่เหมาะสมสำหรับเป็นผู้บริหาร ปตท.
โดยต้องมีคุณสมบัติและไม่มีลักษณะต้องห้ามตามกฎหมาย ไม่เป็นกรรมการของ ปตท. ยกเว้น
เป็นผู้บริหารซึ่งเป็นกรรมการโดยตำแหน่ง และมีอายุไม่เกิน 58 ปีบริบูรณ์ในวันยื่นใบสมัคร
เมื่อคณะกรรมการสรรหาสรรหาผู้ที่มีความเหมาสมแล้วให้เสนอต่อผู้มีอำนาจพิจารณาแต่งตั้ง
โดยต้องดำเนินการให้แล้วเสร็จภายใน 1 ปีนับแต่วันที่ผู้บริหารเดิมพ้นจากตำแหน่ง
สัญญาจ้างมีระยะเวลาคราวละไม่เกิน 4 ปี
ในกรณีที่คณะกรรมการจะจ้างผู้บริหารเดิมต่อหลังจากครบกำหนดเวลาตามสัญญาจ้าง
ไม่ต้องดำเนินการกระบวนการสรรหาใหม่แต่จะจ้างเกินสองคราวติดต่อกันไม่ได้ ทั้งนี้
ข้อมูลการสืบทอดตำแหน่งสำหรับผู้บริหารได้รายงานไว้ภายใต้หัวข้อ “พนักงาน” ข้างต้นแล้ว

8.5.19 ระบบการควบคุมภายใน

ปตท. ให้ความสำคัญต่อการควบคุมภายในอย่างต่อเนื่อง
โดยมุ่งเน้นให้มีการจัดวางระบบการควบคุมภายในที่ครอบคลุมทุกกิจกรรมและในหลายมิติอย่างเพียงพอและเหมาะสมกับการดำเนินธุรกิจ
เพื่อเพิ่มประสิทธิภาพและประสิทธิผลในการดำเนินงาน การใช้ทรัพยากรและการดูแลรักษาทรัพย์สิน
(Operational Excellence) การรายงานทางการเงินและระบบบัญชีที่มีความถูกต้องเชื่อถือได้
(Financial Reporting) และมีการปฏิบัติตามกฎหมาย ระเบียบ ข้อบังคับ
ที่เกี่ยวข้องกับการดำเนินธุรกิจของ ปตท. อย่างเคร่งครัด (Compliance)

ประธานเจ้าหน้าที่บริหารและกรรมการผู้จัดการใหญ่ ปตท.
มอบหมายให้คณะกรรมการบริหารความเสี่ยงและควบคุมภายใน
มีอำนาจหน้าที่ในการกำหนดแนวทางการปฏิบัติงานตามมาตรฐานการควบคุมภายใน การประเมินผล
และการรายงานเกี่ยวกับการควบคุมภายในของ ปตท. ในภาพรวม

ปตท.
กำหนดให้มีหน่วยงานที่รับผิดชอบเกี่ยวกับงานควบคุมภายในเพื่อดำเนินการประเมินการควบคุมภายในขององค์กร
ตามระเบียบคณะกรรมการตรวจเงินแผ่นดินว่าด้วยการกำหนดมาตรฐานการควบคุมภายใน พ.ศ.
2544 ข้อ 6 ซึ่งกำหนดให้หัวหน้าหน่วยงานทั้งราชการและรัฐวิสาหกิจ
รายงานต่อคณะกรรมการตรวจเงินแผ่นดิน ผู้กำกับดูแลและคณะกรรมการตรวจสอบ
เกี่ยวกับการควบคุมภายในอย่างน้อยปีละครั้ง ทั้งนี้ คณะกรรมการ ปตท.
ได้มอบหมายให้คณะกรรมการตรวจสอบทำหน้าที่ในการสอบทานผลการประเมินการควบคุมภายใน
ซึ่งจัดทำขึ้นโดยฝ่ายบริหารและสำนักตรวจสอบภายในเป็นประจำทุกปี โดยมีสาระสำคัญ ดังนี้

8.5.19.1 สภาพแวดล้อมของการควบคุม (Control Environment)

ในภาพรวม ปตท. มีสภาพแวดล้อมของการควบคุมภายในที่ดี มีความเหมาะสมเพียงพอ
ต่อประสิทธิภาพและประสิทธิผลในการดำเนินธุรกิจ
โดยผู้บริหารได้ส่งเสริมสนับสนุนวัฒนธรรมองค์กรที่มุ่งเน้นความซื่อสัตย์และจริยธรรม เป็นตัวอย่างที่ดี
(Role Model) และมีการบริหารจัดการด้านต่างๆ ดังนี้

-   กำหนดนโยบายและระเบียบปฏิบัติเป็นลายลักษณ์อักษรเกี่ยวกับความซื่อสัตย์และจริยธรรม
    (Code of Conduct)
    โดยคณะกรรมการกำกับดูแลกิจการที่ดีเป็นผู้กำหนดนโยบายด้านการกำกับดูแลกิจการที่ดีตามหลักมาตรฐานสากล
    รวมถึงการเปิดเผยเกี่ยวกับการขัดกันในผลประโยชน์ส่วนตนกับกิจการขององค์กร
    (Conflicts of Interest) เพื่อป้องกันกิจกรรมที่อาจเกิดผลประโยชน์ทับซ้อน
    กิจกรรมที่ผิดกฎหมายและไม่เหมาะสม มีการทบทวนปรับปรุงนโยบายและคู่มือเป็นประจำทุกปี
    โดยกรรมการ ผู้บริหาร และพนักงานทุกระดับ
    ลงนามรับทราบและยึดถือปฏิบัติเป็นส่วนหนึ่งในการทำงาน
    เพื่อให้เห็นถึงคำมั่นสัญญาในการนำนโยบายด้านการกำกับดูแลกิจการที่ดีและจรรยาบรรณธุรกิจฯไปปฏิบัติอย่างเป็นรูปธรรม

  - การจัดโครงสร้างองค์กรที่มีลักษณะของการกระจายอำนาจ
  เพื่อให้การปฏิบัติงานมีความคล่องตัว เหมาะสมและสอดคล้องกับสภาพธุรกิจที่เปลี่ยนแปลงไป
  มีการมอบอำนาจหน้าที่ และความรับผิดชอบเป็นลายลักษณ์อักษร โดยมีการกำหนดตัวชี้วัด (Key
  Performance Indicators : KPIs) เพื่อเป็นแนวทางในการปฏิบัติงานของพนักงาน
  และติดตามผลการดำเนินงานเปรียบเทียบกับเป้าหมายอย่างสม่ำเสมอ
  รวมทั้งมีการทบทวนเป้าหมายประจำปีซึ่งพนักงานทุกคนทราบถึงบทบาท อำนาจ หน้าที่
  และความรับผิดชอบของตน

  - กำหนดให้การกำกับดูแลกิจการที่ดีเป็นส่วนหนึ่งของวิสัยทัศน์ พันธกิจ และค่านิยมขององค์กร
  โดยมีเป้าหมายที่จะให้ ปตท. เป็นบริษัทที่เจริญเติบโตอย่างยั่งยืน (Sustainable Growth
  Strategy) โดยผลักดันให้เป็นบริษัทพลังงานไทยข้ามชาติชั้นนำ เป็นองค์กรที่มีศักยภาพเป็นเลิศ
  (High Performance Organization : HPO) มีความรับผิดชอบต่อสังคม ชุมชน
  และสิ่งแวดล้อม (Corporate Social Responsibility : CSR)
  และสร้างประโยชน์ตอบแทนที่เหมาะสมแก่ผู้มีส่วนได้เสีย บนหลักการกำกับดูแลกิจการที่ดี
  (Corporate Governance : CG) โดยมีรายละเอียดดังนี้

-   นโยบายการกำกับดูแลกิจการที่ดี (Corporate Governance Policy)

  มีการทบทวนปรับปรุงนโยบายและคู่มือการกำกับดูแลกิจการที่ดีฯ
  ตามโอกาสให้สอดคล้องกับสภาพแวดล้อมทางเศรษฐกิจ และสังคมที่เปลี่ยนแปลงไป
  และกำหนดให้กรรมการ ผู้บริหาร และพนักงานทุกระดับ
  ลงนามรับทราบและยึดถือปฏิบัติเป็นส่วนหนึ่งในการทำงาน
  เพื่อให้เห็นถึงคำมั่นสัญญาในการนำนโยบายด้านการกำกับดูแลกิจการที่ดีและจรรยาบรรณธุรกิจฯ
  ไปปฏิบัติอย่างเป็นรูปธรรม โดยคณะกรรมการได้กำหนดนโยบายการกำกับดูแลกิจการที่ดีของ
  ปตท. ไว้ดังนี้

1.  คณะกรรมการ ปตท.
    ผู้บริหารและพนักงานทุกคนมุ่งมั่นที่จะนำเอาหลักสำคัญในการกำกับดูแลกิจการที่ดีของ ปตท. ทั้ง
    6 ประการ คือ Accountability, Responsibility, Equitable Treatment,
    Transparency, Vision to Create Long Term Value และ Ethics
    มาใช้ในการดำเนินงาน มีโครงสร้างการบริหารที่มีความสัมพันธ์กันระหว่างคณะกรรมการ
    ปตท. ผู้บริหารและผู้ถือหุ้นอย่างเป็นธรรม

2.  คณะกรรมการ ปตท. จะปฏิบัติหน้าที่ด้วยความทุ่มเทและรับผิดชอบ
    มีความเป็นอิสระและมีการจัดแบ่งบทบาทหน้าที่ระหว่างประธานกรรมการกับกรรมการผู้จัดการใหญ่ออกจากกันอย่างชัดเจน

3.  คณะกรรมการ ปตท. มีบทบาทสำคัญในการกำหนดวิสัยทัศน์ กลยุทธ์
    นโยบายและแผนงานที่สำคัญของ ปตท.
    โดยจะต้องพิจารณาถึงปัจจัยเสี่ยงและวางแนวทางการบริหารจัดการที่มีความเหมาะสม
    รวมทั้งต้องดำเนินการเพื่อให้มั่นใจว่าระบบบัญชี รายงานทางการเงินและการสอบบัญชี
    มีความน่าเชื่อถือ

4.  คณะกรรมการ ปตท. จะต้องเป็นผู้นำในเรื่องจริยธรรม
    เป็นตัวอย่างในการปฏิบัติงานตามแนวทางการกำกับดูแลกิจการที่ดีของ ปตท.
    และสอดส่องดูแลในเรื่องการจัดการแก้ไขปัญหาความขัดแย้งทางผลประโยชน์
    และรายการที่เกี่ยวโยงกัน

5.  คณะกรรมการ ปตท. อาจแต่งตั้งคณะกรรมการเฉพาะเรื่องขึ้นตามความเหมาะสม
    เพื่อช่วยพิจารณากลั่นกรองงานที่มีความสำคัญอย่างรอบคอบ

6.  คณะกรรมการ ปตท. ต้องจัดให้มีการประเมินผลตนเองรายปี
    เพื่อใช้เป็นกรอบในการตรวจสอบการปฏิบัติหน้าที่ของคณะกรรมการ

7.  คณะกรรมการ ปตท. เป็นผู้พิจารณากำหนดจรรยาบรรณของ ปตท. เพื่อให้คณะกรรมการ
    ผู้บริหาร พนักงาน รวมถึงลูกจ้างทุกคนใช้เป็นแนวทางในการประพฤติปฏิบัติ
    ควบคู่ไปกับข้อบังคับและระเบียบของ ปตท.

8.  มีการเปิดเผยสารสนเทศของ
    ปตท.ทั้งในเรื่องทางการเงินและที่ไม่ใช่เรื่องทางการเงินอย่างเพียงพอ
    เชื่อถือได้และทันเวลา เพื่อให้ผู้ถือหุ้นและผู้มีส่วนได้ส่วนเสียของ ปตท.
    ได้รับสารสนเทศอย่างเท่าเทียมกัน มีหน่วยงานประชาสัมพันธ์และหน่วยงานนักลงทุนสัมพันธ์
    รับผิดชอบในเรื่องการให้ข้อมูลกับนักลงทุนและประชาชนทั่วไป

9.  ผู้ถือหุ้น ปตท. จะได้รับการปฏิบัติอย่างเท่าเทียมกัน มีสิทธิในการเข้าถึงข้อมูลสารสนเทศ
    และมีช่องทางในการสื่อสารกับ ปตท.ที่เหมาะสม

10. มีระบบการคัดสรรบุคลากรที่จะเข้ามารับผิดชอบในตำแหน่งบริหารที่สำคัญทุกระดับอย่างเหมาะสมและมีกระบวนการสรรหาที่โปร่งใส
    เป็นธรรม

-   จรรยาบรรณในการดำเนินธุรกิจ (Code of Conduct)

  ปตท. กำหนดนโยบายและระเบียบปฏิบัติเป็นลายลักษณ์อักษรเกี่ยวกับความซื่อสัตย์และจริยธรรม
  (Code of Conduct)
  โดยคณะกรรมการกำกับดูแลกิจการที่ดีเป็นผู้กำหนดจรรยาบรรณในการดำเนินธุรกิจฯตามหลักมาตรฐานสากลไว้ในคู่มือการกำกับดูแลกิจการที่ดีฯ
  และกำหนดให้การฝ่าฝืนจรรยาบรรณมีความผิดทางวินัย

  จรรยาบรรณในการดำเนินธุรกิจของ ปตท. มีสาระสำคัญดังนี้

1.  เคารพกฎหมาย และหลักสิทธิมนุษยชนสากล

2.  เป็นกลางทางการเมือง

3.  ไม่มีส่วนได้ส่วนเสีย และผลประโยชน์ขัดกัน

4.  รักษาความลับ และไม่ใช้ข้อมูลภายในเพื่อประโยชน์ส่วนตัว

5.  ตอบสนองความต้องการของลูกค้า และรับผิดชอบต่อผู้บริโภค

6.  แข่งขันอย่างเสรี เป็นธรรม

7.  มีกระบวนการการจัดซื้อที่โปร่งใส และปฏิบัติต่อคู่ค้าอย่างเป็นธรรม

8.  รับผิดชอบต่อชุมชน และสังคม

9.  สนับสนุนสิทธิของพนักงาน และสร้างความผูกพันต่อองค์กร

10. มีระบบการควบคุมภายใน และการตรวจสอบภายในที่มีประสิทธิภาพ

11. มีแนวทางปฏิบัติในการรับ การให้ของขวัญ ทรัพย์สิน หรือประโยชน์อื่นใด

12. รักษาความปลอดภัย ส่งเสริมสุขอนามัย และรักษาสิ่งแวดล้อม

13. เคารพทรัพย์สินทางปัญญา และใช้เทคโนโลยีสารสนเทศในทางที่ถูก

-   ความขัดแย้งทางผลประโยชน์ (Conflicts of Interest)

  ปตท. กำหนดให้มีการเปิดเผยข้อมูลเพื่อป้องกันการขัดกันของผลประโยชน์ส่วนตนกับบริษัท
  (Conflicts of Interest) เพื่อป้องกันกิจกรรมที่อาจเกิดผลประโยชน์ทับซ้อน
  กิจกรรมที่ผิดกฎหมายและไม่เหมาะสม โดยคณะกรรมการ
  ปตท.ได้กำหนดนโยบายเกี่ยวกับความขัดแย้งทางผลประโยชน์บนหลักการที่ว่าการตัดสินใจใดๆ
  ของบุคลากรทุกระดับในการดำเนินกิจกรรมทางธุรกิจจะต้องทำเพื่อผลประโยชน์สูงสุดของ ปตท.
  เท่านั้น และถือเป็นหน้าที่ของบุคลากรทุกระดับที่จะหลีกเลี่ยงการมีส่วนเกี่ยวข้องทางการเงิน
  และ/หรือความสัมพันธ์กับบุคคลภายนอกอื่นๆ ซึ่งจะส่งผลให้ ปตท.
  ต้องเสียผลประโยชน์หรือก่อให้เกิดความขัดแย้งในด้านความภักดีหรือผลประโยชน์หรือขัดขวางการปฏิบัติงานอย่างมีประสิทธิภาพ
  โดยกำหนดให้ผู้ที่มีส่วนเกี่ยวข้องหรือเกี่ยวโยงกับรายการที่พิจารณา
  ต้องแจ้งให้บริษัททราบถึงความสัมพันธ์หรือความเกี่ยวโยงของตนในรายการดังกล่าว
  และต้องไม่เข้าร่วมการพิจารณาตัดสิน รวมถึง ปตท.
  จะต้องดำเนินการให้บุคคลที่เกี่ยวข้องไม่มีอำนาจอนุมัติหรือเกี่ยวข้องกับธุรกรรมนั้น ๆ

-   การจัดทำรายงานเปิดเผยรายการที่อาจมีความขัดแย้งทางผลประโยชน์กับ ปตท.

  ปตท. กำหนดให้ กรรมการ ผู้บริหาร พนักงานทุกคน
  ต้องจัดทำรายงานเปิดเผยรายการที่อาจมีความขัดแย้งทางผลประโยชน์ กับ
  ปตท.โดยใช้แบบฟอร์มรายงานการเปิดเผยรายการที่สงสัยว่าจะเป็นผลประโยชน์ที่ขัดกันกับผลประโยชน์ของ
  ปตท.และในการอนุมัติใด ๆ
  สำหรับกรณีดังกล่าวต้องยึดถือหลักการไม่ให้มีการกำหนดเงื่อนไขหรือข้อกำหนดพิเศษผิดไปจากปกติ
  ถือเป็นกระบวนการควบคุมภายในของ ปตท.
  รวมทั้งได้กำหนดให้สำนักตรวจสอบภายในและคณะกรรมการตรวจสอบเป็นผู้สอดส่องดูแลและจัดการแก้ไขปัญหาความขัดแย้งทางผลประโยชน์ดังกล่าว
  ทั้งนี้ในปี 2555 ได้ ดำเนินการให้กรรมการ ผู้บริหาร
  พนักงานทุกคนจัดทำรายงานในช่วงต้นปีซึ่งสรุปผลไม่พบรายการขัดแย้งที่มีสาระสำคัญ

-   การจัดทำรายงานการมีส่วนได้ส่วนเสียของกรรมการ ผู้บริหาร และบุคคลที่มีความเกี่ยวข้อง

  ในช่วงไตรมาสแรกของปี 2555 คณะกรรมการ ปตท.
  ได้จัดทำแบบรายงานการมีส่วนได้เสียของกรรมการ
  เพื่อใช้เป็นข้อมูลพื้นฐานในการกำกับดูแลด้านการมีส่วนได้เสียในระดับกรรมการ
  และเช่นเดียวกับผู้บริหารระดับสูงได้ดำเนินการจัดทำแบบรายงานดังกล่าวประจำปีครบทุกราย
  และจัดส่งให้เลขานุการบริษัทจัดเก็บ รวบรวม พร้อมทั้งทำสำเนาส่งประธานคณะกรรมการ ปตท.
  และประธานคณะกรรมการตรวจสอบ
  เพื่อใช้ในการตรวจสอบและกำกับดูแลด้านความขัดแย้งทางผลประโยชน์ อนึ่ง
  ในระหว่างปีไม่มีการรายงานการมีส่วนได้ส่วนเสียของกรรมการ ผู้บริหาร และบุคคลเกี่ยวข้อง

-   การจัดทำรายงานการเปลี่ยนแปลงการถือหลักทรัพย์

  เพื่อกำกับดูแลด้านการใช้ข้อมูลภายใน ปตท.ได้กำหนดให้คณะกรรมการ ปตท.และผู้บริหาร
  ซึ่งหมายรวมถึงคู่สมรสและบุตรที่ยังไม่บรรลุนิติภาวะ เมื่อมีการเปลี่ยนแปลงการถือหลักทรัพย์
  ปตท. จะต้องแจ้งให้ ปตท.ทราบ
  และรายงานการเปลี่ยนแปลงการถือหลักทรัพย์ต่อสำนักงานคณะกรรมการกำกับหลักทรัพย์และตลาดหลักทรัพย์
  ตามมาตรา 59 แห่งพระราชบัญญัติหลักทรัพย์และตลาดหลักทรัพย์ พ.ศ. 2535 ภายใน 3
  วันทำการนับจากวันที่ซื้อ ขาย โอน หรือรับโอน รวมทั้ง ปตท.
  ได้กำหนดนโยบายให้มีการเปิดเผย/รายงาน การซื้อ/ขาย/โอน
  เปลี่ยนแปลงการถือหลักทรัพย์ของกรรมการและผู้บริหาร ต่อคณะกรรมการ ปตท.
  เมื่อมีการเปลี่ยนแปลงในการประชุมประจำเดือน
  โดยกำหนดเป็นวาระปกติในปฏิทินการประชุมคณะกรรมการ ปตท. ไว้ล่วงหน้า

  อนึ่ง ในช่วง 1 สัปดาห์ก่อนวันปิดงบการเงินประจำไตรมาสและประจำปี
  สำนักกรรมการผู้จัดการใหญ่และเลขานุการบริษัท จะทำหนังสือแจ้งกรรมการ
  ผู้บริหารหรือหน่วยงานที่ได้รับทราบข้อมูลภายใน
  ไม่ให้เปิดเผยข้อมูลภายในแก่บุคคลภายนอกหรือบุคคลที่ไม่มีหน้าที่เกี่ยวข้อง
  และห้ามซื้อขายหลักทรัพย์ของบริษัทในช่วง 45 วัน สำหรับงบไตรมาส และ 60 วัน
  สำหรับงบประจำปี (ตั้งแต่วันปิดงบจนถึงวันแจ้งงบต่อตลาดหลักทรัพย์ฯ) คือ
  ก่อนที่งบการเงินจะเผยแพร่ต่อสาธารณชน
  เพื่อเป็นการป้องกันไม่ให้นำข้อมูลภายในไปใช้ในทางมิชอบ ทั้งนี้
  ในระหว่างปีที่ผ่านมากรรมการและผู้บริหารได้ปฏิบัติตามอย่างเคร่งครัด โดยในปี 2555
  ได้มีการแจ้ง กรรมการและผู้บริหาร จำนวน 4 ครั้ง คือ ห้ามซื้อ/ขาย/โอนหุ้น ปตท. (1)
  ระหว่าง 1 มกราคม ถึง 29 กุมภาพันธ์ 2555 (2) 1 เมษายน ถึงวันที่ 15 พฤษภาคม 2555
  (3) 1 กรกฎาคม ถึงวันที่ 14 สิงหาคม 2555 และ (4) 1 ตุลาคม ถึงวันที่ 14 พฤศจิกายน
  2555

รายงานการถือหลักทรัพย์ของกรรมการ ปตท. ณ 31 ธันวาคม 2555

รายงานการถือหลักทรัพย์ของกรรมการครบวาระและลาออกระหว่างปี 2554 และปี 2555

การถือหลักทรัพย์ของผู้บริหาร ณ 31 ธันวาคม 2555

[TABLE]

หมายเหตุ : 1/ ตามมติคณะกรรมการ ปตท. ในการประชุมครั้งที่ 3/2555 เมื่อวันที่ 23 มีนาคม
2555 เห็นชอบให้แต่งตั้งผู้บริหาร
ปฏิบัติงานในบริษัทที่ ปตท. ถือหุ้น และกลับมาปฏิบัติงานที่ ปตท. มีผลตั้งแต่วันที่ 1 พฤษภาคม 2555

  2/ นายชาครีย์ บูรณกานนท์ ดำรงตำแหน่งแทน นายพีระพงษ์ อัจฉริยชีวิน ซึ่งเกษียณอายุ
  ตั้งแต่วันที่ 1 ตุลาคม 2555

การถือหลักทรัพย์ของผู้บริหารที่โยกย้าย / เกษียณอายุระหว่างปี 2555

[TABLE]

หมายเหตุ : ** ตามมติคณะกรรมการ ปตท. ในการประชุมครั้งที่ 3/2555 เมื่อวันที่ 23 มีนาคม
2555 เห็นชอบให้แต่งตั้งผู้บริหาร
ปฏิบัติงานในบริษัทที่ ปตท. ถือหุ้น มีผลตั้งแต่วันที่ 1 พฤษภาคม 2555

-   การยื่นบัญชีแสดงรายการทรัพย์สินและหนี้สินต่อ ปปช.

  ตามพระราชบัญญัติประกอบรัฐธรรมนูญว่าด้วยการป้องกันและปราบปรามการทุจริต พ.ศ. 2542
  มาตรา 39 กำหนดให้กรรมการและผู้บริหารสูงสุดของ ปตท. รวมไปถึงกรรมการ
  และผู้บริหารสูงสุดในนิติบุคคลที่ ปตท. ถือหุ้นเกินกว่าร้อยละ 50
  มีหน้าที่ยื่นบัญชีแสดงรายการทรัพย์สินและหนี้สินของตน คู่สมรส
  และบุตรที่ยังไม่บรรลุนิติภาวะต่อคณะกรรมการ ปปช. ทุกครั้งที่เข้ารับตำแหน่ง ทุกๆ 3
  ปีที่ดำรงตำแหน่ง และเมื่อพ้นจากตำแหน่ง โดย ปตท.
  จะมีหนังสือแจ้งเตือนกรรมการและผู้บริหารสูงสุดตามเวลาที่กำหนด

-   การแจ้งการมีส่วนได้ส่วนเสียในที่ประชุม

    ในการประชุมคณะกรรมการ ปตท.ทุกครั้ง
    ประธานกรรมการจะแจ้งต่อที่ประชุมเพื่อขอความร่วมมือกรรมการปฏิบัติตามนโยบายเกี่ยวกับเรื่องความขัดแย้งของผลประโยชน์ว่าในระเบียบวาระใดที่กรรมการเกี่ยวข้องหรือมีส่วนได้ส่วนเสีย
    ขอให้กรรมการแจ้งต่อที่ประชุมเพื่องดออกเสียงหรือให้ความเห็นใด ๆ ในปี 2555
    มีการแจ้งต่อ ประธานกรรมการฯ จำนวน 17 วาระ (การประชุมรวม 15 ครั้ง)

-   การสอบทานรายการที่เกี่ยวโยงกัน

  คณะกรรมการตรวจสอบจะนำเสนอคณะกรรมการ ปตท. เกี่ยวกับรายการที่เกี่ยวโยงกัน
  และรายการที่มีความขัดแย้งทางผลประโยชน์ ซึ่งได้มีการพิจารณาความเหมาะสมอย่างรอบคอบ
  และได้ปฏิบัติตามหลักเกณฑ์ที่ตลาดหลักทรัพย์แห่งประเทศไทย
  โดยกำหนดในรายงานและเปิดเผยข้อมูลดังกล่าวทุกไตรมาสอย่างเคร่งครัด

-   กิจกรรมรณรงค์ส่งเสริมการกำกับดูแลกิจการที่ดีและจรรยาบรรณธุรกิจ

  คณะกรรมการกำกับดูแลกิจการที่ดี
  ทำหน้าที่ส่งเสริมและกลั่นกรองการดำเนินงานเกี่ยวกับการกำกับดูแลกิจการ เพื่อให้ ปตท.
  มีการรณรงค์ส่งเสริมความสำคัญของการปฏิบัติหน้าที่ตามหลักการกำกับดูแลกิจการอย่างจริงจัง
  โดยได้จัดตั้งคณะทำงานการกำกับดูแลกิจการที่ดี
  ซึ่งมีผู้บริหารระดับผู้ช่วยกรรมการผู้จัดการใหญ่เป็นหัวหน้าคณะทำงาน ช่วยดำเนินการต่างๆ
  ตามนโยบาย
  และเป็นผู้จัดกิจกรรมหลากหลายในการรณรงค์ส่งเสริมการปลูกจิตสำนึกแห่งความรับผิดชอบภายใต้หลักการกำกับดูแลกิจการที่ดี
  ให้กับกรรมการ ผู้บริหาร พนักงาน และผู้เกี่ยวข้อง โดยในปี 2555 มีการดำเนินการ ดังนี้

-   ทบทวนและปรับปรุงค่านิยม/วัฒนธรรมองค์กรให้มีความเหมาะสมและสอดคล้องกับวิสัยทัศน์และบริบทการดำเนินงานขององค์กรมาอย่างต่อเนื่อง
    โดยผู้นำระดับสูงปฏิบัติตนให้เห็นถึงความมุ่งมั่นต่อค่านิยม และสื่อสารต่อบุคลากรทั่วทั้งองค์กร
    ผ่านช่องทางต่างๆ รวมถึงกำหนดแผนงาน/กิจกรรมที่ส่งเสริมค่านิยม/วัฒนธรรมองค์กร
    และตัวชี้วัดที่ใช้ในการติดตามและประเมินผลที่เป็นรูปธรรม ส่งผลให้การสื่อสารภายในองค์กร
    การแบ่งปันทักษะของบุคลากร
    และการสร้างนวัตกรรมในสภาพแวดล้อมของการทำงานเกิดประสิทธิผลเป็นอย่างดี

-   กำหนดนโยบายและวิธีบริหารทรัพยากรบุคคลไว้เป็นลายลักษณ์อักษร เช่น การคัดเลือก
    การฝึกอบรม การเลื่อนตำแหน่ง การจ่ายผลประโยชน์ตอบแทน เป็นต้น
    โดยมีนโยบายในการพัฒนาความรู้ ความสามารถของบุคลากรอย่างต่อเนื่อง
    เพื่อให้มีศักยภาพสอดคล้องกับความจำเป็นทางธุรกิจและรองรับแผนการขยายงานในอนาคต

-   จัดตั้งศูนย์บริหารข้อร้องเรียน โดยมีฝ่ายสื่อสารองค์กรเป็นผู้รับผิดชอบหลัก
    ในการบริหารจัดการข้อร้องเรียนจากภายนอกเพื่อให้มีการตอบสนองต่อข้อสอบถามต่างๆ
    รวมถึงข้อร้องเรียนภายใน โดยมีการกำหนดระยะเวลาที่เหมาะสม
    ทั้งนี้จะมีการรวบรวมและบริหารประเด็น รวมถึงนำเสนอผู้บริหารระดับสูง
    เพื่อการปรับปรุงและพัฒนาองค์กรในทุกๆด้าน อย่างสม่ำเสมอ

-   ในปี 2555 มีการจัดการประชุมคณะกรรมการกำกับดูแลกิจการที่ดี รวม 4 ครั้ง
    โดยการประชุมคณะกรรมการกำกับดูแลกิจการที่ดี ครั้งที่ 2/2555
    ที่ประชุมได้มีมติเห็นชอบแนวทางการแก้ไขปรับปรุงคู่มือการกำกับดูแลกิจการที่ดีและจรรยาบรรณธุรกิจ
    โดยมีแนวทางดำเนินการในหัวข้อที่สำคัญ ได้แก่
    การกำหนดนโยบายด้านการให้ความรู้และฝึกอบรมพนักงานในเรื่องสิ่งแวดล้อม
    เพิ่มเติมนโยบายให้มีการเปิดเผยรายงานการซื้อ/ขาย/โอน/เปลี่ยนแปลงการถือหลักทรัพย์ของกรรมการและผู้บริหารต่อคณะกรรมการ
    เมื่อมีการเปลี่ยนแปลงในการประชุมคณะกรรมการทุกไตรมาส หรือเมื่อมีการเปลี่ยนแปลง
    การกำหนดนโยบายจำกัดจำนวนบริษัทที่กรรมการดำรงตำแหน่งไม่เกิน 3 แห่ง
    ระบุวาระการดำรงตำแหน่งของกรรมการ
    การปรับปรุงแบบการเปิดเผยการรายงานความขัดแย้งทางผลประโยชน์ให้ครอบคลุมจรรยาบรรณ
    เพิ่มเติมนโยบายและ/หรือ แนวปฏิบัติด้านความมั่นคงปลอดภัย
    เพิ่มเติมแนวทางการปฏิบัติอย่างยั่งยืนของคู่ค้า ปตท.
    เพิ่มเติมกฎบัตรคณะกรรมการเฉพาะเรื่องทุกคณะ ทั้งนี้
    ได้ดำเนินการตามหลักการกำกับดูแลกิจการที่ดีสำหรับบริษัทจดทะเบียน ปี 2555 (ฉบับล่าสุด)
    ของตลาดหลักทรัพย์แห่งประเทศไทย ซึ่งจะประกาศใช้ในปี 2556 ซึ่งปรับปรุง
    ให้สอดคล้องกับหลักเกณฑ์ ASEAN Corporate Governance Scorecard (ASEAN CG
    Scorecard)

-   ช่องทางในการสื่อความด้านการกำกับดูแลกิจการที่ดีให้กับผู้มีส่วนได้เสียกลุ่มผู้ถือหุ้นสามัญโดยตรงอีกช่องทางหนึ่ง
    คือ ปตท. ได้จัดทำจดหมายข่าวรายไตรมาสภายใต้ชื่อ “PTT Bizway” โดยจัดทำเป็น 2
    ภาษา คือภาษาไทยและภาษาอังกฤษ
    ส่งไปทางไปรษณีย์ให้กับผู้ถือหุ้นสามัญได้รับทราบข้อมูลสำคัญ ได้แก่ วิสัยทัศน์ พันธกิจ
    สารจากประธานเจ้าหน้าที่บริหาร ผลประกอบการ การกำกับดูแลกิจการที่ดี
    การบริหารจัดการสู่ความยั่งยืนของ ปตท. ฯลฯ โดย ปตท.
    ได้จัดทำแบบประเมินทัศนคติของผู้ถือหุ้นต่อ ปตท.
    แนบไปและได้รับความร่วมมือจากผู้ถือหุ้นในการประเมินกลับมาด้วย
    สำหรับหัวข้อทัศนคติความพึงพอใจต่อ ปตท. มีการกำกับดูแลกิจการที่ดี
    ได้รับผลประเมินในระดับความพึงพอใจมากถึงมากที่สุดรวมแล้วเกือบร้อยละ 90

-   เมื่อช่วงปลายปี 2555
    คณะทำงานการกำกับดูแลกิจการที่ดีได้จัดทำแบบสอบถามผ่านช่องทางการสื่อสารภายใน
    เพื่อประเมินความรู้ความเข้าใจด้านการกำกับดูแลกิจการที่ดีของพนักงาน ปตท.
    สรุปได้ว่าพนักงานเกือบร้อยละ 90
    มีความเข้าใจเป็นอย่างดีในเรื่องเกี่ยวกับหลักการกำกับดูแลกิจการที่ดีและจรรยาบรรณธุรกิจ
    รวมทั้งได้ดำเนินการจัดทำ CG E-learning ในระบบ Intranet
    เพื่อใช้เป็นสื่อสำหรับให้ความรู้เรื่องหลักการกำกับดูแลกิจการที่ดีและจรรยาบรรณธุรกิจ
    แก่พนักงานทุกคน ซึ่งจะแล้วเสร็จในปี 2556
    และจะดำเนินการประเมินความรู้ความเข้าใจเพื่อการพัฒนาการปลูกจิตสำนึกและรณรงค์ส่งเสริมพนักงานให้มีความตระหนักในการปฏิบัติงานตามจรรยาบรรณธุรกิจที่กำหนดไว้

-   นอกจากการส่งเสริมความรู้ด้านการกำกับดูแลกิจการที่ดีภายในองค์กรแล้วแล้ว ปตท.
    ยังได้ส่งเสริมการแบ่งปันความรู้ให้กับภายนอกด้วย
    โดยตอบรับการขอเข้าเยี่ยมชมดูงานขององค์กร/สถาบัน ต่างๆ
    และผู้บริหารระดับสูงได้รับเชิญไปบรรยายหรือร่วมเสวนาภายนอกด้วย

    -   ปตท. มีการสร้างบรรยากาศของการรณรงค์ ผ่านสื่อต่างๆ ภายในองค์กร เช่น
        การจัดนิทรรศการ การจัดทำ เว็บไซต์ CG ที่มีข้อมูลครบถ้วน
        และเปิดโอกาสให้ผู้สนใจได้ติดต่อสอบถามได้ จัดรายการเสียงตามสาย
        จัดทำวีดีทัศน์เพื่อใช้สื่อความฯ จัดให้มีคอลัมน์เกี่ยวกับ CG ในวารสารรายเดือน “PTT
        Spirit” ให้พนักงานทุกคนได้รับทราบข่าวการดำเนินการที่เกี่ยวกับ CG
        รวมทั้งให้ความรู้และมีกิจกรรมที่น่าสนใจ
        ซึ่งได้รับการตอบรับจากพนักงานทุกระดับเป็นอย่างดี
        รวมทั้งการเผยแพร่คู่มือกำกับดูแลกิจการที่ดีของ ปตท. ฉบับปรับปรุง ครั้งที่ 2
        ทั้งภาษาไทย และภาษาอังกฤษ สำหรับนักลงทุนและผู้สนใจต่างชาติ
        รวมถึงผู้มีส่วนได้ส่วนเสียนำไปใช้เป็นประโยชน์ หรือนำไปใช้อ้างอิงได้ไว้ใน เว็บไซต์
        ของ ปตท. ด้วย

    -   นอกจากนี้ ปตท. ยังให้ความสำคัญด้านการกำกับดูแลกิจการของบริษัทในกลุ่ม ปตท.
        เพื่อให้เป็นไปตามแนวทางการบริหารบริษัทในรูปแบบ “กลุ่ม ปตท.”
        โดยกำหนดเป้าหมายในการยกระดับมาตรฐานการกำกับดูแลกิจการของบริษัทในกลุ่ม
        ปตท. ให้อยู่ในระดับใกล้เคียงกัน
        และเตรียมความพร้อมสำหรับการเข้ารับการจัดอันดับการกำกับดูแลกิจการที่ดี
        รวมทั้งกำหนดแผนการดำเนินงาน
        และแนวทางการประชาสัมพันธ์การกำกับดูแลกิจการที่ดีเชิงรุก โดยร่วมกันศึกษา
        พัฒนาแนวทางการกำกับดูแลกิจการที่ดีตามมาตรฐานสากลที่เหมาะสมสำหรับใช้เป็นหลักปฏิบัติของกลุ่ม
        ปตท. และกำหนดหลักการกำกับดูแลกิจการของกลุ่ม ปตท. ดังนี้

  R-E-A-C-T
  R = Responsibility “ความรับผิดชอบต่อหน้าที่”
  E = Equitable Treatment “ไม่เลือกปฏิบัติ”
  A = Accountability “ยึดถือความถูกต้อง”
  C = Creation of Long Term Value “สร้างมูลค่าเพิ่มระยะยาวให้องค์กร”
  T = Transparency “ความโปร่งใสตรวจสอบได้”

-   ปตท. ได้จัดกิจกรรมเพื่อส่งเสริมการกำกับดูแลกิจการที่ดีให้กับบริษัทในกลุ่ม ปตท. ดังต่อไปนี้

    -   การแต่งตั้งคณะกรรมการนโยบายการกำกับดูแลกิจการที่ดี “กลุ่ม ปตท.”

  – การจัดงาน PTT Group CG Day ซึ่งเป็นกิจกรรมสำคัญประจำปี เพื่อรณรงค์ ส่งเสริม
  และเผยแพร่การดำเนินการกำกับดูแลกิจการที่ดีของบริษัทในกลุ่ม ปตท. โดยบริษัทในกลุ่ม ปตท.
  6 บริษัท ได้แก่ PTT, PTTEP, PTTGC, TOP, BCP และ IRPC จัดงาน “PTT Group CG
  Day 2012 : Surfing the Global Wave” เมื่อวันที่ 3 ตุลาคม 2555 ณ
  อาคารสำนักงานบริษัท พีทีที โกลบอล เคมิคอล จำกัด (มหาชน) (PTTGC) จังหวัดระยอง
  เพื่อนำเสนอการดำเนินงานด้านการกำกับดูแลกิจการที่ดีของกลุ่ม ปตท.
  และส่งเสริมให้ผู้บริหารและพนักงานตระหนักถึงความสำคัญของการนำหลักการกำกับดูแลกิจการที่ดีมาใช้ในการปฏิบัติงาน
  เป็นกิจกรรมทั้งวัน ประกอบด้วยนิทรรศการและเกมสันทนาการที่ให้ความรู้
  การเสวนาโดยผู้บริหารสูงสุด ในหัวข้อ “บริหารด้วย CG อย่างไรให้ก้าวไกลสู่เวทีโลก”
  การแสดงละคร “รวมพลัง CG ยกกำลัง 6” โดยตัวแทนพนักงานจากทั้ง 6 บริษัท
  ทั้งนี้มีแขกรับเชิญกิตติมศักดิ์จากหน่วยงานภายนอกไปร่วมงานด้วย ได้แก่
  ผู้แทนจากตลาดหลักทรัพย์แห่งประเทศไทย / สมาคมบริษัทจดทะเบียนไทย รวมทั้ง ผู้บริหารกลุ่ม
  ปตท. พนักงาน
  ซึ่งได้รับทั้งความรู้และความประทับใจในความสามัคคีร่วมมือร่วมใจของผู้บริหารระดับสูงและพนักงานที่ได้ร่วมกิจกรรมปลูกจิตสำนึกที่ดีในการบริหารและการปฏิบัติงาน

-   การต่อต้านทุจริต

-   ปตท.
    ได้ร่วมลงนามในการแสดงเจตนารมณ์เป็นแนวร่วมปฏิบัติของภาคเอกชนไทยในการต่อต้านการทุจริต
    (Private Sector Collective Action Coalition against Corruption)
    ซึ่งเป็นโครงการระดับชาติที่ได้รับการสนับสนุนจากรัฐบาลและสำนักงานคณะกรรมการป้องกันและปราบปรามการทุจริตแห่งชาติ
    (ป.ป.ช.) เมื่อปี 2553 โดยเป็น 1 ใน 27 บริษัทแรกที่ร่วมประกาศเจตนารมณ์

-   ปตท.
    เข้าร่วมกิจกรรมของแนวร่วมปฏิบัติของภาคเอกชนไทยในการต่อต้านการทุจริตอย่างต่อเนื่อง
    โดยเมื่อวันที่ 17 ตุลาคม 2555 ปตท. ได้เข้าร่วมสัมมนาเรื่อง
    “ขั้นตอนการปฏิบัติของกระบวนการให้การรับรองเป็นสมาชิกแนวร่วมปฏิบัติของภาคเอกชนไทยในการต่อต้านการทุจริต”
    จัดโดยสมาคมส่งเสริมสถาบันกรรมการบริษัทไทย (Thai Institute of Directors :
    IOD)
    ในฐานะเลขานุการคณะกรรมการโครงการแนวร่วมปฏิบัติของภาคเอกชนไทยในการต่อต้านการทุจริต
    (Private Sector Collective Action Coalition against Corruption
    Committee : CAC) เพื่อชี้แจงรายละเอียดขั้นตอนการปฏิบัติของกระบวนการให้การรับรอง
    และการจัดทำแบบประเมินตนเองแก่บริษัทที่ได้ลงนามเป็นแนวร่วมฯ ดังกล่าว  นอกจากนี้
    คณะกรรมการ ผู้บริหารและพนักงานยังได้เข้าร่วมสัมมนาเกี่ยวกับการต่อต้านทุจริตที่จัดโดย
    IOD ได้แก่ “The Responsibilities of Company Directors in Fighting
    Corruption” และ ”Anti-Corruption Training Program for Corporate
    Directors and Executives (ACEP 4/2012)” 

-   ทั้งนี้ ปตท.
    ในฐานะบริษัทที่ได้ร่วมลงนามเป็นแนวร่วมปฏิบัติของภาคเอกชนไทยในการต่อต้านการทุจริต
    อยู่ระหว่างดำเนินการเพื่อให้เป็นไปตามกระบวนการให้การรับรอง (Certification
    Process) เพื่อให้คณะกรรมการแนวร่วมปฏิบัติของภาคเอกชนไทยในการต่อต้านการทุจริต
    รับรองสถานะของ ปตท. ต่อไป

  8.5.19.2 การประเมินความเสี่ยง (Risk Assessment)

  ปตท.
  ได้ตระหนักถึงความสำคัญของการบริหารความเสี่ยงภายใต้การเปลี่ยนแปลงที่ส่งผลกระทบต่อธุรกิจทั้งจากปัจจัยภายในและภายนอก
  โดยถือว่าการบริหารความเสี่ยงเป็นองค์ประกอบที่สำคัญของทุกกระบวนการในการดำเนินธุรกิจของ
  ปตท. และต้องมีความเชื่อมโยงกันทุกระดับ
  จึงได้กำหนดเป็นนโยบายบริหารความเสี่ยงทั้งองค์กรที่พนักงานทุกคนต้องปฏิบัติตาม
  และมีการประเมินความเสี่ยงในระดับปฏิบัติการ
  สำหรับความเสี่ยงในระดับองค์กรจะมีการบริหารจัดการอย่างเป็นระบบผ่านคณะกรรมการจัดการคณะต่างๆ
  ของ ปตท.
  และความเสี่ยงในการปฏิบัติงานจะอยู่ภายใต้การกำกับดูแลของผู้บริหารที่รับผิดชอบการปฏิบัติงานนั้นๆ
  ทั้งนี้มีการจัดตั้งคณะกรรมการบริหารความเสี่ยงและควบคุมภายในทำหน้าที่บริหารความเสี่ยงในภาพรวมให้เกิดประสิทธิผลสูงสุด
  โดยถือเป็นหน้าที่รับผิดชอบของทุกหน่วยงานในการจัดการและควบคุมความเสี่ยงให้อยู่ในระดับที่ยอมรับได้
  ซึ่งมีการระบุไว้อย่างชัดเจนในคำบรรยายหน้าที่งาน (Functional Description)
  ของทุกหน่วยงาน

8.5.19.3 กิจกรรมการควบคุม (Control Activities)

  คณะกรรมการจัดการของ ปตท.
  มีอำนาจหน้าที่ในการทบทวนรายงานทั้งทางการเงินและไม่ใช่รายงานทางการเงินของทุกกลุ่มธุรกิจ
  ในภาพรวมขององค์กร และมีการสอบทานการปฏิบัติงานให้เป็นไปตามกฎ ระเบียบ ข้อบังคับ
  และคู่มือการปฏิบัติงานต่างๆ อย่างสม่ำเสมอ
  มีการกำหนดนโยบายและระเบียบปฏิบัติเป็นลายลักษณ์อักษร เช่น
  การประเมินผลการปฏิบัติงานของพนักงานทุกระดับ โดยกำหนดเป็นดัชนีวัดผลการดำเนินงาน
  (Key Performance Indicators : KPIs)
  เพื่อให้การควบคุมกิจกรรมด้านการบริหารมีความเหมาะสมและเพียงพอ ตรวจสอบและติดตามได้
  นอกจากนี้ยังมีการระบุการดำเนินงานในส่วนที่มีความเสี่ยงสำคัญและกำหนดกลไกในการควบคุมเพื่อป้องกันและลดข้อผิดพลาด
  มีการสอบทานผลการดำเนินงานโดยฝ่ายบริหารอย่างสม่ำเสมอ เช่น ธุรกรรมด้านการเงิน
  การจัดซื้อ และการบริหารทั่วไป
  มีการมอบหน้าที่อย่างเป็นระบบให้กับกลุ่มบุคลากรเพื่อความมั่นใจว่ามีระบบตรวจสอบ
  และคานอำนาจกันได้ โดยมีการแบ่งแยกอำนาจหน้าที่ในการอนุมัติ การประมวลผลข้อมูล
  การบันทึกรายการหรือการบันทึกบัญชี การรับ-จ่ายเงิน การสอบทานการตรวจสอบ
  และการดูแลรักษาทรัพย์สิน ออกจากกันโดยเด็ดขาด มีการควบคุมภายในด้านการเงินการบัญชี
  เกี่ยวกับการเก็บเงิน รักษาเงิน การรับจ่าย เงินฝากธนาคาร และเงินยืมทดรอง
  ให้เป็นไปตามระเบียบที่กำหนด มีการบันทึกบัญชีครบถ้วนถูกต้องและสม่ำเสมอ
  มีการจัดเก็บเอกสารทางบัญชีทั้งที่เป็นเอกสารและข้อมูลสารสนเทศไว้อย่างเป็นระบบ
  และเป็นไปตามที่กฎหมายกำหนด

  ในด้านการจัดซื้อจัดจ้าง ปตท. มีการดำเนินการตามระเบียบและข้อกำหนดว่าด้วยการพัสดุ
  ซึ่งได้กำหนดหน้าที่ความรับผิดชอบในกระบวนการจัดซื้อจัดจ้างไว้อย่างชัดเจน เช่น อำนาจหน้าที่
  วงเงินอนุมัติ การกำหนดความต้องการพัสดุ การตรวจรับ การควบคุมและการเก็บรักษาพัสดุ
  และการตรวจนับทรัพย์สิน ในด้านการบริหารทรัพยากรบุคคล ปตท.
  มีการวางระบบด้านการบริหารทรัพยากรบุคคล และมีการควบคุมติดตามประเมินผลอย่างเพียงพอ
  ทั้งการสรรหา การกำหนดค่าตอบแทน หน้าที่ความรับผิดชอบ การพัฒนาบุคลากร
  การปฏิบัติงานของบุคลากร และการสื่อสาร เพื่อให้พนักงานมีความรู้ความสามารถ
  และการบริหารทรัพยากรบุคคลของปตท. มีความเหมาะสมและมีประสิทธิภาพ

  ในกรณีที่ ปตท. มีการทำธุรกรรมกับผู้ถือหุ้นรายใหญ่ กรรมการ ผู้บริหาร
  หรือผู้ที่เกี่ยวข้องกับบุคคลดังกล่าว ปตท.
  มีมาตรการที่รัดกุมเพื่อติดตามให้การทำธุรกรรมนั้นต้องผ่านขั้นตอนการอนุมัติที่กำหนดทุกครั้ง
  ทุกรายการ โดยผู้ที่มีส่วนได้ส่วนเสียจะไม่ร่วมอนุมัติรายการนั้นๆ ทั้งยังมีการติดตาม
  และดูแลผลการดำเนินงานอย่างใกล้ชิด

  คณะกรรมการ ปตท. ดูแล ติดตาม ให้นโยบาย และคำแนะนำเกี่ยวกับ ความมั่นคง
  ความปลอดภัย อาชีวอนามัย และสิ่งแวดล้อม ที่ ปตท.
  นำมาปรับใช้เป็นกิจกรรมการควบคุมผ่านคณะกรรมการจัดการของ ปตท. ในระดับฝ่ายจัดการ
  ซึ่งมีกรรมการผู้จัดการใหญ่เป็นประธานฯ รวมทั้งคณะกรรมการนโยบาย QSHE กลุ่ม ปตท.
  และคณะกรรมการ QSHE ปตท.
  ซึ่งทำหน้าที่กลั่นกรองและกำกับดูแลการบริหารจัดการในระดับปฏิบัติการของ กลุ่ม ปตท.
  และภายใน ปตท. ตามลำดับ โดยมีหน่วยงานรับผิดชอบส่วนกลาง คือ ฝ่ายความมั่นคง
  ความปลอดภัย อาชีวอนามัย และสิ่งแวดล้อม และฝ่ายบริหารคุณภาพองค์กร

  นอกจากนี้ ปตท. ยังให้ความสำคัญในเรื่อง ความมั่นคง ความปลอดภัย อาชีวอนามัย
  และสิ่งแวดล้อม (Security, Safety, Health and Environment : SSHE)
  เพราะถือเป็นหนึ่งในเกราะป้องกันความเสี่ยงที่สำคัญยิ่งต่อการดำเนินธุรกิจ
  บนเส้นทางของการก้าวไปสู่การเป็นองค์กรที่มีการเติบโตอย่างยั่งยืนและมีผลการดำเนินงานที่เป็นเลิศ
  ควบคู่ไปกับยุทธศาสตร์การเป็นบริษัทที่มีการเติบโตอย่างยั่งยืนบนพื้นฐานของการใช้เทคโนโลยีและการพัฒนานวัตกรรมธุรกิจพลังงานสีเขียว
  หรือ Technologically Advanced and Green National Oil Company (TAGNOC)
  ของ ปตท.

  โดย ปตท. ได้กำหนดกรอบการบริหารจัดการด้าน SSHE กลุ่ม ปตท. (PTT Group SSHE
  Management Framework)
  ขึ้นเพื่อเสริมสร้างความแข็งแกร่งและกำหนดทิศทางการดำเนินงานเชิงบูรณาการของ กลุ่ม ปตท.
  ให้ชัดเจนยิ่งขึ้น ภายใต้กรอบการบริหารจัดการด้าน SSHE ปตท.
  แสดงเจตนารมณ์และความมุ่งมั่นไว้อย่างชัดเจนใน “นโยบาย QSHE กลุ่ม ปตท.” โดยมี
  “มาตรฐานการจัดการด้านความมั่นคง ความปลอดภัย อาชีวอนามัย และสิ่งแวดล้อม (PTT
  Group Security, Safety, Health and Environmental Management Standard:
  PTTG SSHE MS)” เป็นเสมือนธรรมนูญหรือข้อกำหนดพื้นฐานในการบริหารจัดการความเสี่ยงด้าน
  SSHE ที่ทุกหน่วยธุรกิจและบริษัทในกลุ่ม
  ต้องนำไปปฏิบัติโดยประยุกต์ใช้ให้เหมาะสมกับลักษณะและความเสี่ยงของธุรกิจนั้น ๆ ในปี 2556
  ปตท.
  มุ่งเน้นสร้างกระบวนการและกลไกการดำเนินงานจากส่วนกลางไปสู่หน่วยธุรกิจและบริษัทใน กลุ่ม
  ปตท. ที่เป็นระบบ โดยยังคงให้ความสำคัญกับประเด็นความเสี่ยงด้าน SSHE ที่มีนัยสำคัญต่าง ๆ
  ด้วย ดังมีผลการดำเนินงานที่สำคัญ ดังนี้

-   พัฒนากระบวนการกำกับดูแลด้าน SSHE

  ปตท. กำหนดกระบวนการที่ชัดเจนในการกำกับดูแลด้าน SSHE
  เพื่อให้มั่นใจว่าทุกหน่วยธุรกิจและบริษัทใน กลุ่ม ปตท. มีการดำเนินงานที่สอดคล้องตามนโยบาย
  กลยุทธ์ และมาตรฐานการจัดการฯ ที่กำหนดขึ้น โดยจัดทำมาตรฐานการกำกับดูแลด้าน SSHE
  กลุ่ม ปตท. (PTT Group SSHE Governance) ขึ้น
  ตลอดจนกำหนดกลไกในการติดตามความก้าวหน้าและผลการดำเนินงานต่าง ๆ อย่างต่อเนื่อง
  โดยมี “คณะกรรมการนโยบาย QSHE กลุ่ม ปตท.” ซึ่งมีการประชุมทุกไตรมาส
  เป็นผู้ทบทวนประสิทธิภาพและประสิทธิผลการบริหารจัดการในภาพรวม

-   กำหนดโครงสร้างเป้าหมายการดำเนินงานด้านความปลอดภัย อาชีวอนามัย และสิ่งแวดล้อม
    (Safety, health and Environment: SHE) กลุ่ม ปตท.

  เพื่อสะท้อนประสิทธิภาพเชิงนิเวศเศรษฐกิจ (Eco-Efficiency) ของการบริหารจัดการด้าน
  SHE ในภาพรวมของกลุ่มให้ชัดเจนยิ่งขึ้น ปตท.
  จึงกำหนดโครงสร้างเป้าหมายการดำเนินงานด้าน SHE ประกอบด้วยตัวชี้วัด 3 ด้าน คือ ด้าน
  Socio มุ่งสู่ Top Quartile Safety Performance ด้าน Eco
  มุ่งสู่การลดรอยเท้าด้านสิ่งแวดล้อม (Ecological Footprint) และด้าน Efficient
  มุ่งสู่ความสอดคล้องกับเป้าหมายด้านพลังงานของประเทศไทย ซึ่งตัวชี้วัดทั้ง 3
  ด้านจะมีการกำหนดเป้าหมายเชิงปริมาณระยะสั้น (รายปี) ระยะกลาง และระยะยาว (2563)
  ต่อไป

-   การพัฒนากระบวนการและขั้นตอนการดำเนินงานกลาง

  เพื่อให้การประยุกต์ใช้มาตรฐาน PTT Group SSHE MS ในหน่วยธุรกิจและบริษัทใน กลุ่ม ปตท.
  เป็นไปในทิศทางเดียวกัน มีประสิทธิภาพ และสามารถบริหารจัดการประเด็นความเสี่ยงด้าน
  SSHE ที่สำคัญขององค์กรได้อย่างเป็นระบบและยั่งยืน ในปี 2555
  จึงมีการพัฒนากระบวนการทำงานในเรื่องต่าง ๆ
  รวมทั้งมีการทดสอบการนำไปปฏิบัติในพื้นที่นำร่อง โดยผ่านการดำเนินโครงการในหลายโครงการ
  ประกอบด้วยโครงการยกระดับการจัดการด้าน SSHE ของผู้รับเหมา (Contractor SSHE
  Management) โครงการศึกษาและจัดทำ Energy Management Roadmap and System
  โครงการปรับปรุงการจัดทำรายงานบัญชีก๊าซเรือนกระจก กลุ่ม ปตท.
  โครงการประเมินพื้นที่ด้านสิ่งแวดล้อมก่อนการจัดหาและยกเลิกกิจการ (Environmental Site
  Assessment) โครงการจัดทำมาตรฐานและลดอุบัติเหตุของรถยนต์ส่วนกลาง
  และรถขนส่งผลิตภัณฑ์ให้เป็นศูนย์ (Logistics Zero Accident)
  โครงการประเมินความเสี่ยงและป้องกันผลกระทบต่อสุขภาพจากการทำงานเชิงรุก
  (Preventive Occupational Health Program)
  โครงการจัดทำมาตรฐานการบริหารความมั่นคงปลอดภัย กลุ่ม ปตท.
  โครงการประเมินคาร์บอนฟรุ้ตพริ้นท์ของผลิตภัณฑ์

นอกจากนี้ ยังมีการจัดทำมาตรฐาน/แนวทางการดำเนินงาน ส่วนกลาง เพิ่มเติมขึ้น
เพื่อเป็นกรอบการดำเนินงานในเรื่องต่าง ๆ ให้หน่วยธุรกิจและบริษัทใน กลุ่ม ปตท. นำไปปฏิบัติ
อาทิ การจัดการอุบัติการณ์ การบริหารจัดการ SSHE สำหรับผู้รับเหมา
การบริหารการเปลี่ยนแปลงที่อาจมีผลกระทบด้าน SSHE
การตรวจประเมินโดยส่วนกลางระบบการจัดการด้าน SSHE (Corporate SSHE Audit)
คู่มือสอบสวนเหตุละเมิดระบบความมั่นคงปลอดภัย การจัดทำบัญชีการระบายสารอินทรีย์ระเหย
(VOCs Emission Inventory) Engineering Standard อนึ่ง
รายละเอียดผลการดำเนินงานด้าน SSHE สามารถดูเพิ่มเติมได้ในรายงานความยั่งยืน ปี 2555
(Corporate Sustainability Report 2012)

8.5.19.4 ระบบสารสนเทศและการสื่อสารข้อมูล (Information & Communication) 

  ด้วยวิสัยทัศน์ของคณะกรรมการ ปตท.ในด้านเทคโนโลยีสารสนเทศ จึงได้ร่วมกับบริษัทในกลุ่ม
  ปตท. จัดตั้ง บริษัท พีทีที ไอซีที โซลูชั่น จำกัด (PTTICT) ขึ้น
  เพื่อเป็นศูนย์รวมการบริการเทคโนโลยีสารสนเทศของ ปตท. และบริษัทในกลุ่ม ปตท.
  เพื่อลดค่าใช้จ่าย ลดปริมาณโครงสร้างพื้นฐานทางเทคโนโลยี
  ลดความซ้ำซ้อนในงานด้านเทคโนโลยีสารสนเทศของแต่ละบริษัท และเพิ่มอำนาจต่อรองให้ ปตท.
  และบริษัทในกลุ่ม ปตท. ซึ่งที่ผ่านมา PTTICT สามารถทำหน้าที่ได้อย่างมีประสิทธิภาพต่อเนื่อง
  เป็นกำลังสำคัญสำหรับ ปตท. และบริษัทในกลุ่ม ปตท. ในด้านเทคโนโลยีสารสนเทศ

  คณะกรรมการ ปตท.
  ยังได้ตระหนักและให้ความสำคัญกับความปลอดภัยในระบบเทคโนโลยีสารสนเทศ
  และความปลอดภัยในการเก็บรักษาข้อมูลทางอิเลคทรอนิคส์ผ่านคณะกรรมการตรวจสอบ
  และคณะกรรมการบริหารความเสี่ยงและการควบคุมภายใน ปตท.
  มีการสอบทานระบบสารสนเทศที่ใช้สำหรับการบริหารงาน
  และรายงานการควบคุมภายในอย่างต่อเนื่อง โดยในปี 2555 ภายหลังการผ่านวิกฤติมหาอุทกภัย
  ปตท. ได้ดำเนินการทบทวนระบบงานคอมพิวเตอร์ที่มีความสำคัญต่อธุรกิจของ ปตท.
  และขอขยายขอบเขตการรับรองมาตรฐาน ISO/IEC27001 (Information Security
  Management System – ISMS) ให้ครอบคลุมทุกระบบงานที่มีความสำคัญโดย ปตท.
  ได้รับการรับรองมาตรฐานแล้วตั้งแต่เดือนพฤศจิกายน 2555 ที่ผ่านมา
  และสนับสนุนการของการรับรองตามมาตรฐาน มอก.22301-2553 ของ ปตท.
  ในการเตรียมความพร้อมทางด้านการบริหารความต่อเนื่องทางธุรกิจ (Business Continuity
  Management – BCM)

  นอกจากนี้ คณะกรรมการ ปตท. ได้ดำเนินการสนับสนุนให้ ปตท.
  ยกระดับความสามารถของระบบงานหลัก (Enterprise Resource Planning – ERP)
  เพื่อสร้างขีดความสามารถทางด้านเทคโนโลยีสารสนเทศและการสื่อสารขององค์กรให้มีประสิทธิภาพทัดเทียมกับบริษัทชั้นนำของโลก
  มีเทคโนโลยีที่ทันสมัย (Technologically Advanced Organization) โดย ปตท.
  ได้ร่วมกับบริษัท พีทีที ไอซีที โซลูชั่น จำกัด (PTTICT)
  ทำการพัฒนาระบบงานหลักองค์กรโดยนำซอฟต์แวร์ SAP ECC6.0
  มาใช้งานในการรวบรวมและประมวลผลข้อมูลทางธุรกิจในทุกๆ ด้าน
  ลดความซ้ำซ้อนของข้อมูลในการใช้งานของระบบสารสนเทศขนาดเล็ก (Legacy System) ที่
  ปตท. มีอยู่จำนวนมากและเชื่อมโยงข้อมูลจากบริษัทในกลุ่ม ปตท.
  มาสรุปผลรายงานต่อผู้บริหารได้อย่างรวดเร็ว
  นอกจากนี้ยังได้มีการคิดค้นนวัตกรรมใหม่เพื่อสนับสนุนกระบวนการรับ-จ่ายเงินให้มีประสิทธิภาพรวดเร็วยิ่งขึ้น
  โดยพัฒนา Payment Gateway ซึ่งใช้ระบบ Direct Approved
  เป็นเครื่องมือช่วยเพิ่มความรวดเร็วในการทำธุรกรรมทางการเงินให้แก่ ปตท. ลูกค้า
  และธนาคารได้เป็นอย่างดี

  สำหรับการวัดผลการดำเนินงาน และเปรียบเทียบผลการดำเนินงานกับเป้าหมาย ปตท.
  ได้พัฒนาปรับปรุงระบบสารสนเทศเดิมที่มีอยู่ให้สามารถรองรับนโยบายและโครงสร้างองค์กรในอนาคตได้แก่
  ระบบ COACH ระบบ Balanced Scorecard และระบบ Key Performance Indicators
  : KPIs รองรับการก้าวเป็นองค์กรชั้นนำที่ได้รับมาตรฐาน Thailand Quality Award
  (TQA) ทั่วทั้งองค์กรในอนาคต
  นอกจากนี้ผลงานทางด้านเทคโนโลยีสารสนเทศและการสื่อสารของ ปตท.
  ยังได้รับการคัดเลือกให้ได้รับรางวัลชนะเลิศในการประกวด ICT Excellence Award
  ซึ่งจัดโดยสมาคมการจัดการธุรกิจแห่งประเทศไทย (Thailand Management Association
  – TMA) ตั้งแต่ปี 2552 ต่อเนื่องทุกปีมาจนถึงปัจจุบัน

8.5.19.5 ระบบติดตามและประเมินผล (Monitoring & Evaluation) 

-   ระบบการตรวจสอบภายใน

  สำนักตรวจสอบภายใน เป็นหน่วยงานอิสระ รายงานขึ้นตรงต่อคณะกรรมการตรวจสอบ
  ทำหน้าที่ใน
  การสร้างความเชื่อมั่น (Assurance) และให้คำปรึกษา (Consulting)
  เพื่อให้กระบวนการทำงานภายในองค์กร
  มีการกำกับดูแลกิจการ การบริหารความเสี่ยงและการควบคุมภายในที่ดี
  บรรลุวัตถุประสงค์การดำเนินงานขององค์กร

  สำนักตรวจสอบภายในมีการวางแผนการตรวจสอบภายในประจำปี
  และแผนการตรวจสอบระยะยาว 3 ปี
  โดยการจัดทำแผนการตรวจสอบเป็นไปตามทิศทางกลยุทธ์ทางธุรกิจ (Business Strategic
  Direction) และ
  ความเสี่ยงที่สำคัญที่ส่งผลกระทบต่อการดำเนินงาน (Risk-Based Approach)
  โดยครอบคลุมกระบวนการการดำเนินธุรกิจทั้งของ ปตท.
  และบริษัทในเครือทั้งในและต่างประเทศ
  และรายงานผลการตรวจสอบให้แก่คณะกรรมการตรวจสอบเพื่อพิจารณา
  รวมถึงการรายงานต่อคณะกรรมการ ปตท. และหน่วยงานกำกับดูแลเป็นประจำทุกไตรมาส
  โดยมีการติดตามผลการปฏิบัติตามข้อเสนอแนะที่พบจากการตรวจสอบอย่างสม่ำเสมอ
  ทั้งนี้ในการปฏิบัติงานของสำนักตรวจสอบภายในไม่มีข้อจำกัดในการแสดงความเห็นและไม่มีประเด็นที่มีความขัดแย้งระหว่างหน่วยรับตรวจและสำนักตรวจสอบภายในที่ยังหาข้อยุติไม่ได้

-   การประเมินการควบคุมภายในด้วยตนเอง

  ปตท. มีการติดตามประเมินผลการควบคุมภายใน อย่างน้อยปีละครั้ง
  โดยได้กำหนดไว้เป็นส่วนหนึ่งของกระบวนการปฏิบัติงานตามปกติของฝ่ายบริหาร ผู้ควบคุมงาน
  และผู้มีหน้าที่เกี่ยวข้อง รวมทั้งได้จัดให้มีการประเมินการควบคุมภายในด้วยตนเอง (Control
  Self -Assessment : CSA) ในองค์กรแบบผสมผสานดังนี้

-   จัดทำแบบประเมินการควบคุมภายในรายบุคคล (Specific Questionnaire)
    เพื่อการประเมินการควบคุมภายในทั้งในระดับองค์กรและระดับฝ่ายงาน

-   จัดประชุมเชิงปฏิบัติการ (Facilitated Workshop)
    เพื่อการประเมินการควบคุมภายในในระดับกิจกรรม
    มุ่งเน้นกิจกรรมการควบคุมในกระบวนการทำงาน
    โดยผลการประเมินและแผนการปรับปรุงการควบคุมภายในจะต้องได้รับความเห็นชอบจากเจ้าของกระบวนการและมีการติดตามโดยผู้บังคับบัญชา

  ทั้งนี้ฝ่ายบริหารความเสี่ยงองค์กรจะเป็นผู้รวบรวมข้อมูล วิเคราะห์ สรุปผล
  และจัดทำรายงานการประเมินตนเองทั่วทั้งองค์กร
  โดยมีคณะกรรมการบริหารความเสี่ยงและควบคุมภายในทำหน้าที่ในการกลั่นกรอง
  ให้ความเห็นและข้อเสนอแนะ รวมทั้งวางแนวทางให้กับหน่วยงานที่รับผิดชอบ
  เพื่อดำเนินการแก้ไขปรับปรุงเป็นประจำทุกปี
  นอกจากนี้ยังมีสำนักตรวจสอบภายในทำการสอบทานเพื่อสร้างความมั่นใจได้ว่าการควบคุมภายในที่มีอยู่มีความเพียงพอเหมาะสม
  และมีการปฏิบัติอย่างสม่ำเสมอ
  โดยมีคณะกรรมการตรวจสอบทำหน้าที่ในการสอบทานผลการประเมินการควบคุมภายในเป็นประจำทุกปี
  ในกรณีพบข้อที่ควรปรับปรุงได้มีการกำหนดวิธีปฏิบัติเพื่อให้ความมั่นใจว่า
  ข้อตรวจพบจากการตรวจสอบและการสอบทานได้รับการดำเนินการปรับปรุงแก้ไขอย่างทันท่วงที
  ในส่วนของการประเมินการควบคุมภายในด้านบัญชีการเงิน
  มีการตรวจสอบและสอบทานโดยสำนักงานตรวจเงินแผ่นดิน ซึ่งเป็นผู้ตรวจสอบภายนอก
  และนำเสนอผลการตรวจสอบ/สอบทานแก่คณะกรรมการตรวจสอบเพื่อพิจารณา
  เป็นรายไตรมาสและรายปี

  การติดตามและประเมินการควบคุมภายในของ ปตท.
  ได้ยึดถือและปฏิบัติตามแนวทางการติดตามประเมินผลการควบคุมภายใน
  ซึ่งกำหนดในเอกสารคำแนะนำ : การจัดทำรายงาน ตามระเบียบคณะกรรมการตรวจเงินแผ่นดิน
  ข้อ 6 การติดตามประเมินผลอยู่ในเกณฑ์ดี
  นอกจากนี้ทุกกลุ่มธุรกิจจะมีการรายงานผลการดำเนินงานทุกเดือน
  รวมทั้งมีการวัดผลการดำเนินงานโดยเปรียบเทียบกับตัวชี้วัด (Key Performance Indicator
  : KPIs) อย่างสม่ำเสมอ

  คณะกรรมการตรวจสอบได้สอบทานผลการประเมินการควบคุมภายใน
  ซึ่งประเมินโดยผู้บริหารและสำนักตรวจสอบภายในอย่างสม่ำเสมอ
  ไม่พบประเด็นปัญหาหรือข้อบกพร่องที่เป็นสาระสำคัญ ซึ่งสอดคล้องกับความเห็นของผู้สอบบัญชีของ
  ปตท. ระบบการควบคุมภายในของ ปตท. มีความเพียงพอและมีประสิทธิผลทางธุรกิจ